(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ςΑ΄

Παρασκευή, 02 Φεβρουαρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ

1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 3ο Γυμνάσιο Γαλατσίου, το 3ο Γυμνάσιο Αχαρνών, το Δημοτικό Σχολείο Κουτσοποδίου Άργους, μέλη των Καλλιτεχνικών Εργαστηρίων και της Λέσχης Ανάγνωσης του Κοινωφελούς Ιδρύματος Μιχαήλ Στασινόπουλου-ΒΙΟΧΑΛΚΟ, μαθητές από το 1ο Δημοτικό Σχολείο Κρεμαστής Ρόδου και από το 4ο Πειραματικό Δημοτικό Σχολείο Κέρκυρας, σελ.
3. Ανακοινώνεται ότι ο Πρόεδρος της Κοινοβουλευτικής Ομάδας Ελληνική Λύση κ. Κυριάκος Βελόπουλος και οι Βουλευτές του Κόμματός του, κατέθεσαν αίτημα για διεξαγωγή Προ Ημερησίας Διατάξεως συζήτηση, σύμφωνα με το άρθρο 143 του Κανονισμού της Βουλής, σε επίπεδο Αρχηγών Κομμάτων, με θέμα: «Για τα αγροτικά προβλήματα και την απουσία πραγματικής πολιτικής βούλησης εκ μέρους της Κυβέρνησης να προστατεύσει τον αγροτικό κόσμο της, τον πρωτογενή τομέα γενικότερα και την κοινωνία», σελ.
4. Ανακοινώνεται από τον Πρόεδρο της Βουλής, κ. Κωνσταντίνο Τασούλα, ότι χορηγήθηκαν χίλιες διακόσιες κυψέλες στην Ομοσπονδία Μελισσοκομικών Σωματείων, σαν μία μορφή συμπαράστασης της Βουλής προς εκείνους τους μελισσοκόμους που έπαθαν ζημιές από τα καιρικά φαινόμενα, σελ.
5. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Δευτέρας 5 Φεβρουαρίου 2024, σελ.
2. Συζήτηση επικαίρων ερωτήσεων:
 α) Προς τον Υπουργό Υποδομών και Μεταφορών:
 i. με θέμα: «Λήψη άμεσων αντιπλημμυρικών μέτρων για την πρόληψη πλημμυρών στη Δυτική Αττική», σελ.
 ii. με θέμα: « Έγκριση χορήγησης πρόσθετης καταβολής (πριμ) έγκαιρης παράδοσης του έργου: «Επέκταση-βελτίωση πεδίου ελιγμών Κρατικού Αερολιμένα Χίου ΟΜΗΡΟΣ και συναφή έργα, αναδόχου ΘΕΜΕΛΗ Α.Ε.»», σελ.
 β) 'Ωρα Πρωθυπουργού:

Συζήτηση επίκαιρης ερώτησης του Προέδρου της Κοινοβουλευτικής Ομάδας της Νέας Αριστεράς και Βουλευτή Μεσσηνίας κ. Αλέξανδρου (Αλέξη) Χαρίτση προς τον Πρωθυπουργό, με θέμα: «Το παρόν της Θεσσαλίας απαιτεί άμεση αποκατάσταση για τους πληγέντες. Το μέλλον της Θεσσαλίας απαιτεί ολιστικό σχέδιο ανασυγκρότησης», σελ.
 γ) Προς τον Υπουργό Παιδείας, Θρησκευμάτων και Αθλητισμού:
 i. με θέμα: «Αντιστοίχιση πτυχίων των αποφοίτων των πρώην Α.Ε.Ι. Τεχνολογικού Τομέα (Τ.Τ.) (Τ.Ε.Ι.) με τα αντίστοιχα ή συναφή τμήματα των νέων ακαδημαϊκών δομών», σελ.
 ii. με θέμα: «Να μην κλείσει/καταργηθεί Λύκειο της πόλης των Χανίων για να μετατραπεί σε Πειραματικό και να δοθούν άμεσες λύσεις στο ζήτημα της σχολικής στέγης για όλα τα παιδιά στα Χανιά» , σελ.
 iii. με θέμα: «Απαράδεκτη τριετής ολιγωρία του Υπουργείου Παιδείας στο ζήτημα της στέγασης του Πειραματικού Λυκείου Χανίων», σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση σχεδίων νόμων:
 i. Οι Υπουργοί Επικρατείας, Εθνικής Οικονομίας και Οικονομικών, Εξωτερικών, Εσωτερικών, Παιδείας, Θρησκευμάτων κα Αθλητισμού, Υγείας, Ανάπτυξης, Εργασίας και Κοινωνικής Ασφάλισης, Δικαιοσύνης, Κοινωνικής Συνοχής και Οικογένειας και Επικρατείας κατέθεσαν την 1/2/2024 σχέδιο νόμου: «Ισότητα στον πολιτικό γάμο, τροποποίηση του Αστικού Κώδικα και άλλες διατάξεις», σελ.
 ii. Oι Υπουργοί Υποδομών και Μεταφορών, Εθνικής Οικονομίας και Οικονομικών, Εξωτερικών, Εσωτερικών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Τουρισμού και Επικρατείας κατέθεσαν στις 2.2.2024 σχέδιο νόμου: «Κύρωση της Συμφωνίας Αεροπορικού Χώρου μεταξύ της Ευρωπαϊκής Ένωσης και των κρατών μελών της αφενός, και της δημοκρατίας της Αρμενίας αφετέρου», σελ.

ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΩΝ

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
 ΜΠΟΥΡΑΣ Α. , σελ.
 ΤΑΣΟΥΛΑΣ Κ. , σελ.

Β. Επί των επικαίρων ερωτήσεων:
 ΒΑΤΣΙΝΑ Ε. , σελ.
 ΜΑΚΡΗ Ζ. , σελ.
 ΜΗΤΣΟΤΑΚΗΣ Κ. , σελ.
 ΜΙΧΑΗΛΙΔΗΣ Σ. , σελ.
 ΠΟΛΑΚΗΣ Π. , σελ.
 ΣΑΡΑΚΗΣ Π. , σελ.
 ΣΥΝΤΥΧΑΚΗΣ Ε. , σελ.
 ΤΑΧΙΑΟΣ Ν. , σελ.
 ΤΣΟΚΑΝΗΣ Χ. , σελ.
 ΧΑΡΙΤΣΗΣ Α. , σελ.

Γ. ΠΑΡΕΜΒΑΣΕΙΣ:
 ΑΝΑΓΝΩΣΤΟΠΟΥΛΟΥ Α. , σελ.
 ΚΑΛΑΦΑΤΗΣ Σ. , σελ.
 ΚΑΡΑΜΕΡΟΣ Γ. , σελ.
 ΚΑΤΡΙΝΗΣ Μ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ϟΑ΄

Παρασκευή 2 Φεβρουαρίου 2024

Αθήνα, σήμερα 2 Φεβρουαρίου 2024, ημέρα Παρασκευή και ώρα 9.17΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ.**

**ΠΡΟΕΔΡΕΥΩΝ (Αθανάσιος Μπούρας):** Κύριες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 1-2-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ϟ΄ συνεδριάσεώς του, της Πέμπτης 16 Φεβρουαρίου 2024ης Φεβρουαρίου 2024, σε ό,τι αφορά την ψήφιση στο σύνολο του σχεδίου νόμου: «Κύρωση της από 11.12.2023 Πράξης Νομοθετικού Περιεχομένου «Έκτακτα μέτρα απαγόρευσης διάθεσης εισιτηρίων και παρουσίας θεατών σε αγώνες ποδοσφαίρου για επιτακτικούς λόγους προστασίας της δημόσιας τάξης και ασφάλειας» (Α΄203) - Λήψη μέτρων για την αποτροπή και αντιμετώπιση της βίας στο πλαίσιο αθλητικών συναντήσεων και λοιπές ρυθμίσεις αρμοδιότητας Υπουργείου Παιδείας, Θρησκευμάτων και Αθλητισμού».)

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν προχωρήσουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 5 Φεβρουαρίου 2024, το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 Κανονισμού της Βουλής)

1. Η με αριθμό 620/23-1-2024 επίκαιρη ερώτηση της Βουλευτού Πέλλης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Θεοδώρας Τζάκρη προς τον Υπουργό Αγροτικής Ανάπτυξης και Τροφίμων με θέμα: «Πρωτοφανής καθυστέρηση αποζημιώσεων στους αγρότες της Πέλλας και της Ημαθίας από τον ΕΛΓΑ».

2. Η με αριθμό 636/29-1-2024 επίκαιρη ερώτηση του Βουλευτή Αργολίδος της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ανδρέα Πουλά προς τον Υπουργό Αγροτικής Ανάπτυξης και Τροφίμων με θέμα: «Χωρίς νερό οι αγρότες της Αργολίδας λόγω διακοπής της ηλεκτροδότησης του κεντρικού αντλιοστασίου του Αναβάλου από τον ΔΕΔΔΗΕ».

3. Η με αριθμό 639/29-1-2024 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας «Κομμουνιστικό Κόμμα Ελλάδας» κ. Γεωργίου Λαμπρούλη προς τον Υπουργό Υγείας με θέμα: «Να μην απολυθούν οι πενήντα οκτώ εργαζόμενοι συμβασιούχοι ορισμένου χρόνου (ΣΟΧ) στην καθαριότητα στο Νοσοκομείο «Άγιος Σάββας» και να μετατραπούν οι συμβάσεις σε αορίστου χρόνου με πλήρη εργασιακά και μισθολογικά δικαιώματα».

4. Η με αριθμό 622/24-1-2024 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας «Νέα Αριστερά» κ. Αθανάσιου Ηλιόπουλου προς τον Υπουργό Προστασίας του Πολίτη με θέμα: «Η ιατροδικαστική πραγματογνωμοσύνη για τις συνθήκες θανάτου του Κ. Μανιουδάκη φέρει το Υπουργείο προ των αναντίρρητων ευθυνών του».

5. Η με αριθμό 633/28-1-2024 επίκαιρη ερώτηση του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «Νίκη» κ. Νικολάου Βρεττού προς τον Υπουργό Περιβάλλοντος και Ενέργειας με θέμα: «Παράλειψη ενημέρωσης από την Ρυθμιστική Αρχή Αποβλήτων Ενέργειας & Υδάτων (ΡΑΑΕΥ) του βασικού συντελεστή προσαύξησης και του ορίου ενεργοποίησης της ρήτρας αναπροσαρμογής στα τιμολόγια προμήθειας ηλεκτρικής ενέργειας».

6. Η με αριθμό 643/29-1-2024 επίκαιρη ερώτηση της Βουλευτού Β2' Δυτικού Τομέα Αθηνών της Κοινοβουλευτικής Ομάδας. «Πλεύση Ελευθερίας» κ. Γεωργίας Κεφάλα προς τον Υπουργό Υγείας με θέμα: «Η αδικαιολόγητη και χρονίζουσα έλλειψη σαφούς νομοθετικού πλαισίου ως προς τους εναλλακτικούς θεραπευτές παραδοσιακής, συμπληρωματικής και εναλλακτικής ιατρικής (ΠΣΕΙ) στη χώρα μας».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 Κανονισμού της Βουλής)

1. Η με αριθμό 624/24-1-2024 επίκαιρη ερώτηση της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ουρανίας Θρασκιά προς τον Υπουργό Υγείας με θέμα: «Άκρως ανησυχητική η λειτουργία του Γενικού Νοσοκομείου Θεσσαλονίκης «Ιπποκράτειο»».

2. Η με αριθμό 640/29-1-2024 επίκαιρη ερώτηση του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Χρήστου Κατσώτη προς τον Υπουργό Εθνικής Οικονομίας και Οικονομικών με θέμα: «Για την απορρόφηση των επιτυχόντων μη - διοριστέων του γραπτού διαγωνισμού 1Γ/2022 στην ΑΑΔΕ».

3. Η με αριθμό 630/26-1-2024 επίκαιρη ερώτηση της Βουλευτού Β3΄ Νότιου Τομέα Αθηνών της Κοινοβουλευτικής Ομάδας «Νέα Αριστερά» κ. Θεανώς Φωτίου προς την Υπουργό Κοινωνικής Συνοχής και Οικογένειας με θέμα: «Ο νόμος της αναδοχής και υιοθεσίας καταστρατηγείται συστηματικά, ο θεσμός της αναδοχής υποβαθμίζεται και ακυρώνεται στην πράξη η αποϊδρυματοποίηση».

4. Η με αριθμό 645/29-1-2024 επίκαιρη ερώτηση του Βουλευτή Λαρίσης της Κοινοβουλευτικής Ομάδας «Νίκη» κ. Γεωργίου Ρούντα προς τον Υπουργό Εθνικής Άμυνας με θέμα: «Συμφωνία με τις ΗΠΑ για παράδοση στρατιωτικού υλικού στην Ουκρανία».

5. Η με αριθμό 647/29-1-2024 επίκαιρη ερώτηση του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία προς τον Υπουργό Ανάπτυξης με θέμα: «Τα ανησυχητικά ευρήματα της ετήσιας έρευνας του ΙΜΕ - ΓΣΕΒΕΕ για την ακρίβεια και τις συνθήκες διαβίωσης των νοικοκυριών».

6. Η με αριθμό 625/24-1-2024 επίκαιρη ερώτηση του Βουλευτή Αχαΐας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ανδρέα Παναγιωτόπουλου προς τον Υπουργό Υγείας με Θέμα: «Εξωπορισμός των υπηρεσιών καθαριότητας του Γενικού Αντικαρκινικού Ογκολογικού Νοσοκομείου Αθηνών «Άγιος Σάββας», ο οποίος οδηγεί στην ανεργία δεκάδες εργαζομένους επιβαρύνοντας αδικαιολόγητα τον κρατικό προϋπολογισμό και στην τιμώρηση των χρονίως πασχόντων εργαζομένων».

7. Η με αριθμό 642/29-1-2024 επίκαιρη ερώτηση του Βουλευτή Α΄ Αθηνών της Κοινοβουλευτική Ομάδα «Νέα Αριστερά» κ. Αθανάσιου Ηλιόπουλου προς την Υπουργό Πολιτισμού με θέμα: «Σε τι αποσκοπούν οι διαρθρωτικές αλλαγές στο δικαίωμα εισόδου και τη διαχείριση επισκεπτών στα μνημεία της χώρας;»

8. Η με αριθμό 628/26-1-2024 επίκαιρη ερώτηση του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Νικολάου Παππά προς τον Υπουργό Εθνικής Οικονομίας και Οικονομικών με θέμα: «Είναι αποδεκτή η απώλεια 40 δισ. ευρώ από την πώληση μετόχων τραπεζών; Απεμπολούνται μερίσματα και επενδύσεις δισεκατομμυρίων ευρώ».

9. Η με αριθμό 632/26-1-2024 επίκαιρη ερώτηση του Βουλευτή Φθιώτιδος της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ιωάννη Σαρακιώτη προς τον Υπουργό Υγείας με θέμα: «Οριακή κατάσταση στο Γενικό Νοσοκομείο Λαμίας. Κινδυνεύει ακόμη και η ύπαρξη της Παιδιατρικής και της Μαιευτικής κλινικής».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 Κανονισμού της Βουλής)

1. Η με αριθμό 2126/4-12-2023 ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Εμμανουήλ Χριστοδουλάκη προς τον Υπουργό Περιβάλλοντος και Ενέργειας με θέμα: «Οριστική λύση για την αποτροπή δημιουργίας λατομείων μαρμάρου στο Πεντελικό».

 Κυρίες και κύριοι συνάδελφοι, με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής:

«Με την παρούσα σάς ενημερώνουμε σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Παρασκευή 2 Φεβρουαρίου 2024 ότι οι επίκαιρες ερωτήσεις που θα συζητηθούν είναι οι εξής:

Οι υπ’ αριθμόν 613/23-1-2024, 616/22-1-2024, 623/24-1-2024 και 631/26-1-2024 επίκαιρες ερωτήσεις οι οποίες θα απαντηθούν από την Υφυπουργό Παιδείας Θρησκευμάτων και Αθλητισμού κ. Ζωή Μακρή.

Η υπ’ αριθμόν 641/29-1-2024 και 644/29-1-2024 επίκαιρες ερωτήσεις θα απαντηθούν από τον Υφυπουργό Υποδομών και Μεταφορών κ. Νικόλαο Ταχιάο.

Η με αριθμό 634/28-1-2024 επίκαιρη ερώτηση που απευθύνεται προς τον Υπουργό Εθνικής Οικονομίας και Οικονομικών κ. Κωνσταντίνο Χατζηδάκη δεν θα απαντηθεί λόγω αναρμοδιότητας.

Ο Γενικός Γραμματέας Νομικών και Κοινοβουλευτικών Θεμάτων Στυλιανός - Ιωάννης Γεωργίου Κουτνατζής».

Ξεκινάμε τη συζήτηση με την τρίτη με αριθμό 641/29-1-2024 επίκαιρη ερώτηση δεύτερου κύκλου του Βουλευτή Β΄ Δυτικής Αττικής της Κοινοβουλευτικής Ομάδας «Κομμουνιστικό Κόμμα Ελλάδας» κ. Χρήστου Τσοκάνη προς τον Υπουργό Υποδομών και Μεταφορών με θέμα: «Λήψη άμεσων αντιπλημμυρικών μέτρων για την πρόληψη πλημμυρών στη δυτική Αττική».

Κύριε Τσοκάνη, έχετε τον λόγο για την πρωτολογία σας.

**ΧΡΗΣΤΟΣ ΤΣΟΚΑΝΗΣ:** Καλημέρα σε όλους.

Πεντέμισι χρόνια μετά τις καταστροφικές πλημμύρες του 2017 με κόστος τις ζωές είκοσι τεσσάρων συνανθρώπων μας, γίνονται πλέον ορατά σε όλους τα αποτελέσματα της άναρχης και χωρίς σχέδιο δόμησης, αλλά και της έλλειψης ενός ορθολογικού αντιπλημμυρικού σχεδιασμού στη δυτική Αττική.

Η παντελής απουσία αντιπλημμυρικών έργων είναι κυριολεκτικά αδικαιολόγητη, ενώ την ίδια στιγμή η μελέτη περιβαλλοντικών επιπτώσεων για τη διευθέτηση των ρεμάτων στην περιοχή της Μάνδρας, Σούρες και Αγία Αικατερίνη συζητήθηκε μόλις το 2023. Η μετατροπή χωρίς σχέδιο και υποδομές, χωρίς μέτρα προστασίας για τον λαό και τους εργαζόμενους σε βιομηχανική ζώνη και ζώνη χονδρεμπορίου από γεωκτηνοτροφικές περιοχές που ήταν, αύξησε ραγδαία τους συντελεστές απορροής των υδάτων σε όλους τους δήμους της περιοχής. Η κατάληψη χωρίς προηγούμενο από βιομηχανίες, εμπορικά πάρκα, logistics, κέντρα ανακύκλωσης, ζωτικών χώρων των πόλεων και της παράκτιας ζώνης έχουν υποβαθμίσει τα φυσικά υδατορέματα και τις παρόχθιες περιοχές.

Η πλημμυρική απορροή, λοιπόν, στα ρέματα αυξήθηκε λόγω της τσιμεντοποίησης των επιφανειών και του μπαζώματος με την ανοχή των κυβερνήσεων, δήμων και περιφέρειας. Τόσα χρόνια το κράτος ασχολήθηκε με την εκβιομηχάνιση της περιοχής, δίνοντας στους επενδυτές γη και ύδωρ, αφήνοντάς τους να κλείνουν ρέματα και να χύνουν ανεξέλεγκτα τα απόβλητα τους στις όχθες τους, που φυσικά καταλήγουν στη θαλάσσια ζώνη της περιοχής.

Η κατάσταση που έχει διαμορφωθεί και βάζει σε κίνδυνο ανθρώπινες ζωές και λαϊκές περιουσίες κάνει τους κατοίκους να τρέμουν στην πρώτη δυνατή νεροποντή. Οι περιοχές πέριξ των ρεμάτων του Αγίου Ιωάννη, της Τρύπας Αλεπούς, της Μαύρης Ώρας των Διυλιστηρίων, του Αλατζά και του ρέματος της Γουρούνας στον Ασπρόπυργο ζουν πραγματικά έναν εφιάλτη.

Αντίστοιχα, η διευθέτηση του ρέματος της Γιαννούλας στη Φυλή καρκινοβατεί, ενώ στα Μέγαρα στο ρέμα Μαυρατζά, που δέχεται όλο τον όγκο των νερών της πόλης, η διευθέτησή του βασίζεται σε μελέτες παλαιοτέρων ετών, όπως και στο ρέμα του Αγίου Γεωργίου.

Στην Κινέττα οι μόνες εργασίες που έγιναν μετά τις πλημμύρες του 2018, 2019 αφορούν μόνο ένα τμήμα του ρέματος της Πίκας και κάποια αποσπασματικά έργα πάνω από την Ολυμπία Οδό που στην ουσία μεταφέρουν το πρόβλημα στην κάτω Κινέττα.

Στην περιοχή της Μαγούλας, στον οικισμό Νέος Πόντος, οι κάτοικοι κοιμούνται με το ένα μάτι ανοιχτό σε κάθε νεροποντή μην τους πνίξουν τα νερά από το ρέμα Μικρό Αικατερίνη, ενώ στην Ελευσίνα στους οικισμούς γύρω από το αεροδρόμιο τα σπίτια βρίσκονται κάτω από τις σωληνώσεις απορροής των υδάτων με τους κατοίκους της Άνω Ελευσίνας να ζουν με τον φόβο των πλημμυρών του 2017.

Είναι δικαιολογημένο οι κάτοικοι της δυτικής Αττικής να είναι αγανακτισμένοι, αφού κάθε χρόνο γίνονται στο ίδιο έργο θεατές πλημμυρών και καταστροφών, κάτι που εκφράστηκε και από την παρουσία στη συνεδρίαση του πρόσφατου περιφερειακού συμβουλίου, αλλά και τη μαζική κινητοποίηση σωματείων, συλλόγων και φορέων των πόλεων στον Ασπρόπυργο στις 31 Ιανουαρίου, αναδεικνύοντας τις διαχρονικές ευθύνες όλων των κυβερνήσεων, περιφερειών και δημοτικών αρχών.

Ερωτάται η Κυβέρνηση τι μέτρα θα πάρει, ώστε να ξεκινήσουν και να ολοκληρωθούν οι αναγκαίες παρεμβάσεις σε όλα τα ρέματα της δυτικής Αττικής, με προτεραιότητα αυτά με το εντονότερο πρόβλημα, στην Τρύπα Αλεπού, στη Μικρό Αικατερίνη, Σούρες, Αγία Αικατερίνη, Μαύρη Ώρα, Διυλιστηρίων, Γιαννούλας, Μαυρατζά, Πίκας.

Τι μέτρα θα πάρει, ώστε να πραγματοποιηθούν ολοκληρωμένα έργα αντιπλημμυρικής προστασίας με την απαραίτητη κρατική χρηματοδότηση και την υλοποίηση ολοκληρωμένου επιστημονικού σχεδιασμού, με κριτήρια την ασφάλεια, την προστασία του λαού και του περιβάλλοντος, ώστε να μην κινδυνεύουν οι ζωές και οι περιουσίες των κατοίκων, των εργαζομένων και των μικρών επαγγελματιών της περιοχής. Τι μέτρα θα πάρει ώστε να κατασκευαστεί άμεσα ένα σύγχρονο δίκτυο ομβρίων υδάτων, σε όλους τους δήμους και τους οικισμούς, έτσι ώστε να ολοκληρωθεί σε όλες τις περιοχές αποχετευτικό δίκτυο, με μηδενικό κόστος σύνδεσης για τους κατοίκους και κατάργηση των βόθρων ειδικά στους εκτός σχεδίου οικισμούς.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Τσοκάνη.

Κύριε Υπουργέ έχετε τον λόγο για την πρωτολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Καλημέρα.

Δύο εκπλήξεις από τη σημερινή ερώτηση. Η πρώτη είναι ότι πρέπει να ικανοποιήσω με την απάντηση μου και εσάς, κύριε Πρόεδρε. Και δεν είναι εύκολο λόγω του θέματος, γιατί είναι πραγματικά ένα δύσκολο θέμα αυτό το οποίο θίγει με την ερώτηση του ο Βουλευτής του Κομμουνιστικού Κόμματος. Η δεύτερη έκπληξη είναι ότι παραδόξως στο πρώτο μέρος της τοποθέτησής του, θα έλεγα ότι διαβλέπω ότι συμφωνούμε ως προς την έννοια του σχεδιασμού, κάτι πολύ παράδοξο σε ό,τι με αφορά και σε σχέση με την αντίληψη περί σχεδιασμού ενός κομμουνιστικού κόμματος. Αλλά σε κάθε περίπτωση είναι αλήθεια ότι οι πόλεις μας και όχι μόνο οι πόλεις μας, αλλά και οι περιβάλλοντες οικισμοί και φυσικά και οι βιομηχανικές περιοχές έχουν χτιστεί χωρίς να υπάρχει προηγουμένως σχεδιασμός. Αυτό είναι κάτι το οποίο γνωρίζουμε. Είναι μια παθογένεια της ελληνικής οργάνωσης του χώρου. Είναι μια παθογένεια την οποία βεβαίως δεν μπορούμε να την θεραπεύσουμε αυτή τη στιγμή, αλλά απλώς μπορούμε να έρθουμε και να δράσουμε με τέτοιες παρεμβάσεις, ώστε να ανατρέψουμε τις συνέπειές της, όσο μπορούμε να τις ανασχέσουμε. Και φυσικά δεν αρκεί μόνο αυτό. Πρέπει και οι ίδιες οι υποδομές οι οποίες έχουν δημιουργηθεί να αρχίσουν να επενδύουν και αυτό αφορά και τον ιδιωτικό τομέα στην ανθεκτικότητα. Αυτό είναι μια πραγματικότητα την οποία η δυτική Αττική τη ζει, είναι μία πραγματικότητα την οποία δεν είναι πάρα πολύ εύκολο να διαχειριστεί οποιοδήποτε κράτος. Μην ξεχνάτε ότι η Γερμανία είναι μια χώρα στην οποία συνέβησαν καταστροφικές πλημμύρες και μάλιστα, με έναν πάρα πολύ μεγάλο αριθμό θυμάτων που έπληξε και τις κάτω χώρες στο ίδιο χρονικό διάστημα. Είναι προϊόν όχι μόνο της βιομηχανοποίησης αλλά και του γεγονότος ότι υπάρχουν περιοχές με ένα συγκεκριμένο ανάγλυφο, όπου οι ανθρωπογενείς εγκαταστάσεις βρίσκονται στα πεδινά εδάφη και συνορεύουν με ορεινές περιοχές, αυτές που όπως λέτε και εσείς εξέτρεφαν προηγουμένως γεωργικές και κτηνοτροφικές μονάδες, ώστε να είναι πολύ πιο εύκολη η εμφάνιση πλημμυρικών φαινομένων. Η αλήθεια είναι ότι η δυτική Αττική έχει δοκιμαστεί πολλαπλώς από πλημμυρικά φαινόμενα και η αλήθεια είναι ότι χρειάζεται πραγματικά ένα συνεκτικό σχέδιο.

Στο Υπουργείο Υποδομών έχουν γίνει σχετικές μελέτες. Έχουν γίνει μελέτες οι οποίες σε ένα μεγάλο βαθμό αντιμετωπίζουν τα ζητήματα διαχείρισης των υδάτινων διαδρόμων της περιοχής, πλην όμως η σχετική αρμοδιότητα σε ό,τι αφορά την εκτέλεση των έργων αντιπλημμυρικής προστασίας είναι μία αρμοδιότητα η οποία δεν ανήκει στο Υπουργείο Υποδομών, αλλά έχει μεταφερθεί εδώ και πάρα πολύ καιρό στο Υπουργείο Εσωτερικών και συγκεκριμένα στις αρμόδιες περιφέρειες.

Κατά συνέπεια, καταλαβαίνετε ότι οι προληπτικές παρεμβάσεις οι οποίες πρέπει να γίνουν και στο πλαίσιο της πολιτικής προστασίας, αλλά και οι άμεσες επεμβάσεις μετά από τυχόν πλημμυρικά φαινόμενα είναι παρεμβάσεις οι οποίες γίνονται από την αυτοδιοίκηση. Αυτό είναι μία γεωγραφία της δημόσιας διοίκησης, η οποία έχει εδώ και χρόνια επιλεγεί και εφαρμόζεται. Και είμαι σε θέση να ξέρω ότι ο Νίκος Χαρδαλιάς, ο νέος Περιφερειάρχης της Αττικής έχει στις προθέσεις του έχοντας περάσει και από τον θώκο του αρμοδίου για την πολιτική προστασία, να μπορέσει να αντιμετωπίσει προληπτικά όλους εκείνους τους κινδύνους, οι οποίοι πιθανότατα είναι ορατοί, αλλά και βεβαίως να κάνει έργα, τα οποία είναι απολύτως απαραίτητα.

Αυτό δεν σημαίνει ότι το Υπουργείο το δικό μας είναι υπουργείο το οποίο νίπτει τας χείρας του. Απλώς αναλαμβάνει όλα τα έργα, τα οποία θεωρούνται εθνικής σημασίας. Και ένα από αυτά τα έργα, το οποίο έχει αναλάβει είναι αυτό που αναφέρατε προηγουμένως, το ρέμα της Γιαννούλας, στο οποίο εκτελείται ένα έργο της τάξεως των 11 εκατομμυρίων ευρώ περίπου. Δεν είναι εύκολα τα αντιπλημμυρικά έργα και αυτό στη δευτερολογία μου θα σας το αναλύσω.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κύριο Υπουργό.

Κύριε Τσοκάνη, έχετε τον λόγο για τη δευτερολογία σας.

**ΧΡΗΣΤΟΣ ΤΣΟΚΑΝΗΣ:** Σας ευχαριστώ, κύριε Πρόεδρε.

Θα μπορούσα να ξεκινήσω λέγοντας «Τι κάνεις Γιάννη, κουκιά σπέρνω». Η Κυβέρνηση όχι μόνο της Νέας Δημοκρατίας αλλά και διαχρονικά ΣΥΡΙΖΑ και ΠΑΣΟΚ έχουν διαχρονικές, τεράστιες εγκληματικές ευθύνες για την κατάσταση που έχει διαμορφωθεί στη δυτική Αττική. Οι κάτοικοι πνίγονται, οι κάτοικοι καίγονται, οι κάτοικοι κινδυνεύουν καθημερινά που έρχονται αντιμέτωποι με τον άναρχο καπιταλιστικό τρόπο ανάπτυξης που βάζει στο επίκεντρο τα κέρδη του κεφαλαίου των πολυεθνικών και των μονοπωλίων. Το δίλημμα που έχει ο λαός, τα κέρδη τους ή οι ζωές μας απαντιέται καθημερινά μέσα από μαζικούς οργανωμένους αγώνες των φορέων, των σωματείων και των συλλόγων της περιοχής. Η περιοχή είναι καζάνι που βράζει, η αγανάκτηση του λαού της δυτικής Αττικής είναι τεράστια. Οι ευθύνες που έχετε και η αναρμοδιότητα που δηλώνουν κατά καιρούς περιφέρεια, δήμος και Κυβέρνηση μας κάνουν να αναζητούμε τον αρμόδιο. Για μας αρμόδιος είναι τελικά ο λαός, ο οποίος καλείται σήμερα μέσα από ένα γενικό ξεσηκωμό να πάρει την υπόθεση στα χέρια του και να επιβάλει και στην Κυβέρνηση και στους δημάρχους και στην περιφέρεια να παρθούν τα άμεσα, αναγκαία αντιπλημμυρικά μέτρα.

Ξέρετε στη νεροποντή του Σεπτεμβρίου, Οκτωβρίου, Νοεμβρίου στην περιοχή της Τρύπας Αλεπούς Ασπροπύργου οι άνθρωποι πάλευαν με τα χέρια τους και τα αυτοκίνητά τους να εμποδίσουν το νερό να μπει μέσα στα σπίτια τους. Η κατάσταση είναι τραγική και επικίνδυνη. Προειδοποιούμε την Κυβέρνηση ότι δεν χρειάζεται να θρηνήσουμε νεκρούς, προκειμένου να παρθούν μέτρα απαραίτητα αναγκαία και εύκολα, σύμφωνα με την τεχνολογία, την επιστήμη και τους μηχανισμούς που διαθέτει και η Κυβέρνηση και η περιφέρεια. Στο Κέντρο Υγείας στην Ελευσίνα οι ασθενείς με τις πρώτες βροχές μετακινούνται και μεταφέρονται με βάρκες, προκειμένου να επισκεφτούν γιατρούς. Στην περιοχή Μικρό Αικατερίνη πλημμυρίζουν τα σπίτια τους πάνω στην περιοχή Νέος Πόντος, ενώ στη Μάνδρα συνεχίζουν να ζουν με τις αγωνίες του 2017. Και όχι μόνο αυτό. Αγωγοί ομβρίων υδάτων δεν υπάρχουν στις περιοχές που είναι στις παρυφές των πόλεων, άσχετα αν είναι εκτός σχεδίου, όπου οι άνθρωποι καλέστηκαν και πλήρωσαν όλο το προηγούμενο διάστημα και φόρους και πρόστιμα και τακτοποιήσεις. Αποχετευτικό δίκτυο δεν υπάρχει, ενώ τα ρέματα της Μαύρης Ώρας και το ρέμα των διυλιστηρίων πλημμυρίζει στην κυριολεξία και κλείνει και τις εισόδους και τις εξόδους στην περιοχή των διυλιστηρίων στον Ασπρόπυργο, χώρια ότι γίνεται αποδέκτης όλων των λυμάτων και των εκκρίσεων της χωματερής, οι οποίες πέφτουν στη θάλασσα. Η κατάσταση είναι άκρως επικίνδυνη.

Καλούμε αυτή τη στιγμή την Κυβέρνηση να πάρει μέτρα δίνοντας γενναία χρηματοδότηση από τον κρατικό προϋπολογισμό, προκειμένου να γίνουν όλες εκείνες οι απαραίτητες και αναγκαίες ενέργειες για την αντιπλημμυρική θωράκιση και προστασία της δυτικής Αττικής. Την ίδια στιγμή που ο λαός κινδυνεύει οι υποδομές για το κεφάλαιο καθημερινά διαδέχονται η μία την άλλη. Σωλήνες που θα μεταφέρουν από τα Λιόσια μέχρι τα Μέγαρα εκρηκτικές ύλες για τις ανάγκες των διυλιστηρίων γίνονται με γοργούς ρυθμούς, ενώ τα μεγάλα επιχειρηματικά εμπορευματικά κέντρα που εγκαθίστανται στην περιοχή θα κάνουν τη ζωή ακόμα πιο δύσκολη, ακόμα πιο επικίνδυνη.

Για όλα αυτά η Κυβέρνηση ξέρει και παίρνει μέτρα, δημιουργεί υποδομές και προϋποθέσεις κερδοφορίας τους. Τον λαό όμως τον έχει στο περιθώριο. Τον βλέπει μόνο σαν ένα μέσο εκμετάλλευσης κερδοφορίας του κεφαλαίου, αγνοώντας για την ποιότητα της ζωής του, αγνοώντας για τους κινδύνους που διατρέχει καθημερινά και με τι έρχεται αντιμέτωπος.

Σαν ΚΚΕ εμείς όλο το επόμενο διάστημα θα βρεθούμε μπροστά στους αγώνες ούτως ώστε να καταφέρουμε το ακατόρθωτο, να καταφέρουμε το δίκιο για τους λαούς, το δίκιο για την κοινωνία της δυτικής Αττικής, του Θριασίου και τον Ασπρόπυργο, έτσι ώστε οι άνθρωποι να ζουν σύμφωνα με τις απαιτήσεις και τις ανάγκες του 21ου αιώνα. Δεν πρόκειται, ειλικρινά σας το λέμε, να αφήσουμε τα νερά να λιμνάζουν στη δυτική Αττική. Κάθε μέρα θα βάζουμε ζητήματα, κάθε μήνα θα βάζουμε ερωτήματα και στην Κυβέρνηση και σε όλες τις αρχές προκειμένου να πάρουν τα απαραίτητα μέτρα που χρειάζεται για να λυθούν τα προβλήματα.

Όλη η περιοχή της δυτικής Αττικής είναι στο πόδι. Όλη η περιοχή είναι ανάστατη. Αυτό πρέπει να το λάβει πολύ σοβαρά η Κυβέρνηση, πρέπει να το λάβει πολύ σοβαρά και η περιφέρεια που ούτως ή άλλως χρόνια τώρα δήμοι και περιφέρειες ήταν της αρεσκείας της Κυβέρνησης, των κομμάτων του ΠΑΣΟΚ και του ΣΥΡΙΖΑ που έχουν εγκληματικές και μεγάλες ευθύνες για την περιοχή.

Δεν περιμένουμε κάποια απάντηση από εσάς που θα δώσει άμεση λύση στο πρόβλημα, ακριβώς γιατί δεν είναι προτεραιότητα, γιατί είναι κόστος αυτή τη στιγμή η λύση των προβλημάτων, η επιβίωση του λαού μας, η ικανοποίηση των λαϊκών αναγκών. Είναι κόστος για το κεφάλαιο, είναι κόστος γι’ αυτούς που διαχειρίζονται τα κέρδη του, είναι κόστος γι’ αυτούς που διαχειρίζονται τα συμφέροντά του.

Εμείς θα βρισκόμαστε στο απέναντι μετερίζι του αγώνα, έτσι ώστε να καταφέρουμε να μειώσουμε όσο μπορούμε σήμερα τους κινδύνους για τον λαό μας και να ανοίξει ο δρόμος για τη ριζική ανατροπή αυτής της πολιτικής, αυτής της εξουσίας του κεφαλαίου ούτως ώστε ο λαός από το περιθώριο να γίνει πρωταγωνιστής των εξελίξεων.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Πρόεδρε, παίρνω μια ανάσα γιατί προς στιγμήν νόμιζα ότι ήμουν σε συγκέντρωση του ΚΚΕ. Όμως, προφανώς είμαστε στη Βουλή και πρέπει να δίνουμε απαντήσεις, άσχετα αν έρχεστε εδώ, κάνετε μια ερώτηση και δεν περιμένετε απαντήσεις.

Δεν μπορώ όμως να αφήσω ασχολίαστα αυτά που είπατε για τον καπιταλιστικό τρόπο παραγωγής και πάει λέγοντας.

Είναι όντως γεγονός ότι στην Ελλάδα έλειψαν στοιχεία σχεδιασμού τα οποία όμως υπάρχουν παντού, όπου υπάρχει καπιταλιστική ανάπτυξη, υπάρχουν στοιχεία σχεδιασμού, δεν έχει εξοβελίσει τον σχεδιασμό η καπιταλιστική ανάπτυξη, ειδικά τον σχεδιασμό του χώρου.

Βεβαίως, εσείς θέλατε να μας κάνετε ένα ιδεολογικό μάθημα. Επιτρέψτε μου να πω όμως ότι η εμπειρία από αυτό το οποίο εκπροσωπείτε δεν είναι καθόλου καλή και μάλλον θα ήταν και ενδιαφέρον να το αναφέρουμε. Μιλάμε για βιομηχανικές περιοχές της πρώην Σοβιετικής Ένωσης, που τώρα έχουν κληροδοτηθεί στην «πουτινική» δικτατορία και παραμένουν υπό τις ίδιες συνθήκες, όπου ο μέσος όρος ζωής είναι τα πενήντα πέντε χρόνια. Αυτό στην Ελλάδα δεν το βλέπετε και στον καπιταλιστικό κόσμο δεν το βλέπετε. Αυτό είναι ένα ίδιον αυτού που εσείς εκπροσωπείτε. Διότι είναι ωραία να ακούγονται αυτές οι κουβέντες μέσα στη Βουλή, αλλά κάποια στιγμή πρέπει και να απαντιούνται.

Επιτρέψτε μου να πω το εξής. Ζούμε σε μια κοινωνία όπου δεν υπάρχουν μεμονωμένοι ένοχοι. Δεν είναι μεμονωμένοι ένοχοι οι επιχειρήσεις. Δεν είναι μεμονωμένοι ένοχοι οι κυβερνήσεις διαχρονικά. Ζούμε σε μια κοινωνία όπου η ανάπτυξη πάντοτε είχε περισσότερο το ατομικό στοιχείο, το οποίο δεν είναι κακό κατ’ ανάγκη, αλλά πάντα βέβαια πρέπει να υπακούει σε έναν σχεδιασμό και αυτό έλειπε από την Ελλάδα ακόμα και στον καπιταλιστικό τρόπο παραγωγής, αλλά υπαγορευόταν κυρίως από μικρά, πολύ μικρά συμφέροντα.

Γι’ αυτό όταν αποδίδετε ενοχές δεν πρέπει να αγνοείτε ότι αυτό που πραγματικά συνέβη είναι ότι πολλές μικρές ιδιοκτησίες οι οποίες είχαν αγροτικά χαρακτηριστικά μετατράπηκαν σε εκτός σχεδίου βιομηχανικές εγκαταστάσεις που πραγματικά έχουν επιφέρει πολλά προβλήματα στην περιοχή. Αυτό όμως δεν σημαίνει ότι πρέπει να λείψει η βιομηχανία από την περιοχή, όταν λέτε ότι εγκαθίστανται καινούργιες επιχειρήσεις εκεί. Όταν σήμερα γίνεται ο σχεδιασμός για το Θριάσιο, που είναι ένα έργο ανάπτυξης για την Αττική, μπορεί κανείς να εξοβελίζει και να εξορκίζει τέτοια έργα; Φυσικά, όχι.

Επιτρέψτε μου λοιπόν να προσθέσω και το εξής. Ξέρετε γιατί, εκτός των άλλων, αργούν τα αντιπλημμυρικά έργα; Για τον πολύ απλό λόγο ότι ανάλογοι δικανικοί λόγοι ακούγονται και σε άλλες πλατείες και αφορούν την τεχνική των αντιπλημμυρικών έργων. Στην Αττική αυτή τη στιγμή επιχειρείται να ολοκληρωθούν πολύ σημαντικά αντιπλημμυρικά έργα για τα οποία μικρές μειοψηφίες κατοίκων, στο όνομα ακριβώς της ίδιας λογικής στην οποία εσείς θέτετε, του λαού, έτσι όπως εσείς τον ερμηνεύετε, έρχονται να σταματήσουν αυτά τα έργα, έρχονται και πέφτουν μπροστά στις μπουλντόζες οι οποίες θέλουν να καθαρίσουν τα ρέματα, έρχονται και προσπαθούν να ανακόψουν τα έργα. Κι αυτό απαιτεί μια διαχείριση η οποία δεν είναι μια εύκολη διαχείριση.

Ωραία είναι λοιπόν να τίθενται αυτά τα ζητήματα και πολύ καλά κάνετε ως Κομμουνιστικό Κόμμα και τα θέτετε. Προφανώς έχουν αγωνία οι άνθρωποι οι οποίοι έχουν πληγεί και καλά κάνουν και φωνάζουν. Και βεβαίως και η Κυβέρνηση θα συντρέξει στα προβλήματά τους και βεβαίως θα συνδράμει την περιφέρεια στις αρμοδιότητές της, αλλά από την άλλη μεριά πρέπει να επιτρέψουμε στα έργα να γίνουν. Και δυστυχώς τα αντιπλημμυρικά έργα αποδεικνύεται ότι γίνονται γεφύρι της Άρτας, ακριβώς επειδή επικρατεί μια λογική η οποία μόνο λογική δεν έχει στο εσωτερικό της.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Πριν πάμε στην επόμενη επίκαιρη ερώτηση, να κάνω μια ανακοίνωση προς το Σώμα:

Οι Υπουργοί Επικρατείας, Εθνικής Οικονομίας και Οικονομικών, Εξωτερικών, Εσωτερικών, Παιδείας, Θρησκευμάτων κα Αθλητισμού, Υγείας, Ανάπτυξης, Εργασίας και Κοινωνικής Ασφάλισης, Δικαιοσύνης, Κοινωνικής Συνοχής και Οικογένειας και Επικρατείας κατέθεσαν την 1-2-2024 σχέδιο νόμου: «Ισότητα στον πολιτικό γάμο, τροποποίηση του Αστικού Κώδικα και άλλες διατάξεις».

Παραπέμπεται στην αρμόδια Διαρκή Επιτροπή.

Συνεχίζουμε με την πέμπτη με αριθμό 644/29-1-2024 επίκαιρη ερώτηση δεύτερου κύκλου του Βουλευτή Χίου της Κοινοβουλευτικής Ομάδας «ΠΑΣΟΚ-Κίνημα Αλλαγής» κ. Σταύρου Μιχαηλίδη, προς τον Υπουργό Υποδομών και Μεταφορών με θέμα: «Έγκριση χορήγησης πρόσθετης καταβολής (πριμ) έγκαιρης παράδοσης του έργου: «Επέκταση - βελτίωση πεδίου ελιγμών Κρατικού Αερολιμένα Χίου «ΟΜΗΡΟΣ και συναφή έργα», αναδόχου «ΘΕΜΕΛΗ Α.Ε.»».

Κύριε Μιχαηλίδη, έχετε τον λόγο για την πρωτολογία σας.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Καλημέρα, κύριε Υπουργέ, κυρίες και κύριοι συνάδελφοι.

Κύριε Υπουργέ, το θέμα έχει ξανασυζητηθεί σε αυτή την Αίθουσα για άλλες παραμέτρους. Απαντήσεις τότε έδωσε η κ. Αλεξοπούλου, η συνάδελφός σας. Ενδεχομένως, επειδή μπορεί να μην έχετε κάποια εικόνα του τι κουβεντιάστηκε τότε, θα κάνουμε μια πολύ σύντομη αναδρομή.

Η Χίος, τη δεκαετία του 1990, με την αύξηση γενικότερα των τουριστικών ρευμάτων, άρχισε να αναπτύσσεται και οι Ευρωπαίοι να δείχνουν ενδιαφέρον σε αυτό το όμορφο νησί. Άρχισαν να έρχονται τσάρτερς, να ενθαρρύνεται ο κόσμος που ήθελε να επιχειρήσει, να φτιάχνει τουριστικά καταλύματα κ.λπ.. Ανεβαίναμε, λοιπόν, τουριστικά.

Όμως, αποδείχθηκε -και φάνηκε στην πορεία- ότι τα τζετ, αυτά που εκτελούν δρομολόγια μέσων αποστάσεων από την Ευρώπη, ειδικά το καλοκαίρι, δεν μπορούν να απογειώνονται, λόγω φόρτου και μικρού διαδρόμου. Αποφασίστηκε τότε ότι πρέπει να μεγαλώσει, να επεκταθεί, να βελτιωθεί. Σχεδιάστηκε ένα master plan, βρέθηκαν χρήματα πάρα πολύ γρήγορα, απαλλοτριώθηκαν εκτάσεις σε πρώτη φάση μέχρι εκεί που θα επεκταθεί ο διάδρομος, αλλά και για τα άλλα έργα υποδομής.

Έχουν ήδη δαπανηθεί πάνω από 60 - 70 εκατομμύρια, όπως μας περιέγραψε η κ. Αλεξοπούλου. Και ξαφνικά, βλέπουμε το έργο αυτό να μην εκτελείται. Δηλαδή, ενώ είχαν προβλεφθεί και είχαν απαλλοτριωθεί χώροι για να γίνει νέο κτήριο για την εξυπηρέτηση επιβατών πέντε χιλιάδων τετραγωνικών μέτρων, να γίνει πίστα για την φιλοξενία των αεροσκαφών δεκαπέντε στρεμμάτων, πάρκινγκ για τα ιδιωτικά και επαγγελματικά αυτοκίνητα, η επέκταση του διαδρόμου, νέος πύργος κ.λπ., δεν γίνεται τίποτα απολύτως. Έχουν δαπανηθεί απίστευτα ποσά και θα δοθούν ακόμα περισσότερα για τις απαλλοτριώσεις και τι εκτελείται σήμερα; Μια επέκταση, μια μικρή επισκευή του υπάρχοντος κτηρίου και ξεκίνησε να μεγαλώνει ο διάδρομος κατά διακόσια μέτρα.

Για να μεγαλώσει ο διάδρομος γι’ αυτά τα μέτρα για να ικανοποιηθούν οι ανάγκες για τις αποπροσγειώσεις των αεροσκαφών χρειαζόταν, τα αποδέχθηκε, τα βλέπουμε στις μελέτες στην σύμβαση που υπογράφηκε από το Υπουργείο με τον ανάδοχο, όχι πολύτιμες γαίες, αλλά αδρανή υλικά, χαλίκι δηλαδή. Και ένα χρόνο τώρα έχει σταματήσει το έργο, αυτό το έργο ολκής για την πρόοδο του νησιού μας, γιατί δεν συμφωνεί ο ανάδοχος με τις τιμές που έχουν τα αμμοχάλικα, που το είχε υπ’ όψιν του κι έχει σταματήσει το έργο, ένα χρόνο. Και δεν φτάνει αυτό. Έχει σταματήσει το έργο, η Χίος είναι ανάστατη, δεν μπορεί να πάει στο αεροδρόμιο, μέσα στις λάσπες περπατά, αφήνει το αυτοκίνητό του μέσα στη θάλασσα, δεν γίνεται τίποτα. Και βλέπουμε τον Νοέμβρη, πριν ένα μήνα δυο μήνες, να βγαίνει μια απόφαση από το Υπουργείο, ένα χρόνο μετά που είχε σταματήσει η επέκταση του διαδρόμου και να λέει η απόφαση αυτή, σας διαβάζω ακριβώς τον τίτλο που είναι σε εύκολα ελληνικά: «Έγκριση χορήγησης πρόσθετης καταβολής (πριμ) έγκαιρης παράδοσης του έργου». Που σημαίνει το όλο έργο. «Επέκταση βελτίωση πεδίου ελιγμών Κρατικού Αερολιμένα Χίου Όμηρος και συναφή έργα αναδόχου ΘΕΜΕΛΗ ΑΕ.».

Δηλαδή, για ένα έργο που δεν προχωρά, ένα τμήμα του έργου, του master plan που είναι η επέκταση του διαδρόμου, όχι μόνο να είναι σταματημένο, όχι μόνο να έχετε φτάσει στο σημείο να νεκραναστήσετε τέσσερα νταμάρια που είναι εδώ και τριάντα χρόνια νεκρά, που έπρεπε να είναι αποκαταστημένα περιβαλλοντικά, σύμφωνα με τη νομοθεσία και προσπαθείτε να τα ενεργοποιήσετε μέσα στον ιστό, μέσα στον οικισμό της πόλης και στα περίχωρα για να ικανοποιηθεί αυτός ο ανάδοχος για να μην εκτελέσει τη σύμβαση.

Αντί, λοιπόν, να κινηθούν οι διαδικασίες έκπτωσης, αντί να λεχθεί γιατί εδώ και τριάντα δύο μήνες που ήταν υποχρέωσή του βρίσκεται σε είκοσι δύο και είκοσι τρεις και έχει εκτελέσει μόνο το 12% και 13% του έργου, αντί να δείτε τι θα κάνετε, εσείς βγάζετε και μια απόφαση και του δίνετε και 700.000 ευρώ πριμ.

Σας παρακαλώ, λοιπόν, να μας απαντήσετε, κύριε Υπουργέ, πώς φτάσατε την προκλητική απόφαση και πώς σκέφτεστε στην πορεία να αντιμετωπιστεί αυτό το έργο; Δεν υπάρχει άνθρωπος να μην το έχει καταλάβει. Να έχουν ξοδευτεί ως τώρα 70 εκατομμύρια ή 80 εκατομμύρια ευρώ και να μην έχουν προχωρήσει πάνω από 10% ενός έργου που θα πάει μπροστά το ακριτικό νησί, αυτό το νησί που είναι η ασπίδα, ένα από τα νησιά που είναι ασπίδα για τη χώρα μας σε όλα αυτά τα οποία μπορούν να εννοηθούν.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υφυπουργέ, έχετε τον λόγο για την πρωτολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Κύριε Βουλευτά, έχετε απόλυτο δίκιο, όντως το αεροδρόμιο της Χίου αυτή τη στιγμή έχει την ανάγκη της επέκτασης, γιατί η ανάπτυξή του είναι ορατή και θέλουμε να προχωρήσει. Νομίζω ότι η κ. Αλεξοπούλου πρέπει να σας τα έχει εξηγήσει αυτά στην προηγούμενη απάντησή της στην προηγούμενη ερώτησή σας.

Δεν υπάρχει καμμία αμφιβολία ότι η Κυβέρνησή μας έχει επενδύσει στην ανάπτυξη του αεροδρομίου της Χίου και είναι ένα έργο, το οποίο πραγματικά θα δώσει προστιθέμενη αξία στο νησί. Δεν είναι το μόνο έργο σε αεροδρόμιο. Γίνονται επενδύσεις σε πολλά αεροδρόμια, είτε αυτά ανήκουν σήμερα στην ΥΠΑ είτε είναι αεροδρόμια τα οποία έχουν παραχωρηθεί στη «FRAPORT». Και ο βασικός λόγος είναι ότι πρέπει να γίνει προσαρμογή στις προδιαγραφές EASA, ώστε τα αεροδρόμια αυτά να είναι απολύτως συμβατά με τους διεθνείς κανονισμούς ασφαλείας, εκτός των άλλων.

Θα μείνω κυρίως σε ότι αφορά το αντικείμενο των υποδομών, ό,τι δηλαδή έθετε η ερώτησή σας. Η χορήγηση του συγκεκριμένου πριμ για το οποίο μιλάτε, ήρθε ως συνέπεια του άρθρου 154 του ν.4938/22. Αυτός τι είναι; Η διάταξη αυτή είναι μια διάταξη η οποία ήρθε κάποια στιγμή για να μπορέσει να αντιμετωπίσει το ζήτημα της ανόδου των τιμών των δημοσίων έργων. Είναι μια διάταξη η οποία αποτελούσε σε έναν μεγάλο βαθμό ζητούμενο και του εργοληπτικού κόσμου, ο οποίος πραγματικά την περίοδο εκείνη του 2022 δοκιμαζόταν πάρα πολύ σημαντικά. Και η αλήθεια είναι -μπορώ να το ομολογήσω- ότι ως διάταξη δεν είναι η πιο ευρηματική, αλλά βεβαίως αυτό δεν σημαίνει ότι δεν έχει στοιχεία, τα οποία της αποδίδουν μια ισορροπία.

Όταν λέω ότι δεν είναι η πιο ευρηματική, εννοώ ότι συνδέει το χρονοδιάγραμμα του έργου με την άνοδο των τιμών, κάτι που βεβαίως δεν είναι αμέσως αποδεκτό, αλλά διατηρεί ισορροπία γιατί; Διότι εάν δε ισχύσει η υποχρέωση του αναδόχου -και αυτό έχει μια αμοιβαιότητα σε αυτή τη συνδιαλλαγή- να τηρήσει το χρονοδιάγραμμα, το πριμ το οποίο χορηγείται, επιστρέφεται. Και, μάλιστα, για τη χορήγηση του αποδίδεται στο δημόσιο ισόποση εγγυητική επιστολή.

Τώρα έπρεπε να το δώσουμε; Διότι κι εγώ αναγνωρίζω ότι πραγματικά υπάρχει πάρα πολύ μεγάλη καθυστέρηση και ξέρω τις αιτίες της καθυστέρησης, δεν μου τίθενται πρώτη φορά σε αυτή εδώ την Αίθουσα. Δεν υπήρχε εναλλακτική. Η διατύπωση του νόμου -τον οποίο, ειρήσθω εν παρόδω, το κόμμα σας δεν τον καταψήφισε, ψήφισε «παρών» όταν πέρασε τη συγκεκριμένη διάταξη- δεν δίνει την ευχέρεια στον Υπουργό Υποδομών, εφόσον υπάρχει σύμφωνη γνώμη του τεχνικού συμβουλίου να αρνηθεί το πριμ. Οι ασφαλιστικές δικλίδες οι οποίες τίθενται, είναι αυτές που σας είπα προηγουμένως και είναι η μη χορήγηση περαιτέρω παράτασης. Και, φυσικά, θα έπρεπε να υπάρχει κι εγκεκριμένο χρονοδιάγραμμα στη φάση της χορήγησης του πριμ, μάλλον στη φάση έκδοσης του νόμου, κάτι το οποίο υπήρχε στην προκειμένη περίπτωση, συνέτρεχαν οι λόγοι και δεν μπορούσε ο Υπουργός Υποδομών να αρνηθεί το πριμ.

Σε κάθε περίπτωση είναι διασφαλισμένο το συγκεκριμένο ποσό, αλλά φυσικά το μεγάλο ερώτημα δεν είναι μόνο το πριμ. Το μεγάλο ερώτημα είναι και αυτό το οποίο λέτε, πώς θα εξελιχθούν οι εργασίες στο αεροδρόμιο της Χίου και γι’ αυτό θα σας απαντήσω στη συνέχεια.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κύριο Υπουργό.

Ορίστε, κύριε Μιχαηλίδη, έχετε τον λόγο για τη δευτερολογία σας.

**ΣΤΑΥΡΟΣ ΜΙΧΑΗΛΙΔΗΣ:** Κύριε Υπουργέ, το άρθρο το οποίο επικαλείστε, το 154 του ν.4938/22, αναφέρει ότι αυτό το πριμ δίνεται στη λογική -εγώ θα δεχθώ αυτό που περιγράψατε- όταν η διευθύνουσα υπηρεσία, η τεχνική επιτροπή, κρίνει ότι όντως τηρείται το χρονοδιάγραμμα. Εδώ μιλάμε για την απόλυτη αδράνεια. Δεν υπάρχει υλοποίηση χρονοδιαγράμματος. Το έργο έχει σταματήσει εδώ κι έναν χρόνο. Πώς, λοιπόν, αφού έχει σταματήσει το έργο, έρχεται μια επιτροπή; Τις ελέγχετε τις επιτροπές;

Και σας λέει και βάζει τον κ. Σταΐκούρα και τον εκθέτει να υπογράψει πριμ να δίνει σε έναν άνθρωπο που έχει σταματήσει, έχει εγκαταλείψει το έργο, να του λες πάρε και 700.000 ευρώ, γιατί είναι το γράμμα του νόμου. Ποιο γράμμα του νόμου; Εδώ είναι η ουσία. Έχει σταματήσει ένα έργο κι αντί να αναλάβετε πρωτοβουλίες, να δούμε πώς θα πάει μπροστά, πώς θα κινήσει η Χίος να αναδρομολογηθεί στην ανάπτυξή της, ερχόσαστε και λέτε ότι το γράμμα του νόμου είναι -καταλαβαίνουμε ότι είναι υπερβολή, καταλαβαίνουμε ότι δεν είναι σωστό- να δίνετε κι ένα πριμ περίπου κοντά 1 εκατομμύριο ευρώ για ένα έργο που δεν γίνεται.

Και λέω, λοιπόν, η Χίος, κύριε Υπουργέ, έχει δικαίωμα να σκεφτεί. Διότι έχει δηλωθεί από κυβερνητικούς Βουλευτές ότι «ξέρεις κάτι, κύριε Μιχαηλίδη…» -όταν εγώ ενίσταμαι και φωνάζω η Χίος δεν έχει τουριστική ανάπτυξη ακόμα- «…απαλλοτριώσαμε, ξεκινήσαμε νέα έργα, ένα έργο τέτοιας σημασίας, το αφήνουμε μέχρι να αρχίσει να αναπτύσσεται». Μα είναι και στους πιο αδαείς γνωστό ότι για να πάει μπροστά η επιχειρηματικότητα, να πάνε μπροστά οι επενδύσεις χρειάζονται δημόσια έργα.

Και το δεύτερο είναι -αυτό που επικαλέστηκαν δημοσίως κυβερνητικοί Βουλευτές- ότι ξέρεις κάτι; Αυτό σε έναν χρόνο θα το δώσουμε στη «FRAPORT», όπως το ακούτε. Δηλαδή εμείς τι πρέπει σας Χιώτες να σκεφτούμε; Ότι απαλλοτριώσατε, ότι φτιάξατε όλο το περιβάλλον να είναι έτοιμη μια εταιρεία, την οποίας θα της ξεπουληθεί ένα αεροδρόμιο με τέτοια υποδομή με τέτοια προοπτική; Ήδη να έχουν δαπανηθεί περίπου 70 εκατομμύρια, 80 εκατομμύρια και το εγκαταλείπετε για να το δώσετε στη «FRAPORT»;

Ξέρετε κάτι, κύριε Υπουργέ, με όλο τον σεβασμό; Η Χίος έχει υποτιμηθεί ως προς τις αντιδράσεις και υποτιμήθηκε και το ’20 με το θέμα των υπερδομών για το μεταναστευτικό. Αιματοκυλίστηκε και οι δυνάμεις καταστολής έφυγαν νύχτα. Σας λέω πραγματικά με επίγνωση, αλλά και συστολή -γιατί θα ακουστεί βαρύγδουπο- ότι θα αντιδράσουμε δυναμικά, διότι με το αεροδρόμιο, με το θέμα της υγείας -που κι εκεί είμαστε παρατημένοι-, με τα θέματα του νερού που εδώ και είκοσι χρόνια πάλι η Κυβέρνηση της Νέας Δημοκρατίας δεν μπορεί να ολοκληρώσει και μετατίθεται η αποπεράτωση συνέχεια, θα γίνει τέτοια αναστάτωση στη Χίο και θα τρέχετε πάλι πίσω από τα γεγονότα, όπως τρέχετε και με τους αγρότες τώρα που δεν τους ακούτε και σε μία ώρα ο Πρωθυπουργός θα είναι εδώ να τα δώσει όλα. Σας παρακαλώ, λοιπόν, να σκύψετε με πολύ μεγάλο ενδιαφέρον.

Εμείς ως η πολιτική ηγεσία της Χίου, νομαρχία, περιφέρεια, δήμος, έχουμε προσκαλέσει και κυβερνητικό Βουλευτή. Ζητήσαμε τον Δεκέμβρη, πριν από έναν μήνα, να έλθουμε με καλή πίστη να κουβεντιάσουμε τα θέματα ξανά στο Υπουργείο, να δούμε πώς θα ξεμπλοκάρει αυτό το πράγμα, να μπει πάνω στις ράγες, ώστε ο τόπος να αρχίσει να αναπτύσσεται κατά πώς πρέπει και στον τομέα του τουρισμού. Παρ’ όλο που είχε συμφωνηθεί η ημερομηνία, 12 Δεκεμβρίου, το Υπουργείο το ακύρωσε.

Σας παρακαλώ, λοιπόν, να σκύψετε με πολύ μεγάλο ενδιαφέρον, να δείτε ξανά πώς θα αντιμετωπιστεί αυτό, γιατί είναι σκάνδαλο και να μη γίνεται έργο και να επιδοτείται και να πριμοδοτείται. Εμείς έχουμε καλή πίστη. Θέλουμε να ξεμπλοκάρει το έργο.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Μιχαηλίδη.

Κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Βουλευτά, θέλω να είμαι ξεκάθαρος. Μακριά από εμάς οποιαδήποτε πρόθεση να μη γίνει το έργο. Μακριά από εμάς οποιαδήποτε πρόθεση να συνδυαστεί μία πιθανότατα ολιγωρία αναδόχου με την πρόθεση της παραχώρησης του αεροδρομίου της Χίου. Δεν υπάρχει καμμία τέτοια πρόθεση, δεν υπάρχει κανένας τέτοιος σκοπός. Για εμάς το έργο πρέπει να τελειώσει και εδώ είμαστε για να τελειώσει και είμαστε ανοιχτοί και είμαι και προσωπικά απολύτως ανοιχτός να έρθετε όποτε θέλετε στο γραφείο μας ή στο Υπουργείο ή να έρθουμε εμείς, ο κ. Σταϊκούρας κι εγώ, στη Χίο για να μπορέσουμε να συζητήσουμε το ζήτημα. Δεν υπάρχει καμμία αντίρρηση γι’ αυτό. Προφανώς αποτελεί προτεραιότητα το αεροδρόμιο της Χίου.

Όμως, η ερώτησή σας μου δίνει αφορμή να στείλω δύο μηνύματα. Το ένα μήνυμα αφορά τον εργοληπτικό κόσμο με αφορμή το συγκεκριμένο γεγονός. Έχω άποψη και για τις εταιρείες και για την εταιρεία. Έχω άποψη για τα έργα που αρχίζουν και έχω άποψη και για τα έργα που τελειώνουν και ξέρω πολύ καλά το μητρώο πολλών εταιρειών. Όταν θα έρθει πλέον πολύ σύντομα, μέσα στη χρονιά, να λειτουργήσει το ηλεκτρονικό μητρώο των εταιρειών, τέτοια συστήματα, γιατί αυτή είναι η έννοια της πιστοποίησης, αυτή είναι η έννοια των μητρώων των εργοληπτικών εταιρειών που υπάρχουν, αυτά τα προβλήματα σιγά-σιγά θα εξαλειφθούν.

Επιτρέψτε μου, όμως, να πω το εξής: Εάν υπάρχουν εργοληπτικές επιχειρήσεις που στο μυαλό τους έχουν ότι παίζουμε κρυφτούλι μία με τις προκαταβολές των έργων, μία με τα πριμ ή με διάφορες απαιτήσεις που προκύπτουν στα έργα, μακριά από εμάς αυτή η διαχείριση. Δεν θα το επιτρέψουμε αυτό.

Σας ξαναλέω. Ο νόμος ήταν σαφέστατος. Ο νόμος έλεγε ότι έπρεπε να υπάρχει εγκεκριμένο χρονοδιάγραμμα. Από την ώρα που τότε, την ημέρα δημοσίευσης του νόμου, είχε σε προηγούμενο χρόνο εγκριθεί παράταση του έργου, η χορήγηση του πριμ ήταν υποχρεωτική και απολύτως νόμιμη. Ήταν νόμιμη και η όποια καθυστέρηση, άσχετα από το γεγονός ότι εμείς βλέπαμε ότι το έργο δεν προχωρούσε.

Ξαναλέω, όμως, ότι δεν υπάρχει περίπτωση να μην επιστραφεί πριμ, είτε εφόσον υπάρξει παράταση, είτε αυτό αφορά 580 χιλιάρικα, πόσα είναι το συγκεκριμένο πριμ, είτε αφορά εκατονταπλάσιο ποσό, γιατί υπάρχει και αυτή η περίπτωση. Είναι ξεκάθαρο αυτό. Θα καταπέσουν εγγυητικές, θα συμψηφιστεί με τους επόμενους λογαριασμούς, αλλά κανένας δεν θα καρπωθεί από το ελληνικό δημόσιο χρήματα τα οποία δεν δικαιούται σε μια αμοιβαία σχέση η οποία αφορούσε την έγκαιρη εκτέλεση του έργου το οποίο είχε αναλάβει. Αυτό είναι το ένα μήνυμα.

Υπάρχει ένα δεύτερο μήνυμα όμως και θέλω να το θέσω υπ’ όψιν σας και σας παρακαλώ να το λάβετε υπ’ όψιν και να το μεταφέρετε. Το μήνυμα αφορά εκείνες τις μικρές κοινωνίες και τους περιορισμένους χώρους όπου μπορεί κάποιος να θεωρήσει ότι μπορεί να δημιουργήσει ολιγοπωλιακές ή μονοπωλιακές καταστάσεις. Εδώ σε συνεννόηση με το Υπουργείο Ανάπτυξης θα πραγματοποιήσουμε ελέγχους, ώστε να διαπιστώσουμε εάν συντρέχουν επιχειρηματικές διαφορές σε όλες αυτές τις περιπτώσεις, οι οποίες οδηγούν τα έργα, επειδή ακριβώς κάποιοι θέλουν να λειτουργήσουν μονοπωλιακά την αγορά σε ό,τι τους αφορά, εάν συντρέχουν λόγοι ώστε να επιβληθούν συγκεκριμένα πρόστιμα και αυτό το δουλεύουμε και με τις φορολογικές αρχές και με το Υπουργείο Ανάπτυξης.

Πρέπει να γίνει ξεκάθαρο ότι όταν έρχεται δημόσιο χρήμα για να επενδυθεί στη Χίο, είναι σαφές ότι αυτό δεν μπορεί να αποτελεί ένα αντικείμενο διελκυστίνδας, πολλώ δε μάλλον όταν έχει έλθει το κράτος και έχει αναγνωρίσει ότι πραγματικά η ακρίβεια είναι αυτή η οποία πρέπει με κάποιον τρόπο να «θεραπευθεί» και γι’ αυτόν τον λόγο έχει δώσει παραπάνω τιμές.

Θέλω, λοιπόν, να γίνει ξεκάθαρο και στις τοπικές κοινωνίες ότι το να γίνουν εκεί τα έργα αφορά και το πώς οι ίδιοι θα συνεργαστούν για τα έργα και αυτό αφορά φυσικά και τους λατόμους της Χίου, αυτό αφορά τους πάντες και ελπίζω οι επιχειρηματικές διαφορές να μη μεταφέρονται ούτε στον πολιτικό στίβο, να μη μεταφέρονται ούτε στους δρόμους, αλλά να λύνονται όπως πρέπει να λύνονται.

Σε κάθε περίπτωση, η Κυβέρνηση είναι εδώ για να τελειώσουν τα έργα, όλα τα έργα και το συγκεκριμένο έργο του αεροδρομίου της Χίου.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

**ΣΤΑΥΡΟΣ ΜΙΧΑΗΛΙΔΗΣ:** Κύριε Πρόεδρε, θα ήθελα τον λόγο για ένα δευτερόλεπτο μόνο να πω κάτι…

**ΠΡΟΕΔΡΕΥΩΝ (Αθανάσιος Μπούρας):** Δεν υπάρχει τέτοια διαδικασία, κύριε συνάδελφε. Δείτε τον Υπουργό κατ’ ιδίαν.

Κυρίες και κύριοι συνάδελφοι, στο σημείο αυτό θα διακόψουμε και θα επανέλθουμε στις 11.00΄ με τη συζήτηση επίκαιρης ερώτησης του Προέδρου της Κοινοβουλευτικής Ομάδας «Νέα Αριστερά» και Βουλευτή Μεσσηνίας κ. Αλέξη Χαρίτση προς τον Πρωθυπουργό.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, συνεχίζεται η συνεδρίαση.

Πριν προχωρήσουμε στην ερώτηση προς τον Πρωθυπουργό, να κάνω γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και δύο συνοδοί εκπαιδευτικοί από το 3ο Γυμνάσιο Γαλατσίου, τους οποίους και καλωσορίζουμε.

(Χειροκροτήματα απ’ όλες τις πτέρυγες της Βουλής)

Και μετά από αυτή την υποδοχή, σας γνωστοποιώ ότι στο πλαίσιο της "ώρας του Πρωθυπουργού", που ξεκινάει με αυτή τη συνεδρίαση, θα συζητηθεί η με αριθμό 627/38/26-1-2024 επίκαιρη ερώτηση του Προέδρου της Κοινοβουλευτικής Ομάδας της Νέας Αριστεράς και Βουλευτή Μεσσηνίας κ. Αλέξανδρου (Αλέξη) Χαρίτση προς τον Πρωθυπουργό, με θέμα: «Το παρόν της Θεσσαλίας απαιτεί άμεση αποκατάσταση για τους πληγέντες. Το μέλλον της Θεσσαλίας απαιτεί ολιστικό σχέδιο ανασυγκρότησης».

Όπως ξέρετε, με βάση τον Κανονισμό, οι χρόνοι ομιλίας σύμφωνα με το άρθρο 132 του Κανονισμού μας είναι για τον ερωτώντα Βουλευτή που ξεκινάει τη διαδικασία δέκα λεπτά, προκειμένου να αναπτύξει την επίκαιρη ερώτηση και πέντε λεπτά για τη δευτερολογία του, ενώ για τον Πρωθυπουργό που καλείται να απαντήσει είκοσι λεπτά για την πρωτολογία και δέκα λεπτά για τη δευτερολογία του.

Θα ήθελα να παρακαλέσω, επειδή ξεκινάμε αυτόν τον ενδιαφέροντα θεσμό της "΄Ωρας του Πρωθυπουργού", να φροντίσουμε ώστε οι χρόνοι να τηρούνται με την απαραίτητη και αντιληπτή ανοχή η οποία όμως δεν μπορεί να ξεπεράσει φερ’ ειπείν τα πέντε λεπτά για την κάθε μία φορά που μιλάει ένας εκ των δύο ομιλητών. Έχει σημασία, επαναλαμβάνω, σε αυτή τη Βουλή ακόμη περισσότερο η τήρηση του χρόνου. Είμεθα εννιά κόμματα μέχρι στιγμής και πρέπει αυτό να το διαφυλάξουμε, για να διαφυλάξουμε και τη διαδικασία και να την κάνουμε ακόμη πιο γοητευτική.

Τον λόγο έχει, μετά από αυτές τις συστάσεις που είμαι βέβαιος θα τύχουν κατανοήσεως και εφαρμογής, ο Πρόεδρος της Κοινοβουλευτικής Ομάδας της Νέας Αριστεράς και Βουλευτής Μεσσηνίας κ. Αλέξης Χαρίτσης.

(Χειροκροτήματα από την πτέρυγα της Νέας Αριστεράς)

Όσο ανεβαίνει στο Βήμα ο κ. Χαρίτσης να ανακοινώσω ότι τη συνεδρίασή μας παρακολουθεί ο πρώην Πρόεδρος της Βουλής κ. Νικόλαος Βούτσης και ο πρώην Αντιπρόεδρος της Βουλής κ. Γιώργος Καλαντζής, τους οποίους επίσης καλωσορίζουμε.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κύριε Πρωθυπουργέ, κατέθεσα αυτή την ερώτηση για τις καταστροφές της Θεσσαλίας στις αρχές Ιανουαρίου. Συγκεκριμένα στις 8 του μήνα. Επειδή είμαι καλοπροαίρετος, θεωρώ θετικό το ότι έστω και τώρα, σχεδόν έναν μήνα μετά, έρχεστε εδώ για να απαντήσετε σ’ αυτή την ερώτηση. Φαίνεται ότι όταν η Αντιπολίτευση πιέζει, όταν οι άμεσα ενδιαφερόμενοι, οι ίδιοι οι πολίτες κινητοποιούνται, όπως συμβαίνει αυτή τη στιγμή που μιλάμε στη Θεσσαλία, τότε η Κυβέρνηση αναγκάζεται να εμφανιστεί.

Κύριε Πρωθυπουργέ, τη δεύτερη μέρα της νέας χρονιάς στις 2 Ιανουαρίου επέλεξα να επισκεφθώ τη Θεσσαλία. Μαζί με κλιμάκιο της Νέας Αριστεράς επισκεφθήκαμε τις περιοχές που επλήγησαν σφοδρά από τις καταστροφικές πλημμύρες του Σεπτεμβρίου που στοίχισαν τότε τη ζωή σε δεκαεπτά συνανθρώπους μας. Τις περιοχές στις οποίες δυστυχώς για τους κατοίκους της Θεσσαλίας το πολυδιαφημισμένο επιτελικό κράτος πνίγηκε στις λάσπες. Εκείνες τις τέσσερις ημέρες της νεροποντής αποκαλύφθηκε με τον πιο τραγικό τρόπο η ολοκληρωτική απουσία κυβερνητικού σχεδίου για την έγκαιρη και αποτελεσματική αντιμετώπιση τέτοιων φαινομένων, η ανεπάρκεια αντιπλημμυρικής θωράκισης και έργων υποδομής της Θεσσαλίας που, εσείς η Κυβέρνηση της Νέας Δημοκρατίας, είχατε εξαγγείλει και υποτίθεται είχατε χρηματοδοτήσει λίγα μόλις χρόνια πριν. Τέσσερις μήνες μετά, λοιπόν, την καταστροφή διαπίστωσα ότι οι πληγές παραμένουν ανοιχτές και άκουσα τους κατοίκους, τους αγρότες, τους κτηνοτρόφους να διαμαρτύρονται απελπισμένοι και να αγωνιούν.

Κατέθεσα, λοιπόν, κύριε Πρωθυπουργέ, αυτή την επίκαιρη ερώτηση με σκοπό να μεταφέρω τη φωνή, να μεταφέρω την κραυγή αγωνίας και απόγνωσης αυτών των ανθρώπων, των ανθρώπων της Θεσσαλίας, ακριβώς όπως τη βίωσα όταν βρέθηκα εκεί στην περιοχή, γιατί θεωρώ ότι ήταν το λιγότερο που μπορούσα να κάνω, να δεσμευτώ απέναντί τους ότι το θέμα τους θα συζητηθεί στη Βουλή στο υψηλότερο δυνατό επίπεδο.

Φαίνεται όμως, κύριε Πρωθυπουργέ, ότι οι εξελίξεις μας προλαβαίνουν και αυτή τη στιγμή που εμείς εδώ στη Βουλή συζητάμε για τα θέματα της Θεσσαλίας οι αγρότες και οι κτηνοτρόφοι όλης της χώρας είναι στα μπλόκα διεκδικώντας ουσιαστικά μέτρα για το συνεχώς αυξανόμενο κόστος παραγωγής για τον ειδικό φόρο κατανάλωσης το αγροτικό πετρέλαιο, για την τροποποίηση της νέας Κοινής Αγροτικής Πολιτικής. Στα μπλόκα όμως στον Ζάρκο, στον Πλατύκαμπο, στον κόμβο της Καρδίτσας, στον Ριζόμυλο, οι αγρότες και οι κτηνοτρόφοι ειδικά της Θεσσαλίας έχουν να αντιμετωπίσουν τα επιπλέον προβλήματα που άφησαν πίσω τους οι καταστροφικές πλημμύρες.

Δεν πρόκειται, κύριε Πρωθυπουργέ, για σημειακά προβλήματα, όπως είπατε σε πρόσφατη συνέντευξή σας, αλλά για προβλήματα που αφορούν την ίδια την επιβίωσή τους. Και πώς έχει απαντήσει μέχρι σήμερα η Κυβέρνηση σε αυτό; Αρχικά με τα ΜΑΤ, με χημικά και με κρότου λάμψης και με τον Υπουργό Αγροτικής Ανάπτυξης -δεν τον βλέπω σήμερα στην Αίθουσα- να μιλάει για κομματικά υποκινούμενες κινητοποιήσεις.

**ΣΤΑΥΡΟΣ ΚΑΛΑΦΑΤΗΣ:** …(Δεν ακούστηκε)

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ναι, είναι στην Agrotica. Εντάξει.

**ΣΤΑΥΡΟΣ ΚΑΛΑΦΑΤΗΣ:** Στο πεδίο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Δεν ήταν στο πεδίο όλο το προηγούμενο διάστημα, όταν συκοφαντούσε τους αγρότες, επιτρέψτε μου να σας πω.

(Χειροκροτήματα από την πτέρυγα της Νέας Αριστεράς)

Μίλαγε, λοιπόν, ο Υπουργός για κομματικά υποκινούμενες κινητοποιήσεις. Και είναι προσβολή γι’ αυτούς τους ανθρώπους να λέγονται αυτά τα πράγματα. Σε ποιους; Στους ανθρώπους που τα σπίτια τους πλημμύρισαν, που καταστράφηκαν οι καλλιέργειές τους, η παραγωγή τους, τα μηχανήματά τους, χάθηκαν τα ζώα τους, χάθηκαν τα μέσα του βιοπορισμού τους. Η αγωνία τους μετατρέπεται σήμερα σε οργή. Και είναι μια δίκαιη οργή.

Προφανώς, κύριε Πρωθυπουργέ, θα προσπαθήσετε σήμερα να μας πείσετε ότι η Κυβέρνηση ανταποκρίνεται, ότι η Κυβέρνηση κάνει ό,τι μπορεί. Θα μας πείτε βεβαίως για την τροπολογία που ρυθμίζει το ζήτημα με τις οφειλές στο ρεύμα των αγροτών της Θεσσαλίας. Θα μας πείτε -αφού ήδη το έχετε αφήσει ανοικτό- για το ενδεχόμενο για ρύθμιση στο αγροτικό πετρέλαιο. Πιθανόν να εξαγγείλετε κάτι και γι’ αυτό σήμερα. Για μία ακόμη φορά φοβάμαι ότι θα μπούμε στον δρόμο της επικοινωνιακής διαχείρισης.

Θα μου επιτρέψετε, όμως, να σας πω πως και ο δεύτερος κύκλος της πρώτης αρωγής αυτά τα περίφημα 5.000 και 10.000 ευρώ πιο πολύ σε επικοινωνία παραπέμπει όταν ο πρώτος κύκλος, τα 2.000 ή 4.000 ευρώ, δεν έχει δοθεί ακόμα σε αρκετούς δικαιούχους. Εσείς οι ίδιοι άλλωστε έχετε ανακοινώσει στην ίδια την ιστοσελίδα της κρατικής αρωγής ότι έχει ελεγχθεί μόλις το 14% των φακέλων της πρώτης αρωγής. Είστε όμως Κυβέρνηση. Δεν φτάνει αυτό να το διαπιστώνετε. Τι θα κάνετε για να προχωρήσουν πιο γρήγορα οι έλεγχοι; Και ποιο θα είναι τελικά το ύψος της επιχορήγησης;

Το μόνο που γνωρίζουν σήμερα οι αγρότες είναι ότι το τελικό ποσό θα ανέρχεται στο 70% της εκτιμηθείσας ζημιάς. Λέτε, δηλαδή, στους πληγέντες, αφού αναγκάστηκαν πρώτα βεβαίως να βγουν στους δρόμους, να διαμαρτυρηθούν, να πιέσουν. «Θα σας δώσουμε τώρα κάποια χρήματα παραπάνω ως έναντι. Ελάτε να υποβάλετε φακέλους, αλλά το ποσό που δικαιούστε συνολικά δεν μπορούμε να σας το πούμε ακόμα». Πώς θα μπορέσει αυτός ο επαγγελματίας, αυτός ο αγρότης, αυτός ο κτηνοτρόφος να προγραμματίσει, να δει αν μπορεί να αντεπεξέλθει για να στήσει ξανά τη δουλειά του, τη δραστηριότητά του; Μάλλον αυτό δεν σας απασχολεί.

Είναι δυνατόν να μπορέσουν αυτοί οι άνθρωποι να ξεκινήσουν την αντικατάσταση του εξοπλισμού τους ή την επιδιόρθωση των ζημιών, χωρίς να ξέρουν αν μπορούν να καλύψουν τελικά το κόστος; Μήπως, τελικά, ανοίγετε εσείς αυτόν τον δεύτερο κύκλο για να κατευνάσετε πρόσκαιρα την οργή των αγροτών στα μπλόκα της Θεσσαλίας, επιδιώκοντας απλά και μόνο να δείξετε γενναιοδωρία, χωρίς όμως επί της ουσίας κανένα πρακτικό αντίκρισμα;

Πάμε όμως και στο θέμα της τροπολογίας για τις οφειλές από το αγροτικό ρεύμα. Διαβάζω: «Η Κυβέρνηση με τη συνεννόηση του Υπουργείου Κλιματικής Κρίσης και Πολιτικής Προστασίας και τον αρμόδιο Υφυπουργό, τον κ. Χρήστο Τριαντόπουλο, με το Υπουργείο Αγροτικής Ανάπτυξης και Τροφίμων και με το Υπουργείο Περιβάλλοντος και Ενέργειας αποφάσισε να προχωρήσει σε μία ρύθμιση για το αγροτικό ρεύμα των αγροτών που έχουν πληγεί από τις τεράστιες πλημμύρες στη Θεσσαλία». Αυτό είναι το δελτίο Τύπου από τις κοινές δηλώσεις των Υπουργών Περιβάλλοντος και Ενέργειας, Αγροτικής Ανάπτυξης και Τροφίμων και του Υφυπουργού Κλιματικής Κρίσης και Πολιτικής Προστασίας. Πότε εκδόθηκε; Στις 8 Νοεμβρίου του 2023. Δηλαδή, χρειάστηκαν τρεις ολόκληροι μήνες για να κατατεθεί στη Βουλή μία ρύθμιση, το ακριβές περιεχόμενο της οποίας είχε συμφωνηθεί μεταξύ των συναρμόδιων Υπουργείων ήδη από τις αρχές Νοεμβρίου. Χρειάστηκε, δηλαδή, να βγουν οι αγρότες στους δρόμους, να στήσουν τα μπλόκα, να διεκδικήσουν τα αυτονόητα, για να έρθει, επιτέλους, αυτό το αυτονόητο στη Βουλή.

Τι έχει συμβεί, όμως, στο μεταξύ αυτό το τρίμηνο; Έχουν πραγματοποιηθεί διακόσιες διακοπές συνδέσεων ηλεκτρικού ρεύματος στην περιοχή λόγω οφειλών, ενώ, σύμφωνα με τις μαρτυρίες των ίδιων των αγροτών, μέσα σε όλη αυτή την καταστροφή, μέσα σε όλη αυτή την κατάσταση την εξαιρετικά ζοφερή για τους ίδιους και για τις τοπικές τους κοινωνίες, δέχονται και τηλεφωνικές οχλήσεις από εισπρακτικές εταιρείες.

Κύριε Πρωθυπουργέ, λυπάμαι, αλλά αυτό δεν είναι απάντηση στα προβλήματα των αγροτών. Ελπίζουμε, τουλάχιστον, η ΚΥΑ η οποία πρέπει να εκδοθεί να εμπεριέχει τους όρους και τις προϋποθέσεις για τη ρύθμιση αυτών των οφειλών και να μην παραπέμπει στις καλένδες αυτό το ζήτημα.

Τι θα γίνει, όμως, και με τα οικιακά τιμολόγια; Υπάρχει κάποια πρόβλεψη; Θα ήθελα να μας απαντήσετε και σε αυτό.

Κύριε Μητσοτάκη, ο κόσμος της Θεσσαλίας, που ακόμα μετράει τις πληγές του, ζει στην αγωνία και την ανασφάλεια για το αύριο. Αυτή τη στιγμή, οι αγρότες που μας ακούνε από τα μπλόκα του Θεσσαλικού Κάμπου περιμένουν από εσάς ξεκάθαρες απαντήσεις. Σας καλώ, λοιπόν, να τους απαντήσετε και να δεσμευτείτε για τον ρυθμό καταβολής των αποζημιώσεων. Σε κάθε σημείο που επισκέφτηκα -στα χωριά, στις κωμοπόλεις, στην Καρδίτσα, στα Τρίκαλα- υπάρχουν κάτοικοι δικαιούχοι που δεν έχουν λάβει ακόμα το ποσό της πρώτης αρωγής για την αποζημίωση της οικοσκευής, τα περίφημα 6.600 ευρώ. Από τον Οκτώβριο ο Υπουργός Αγροτικής Ανάπτυξης -το έκανε και χθες εν όψει της Agrotica- ανακοινώνει την ενεργοποίηση του μέτρου 5,2 του ΠΑΑ, του Προγράμματος Αγροτικής Ανάπτυξης. Πότε, επιτέλους, θα δημοσιευτεί η πρόσκληση; Για ποιον λόγο καθυστερεί τόσο πολύ;

Οφείλετε, επίσης, να απαντήσετε και να δεσμευθείτε και για τη στεγαστική συνδρομή. Οι πληγέντες παραπονούνται για μεγάλες καθυστερήσεις στον έλεγχο των μελετών που συνοδεύουν τους φακέλους αιτήσεων στεγαστικής συνδρομής από πλευράς του Υπουργείου. Κάτοικοι και μηχανικοί αναφέρουν περιπτώσεις που, ενώ τα κτήρια αρχικά είχαν κριθεί κίτρινα, στη συνέχεια χαρακτηρίστηκαν ως πράσινα, επειδή οι ιδιοκτήτες αναγκαστικά προχώρησαν σε κάποιες εργασίες επιδιόρθωσης, επιχρισμάτων και χρωματισμών, προκειμένου οι κατοικίες τους να είναι κατοικήσιμες και πάλι σε σύντομο χρονικό διάστημα, με αποτέλεσμα να μειωθεί το ποσό της πρώτης αρωγής έναντι στεγαστικής συνδρομής.

Εσείς, κύριε Πρωθυπουργέ, ο ίδιος προσωπικά, ανακοινώσατε στα τέλη Νοεμβρίου ότι θα ξεκινούσε η καταβολή του επιδόματος ενοικίου και συγκατοίκησης για ανθρώπους που μέσα σε μία νύχτα βρέθηκαν άστεγοι και αναγκάστηκαν να μισθώσουν σπίτια μέχρι την κατασκευή των νέων κατοικιών. Έχει ολοκληρωθεί η καταβολή επιδόματος ενοικίου σε όλους τους δικαιούχους; Τι θα γίνει με αυτό;

Οφείλετε, όμως, κύριε Πρωθυπουργέ, να απαντήσετε και για τις άμεσες παρεμβάσεις που πρότειναν οι Ολλανδοί εμπειρογνώμονες. Οι κάτοικοι καταγγέλλουν -και το είδαμε και νομίζω και εσείς, αν πάτε στην περιοχή, θα το διαπιστώσετε με τα ίδια σας τα μάτια- ότι δεν έχει γίνει καμμία ουσιαστική παρέμβαση για το πρώτο επίπεδο της αποκατάστασης των ζημιών.

Για παράδειγμα, θα αναφέρω τα αναχώματα: Γύρω από την περιοχή του Παλαμά τα αναχώματα παραμένουν ανοιχτά και τα αρδευτικά κανάλια παραμένουν ακαθάριστα. Το αρδευτικό δίκτυο αλλά και το αγροτικό οδικό δίκτυο δεν έχουν αποκατασταθεί ακόμα και σήμερα. Τι θα γίνει, λοιπόν, σε μια περίπτωση νέας έντονης νεροποντής; Όχι κατ’ ανάγκην τόσο ακραίας όσο αυτή του Σεπτεμβρίου. Πώς θα προστατευτούν αυτές οι περιοχές; Οι αγρότες βρίσκονται σε απόγνωση, καθώς χιλιάδες στρέμματα εκτάσεων κρίνονται ακόμα και σήμερα ακατάλληλα για καλλιέργεια, καθώς έχουν επικαθίσει σε αυτά φερτά υλικά και λάσπη.

Πού βρίσκεται το πρόγραμμα του Υπουργείου Κλιματικής Κρίσης και Πολιτικής Προστασίας για την απομάκρυνση των φερτών υλικών; Σύμφωνα με τις εξαγγελίες και πάλι του Νοεμβρίου, προ τριμήνου δηλαδή, θα ξεκινούσε να λειτουργήσει άμεσα. Έχει ξεκινήσει; Σε ποιο στάδιο υλοποίησης βρίσκεται; Οι αγρότες, πάντως, καταγγέλλουν ότι δεν έχει γίνει καμμία απολύτως παρέμβαση.

Να απαντήσετε, επίσης, κύριε Μητσοτάκη, αν θα υπάρχουν ειδικές ρυθμίσεις για τη διευκόλυνση των υπερχρεωμένων νοικοκυριών και των επιχειρήσεων των πλημμυροπαθών, για απαλλαγή από δημοτικά τέλη και από τέλη άρδευσης. Και, βεβαίως, να μας απαντήσετε και να δεσμευτείτε τι θα γίνει και με τη λειτουργία των σχολείων της περιοχής. Ποιο είναι το χρονοδιάγραμμα για την επαναλειτουργία των σχολείων; Οι καταστροφές στις σχολικές υποδομές είναι μεγάλες. Το πρόγραμμα σίτισης το οποίο ανακοινώθηκε παραμένει υπό επεξεργασία από το Υπουργείο Παιδείας. Τι πρόβλεψη υπάρχει για την ψυχολογική υποστήριξη των μαθητών, που ακόμα και σήμερα αποτελεί μια ακόμα γραφειοκρατική ταλαιπωρία; Θα υπάρξει πρόνοια για τους μαθητές της Γ΄ λυκείου και για τους φοιτητές που προέρχονται από τις πληγείσες περιοχές;

Όλα τα παραπάνω ερωτήματα, κύριε Πρωθυπουργέ, τα οποία σας έθεσα, στα οποία καλείστε -και οφείλετε- να απαντήσετε, αφορούν τις άμεσες, αφορούν τις επείγουσες, αφορούν τις πιεστικές παρεμβάσεις που πρέπει να γίνουν. Πέρα, όμως, από τα άμεσα, τα επείγοντα, τα πιεστικά, υπάρχει και ένα κομβικό ζήτημα, που αφορά το μέλλον της περιοχής: Τι θα κάνει η Κυβέρνηση για να θωρακίσει τη Θεσσαλία.

Το καιρικό φαινόμενο «Ντάνιελ», μέσα σε λίγα μόλις εικοσιτετράωρα, άλλαξε άρδην τον χάρτη μιας ολόκληρης περιοχής, του Θεσσαλικού Κάμπου, μετατρέποντάς τον σε μία τεράστια λίμνη, εξαφανίζοντας χιλιάδες στρέμματα φυτικής και αγροτικής παραγωγής, ζωικό κεφάλαιο, καταστρέφοντας σπίτια, περιουσίες, επιχειρήσεις, σαρώνοντας τον κοινωνικό και οικονομικό ιστό ολόκληρων τοπικών κοινωνιών. Και η αγωνία των κατοίκων είναι πώς -και αν- η περιοχή της Θεσσαλίας -αυτό που ονομάζουμε ο σιτοβολώνας της Ελλάδας, η παραγωγική καρδιά της χώρας μας- θα μπορέσει να ορθοποδήσει μετά από αυτή την απόλυτη καταστροφή. Πώς -και αν- θα αντιστραφούν οι τεράστιες οικονομικές, κοινωνικές και περιβαλλοντικές συνέπειες, που υπονομεύουν όχι μόνο τις τρέχουσες, αλλά και τις μελλοντικές συνθήκες διαβίωσης των ανθρώπων της Θεσσαλίας.

Θα μας πείτε, βεβαίως, και για το master plan που έχουν αναλάβει να ετοιμάσουν οι Ολλανδοί.

Ξέρετε, όμως, κύριε Πρωθυπουργέ, ότι οι άνθρωποι στη Θεσσαλία βιώνουν την καταστροφή για δεύτερη φορά μέσα σε τρία, μόλις, χρόνια. Μετά τις καταστροφές του «Ιανού» τον Σεπτέμβριο του 2020, όταν και τότε άκουγαν τις ίδιες εξαγγελίες -εξαγγελίες εκατομμυρίων ευρώ-, τις ίδιες υποσχέσεις για αντιπλημμυρικά έργα και πλέον οι άνθρωποι -και δικαίως- είναι δύσπιστοι. Επίσης, οι άνθρωποι αυτοί ανησυχούν. Ανησυχούν για το περιεχόμενο του σχεδίου. Ακούγεται ότι δεν πρέπει να γίνουν νέα φράγματα, ότι θα πρέπει να καθοριστούν σημεία πλημμύρισης, ότι μπορεί να πάρει ενάμισι με δύο χρόνια για το νερό από την περιοχή της Κάρλας να απορροφηθεί μέσω της διόδου απορροής του, ότι πιθανόν η λίμνη να πρέπει να αυξηθεί σε μέγεθος, ότι πιθανόν να πρέπει να μεταφερθούν άνθρωποι και οικονομικές δραστηριότητες και να αλλάξουν καλλιέργειες. Πώς θα γίνουν όλα αυτά;

Κύριε Πρωθυπουργέ, οι πολίτες της Θεσσαλίας βιώνουν μια κατάσταση συνεχούς ανασφάλειας. Αγωνίζονται να επιβιώσουν στο σήμερα και δεν ξέρουν τι θα τους ξημερώσει αύριο. Και η Κυβέρνηση αδυνατεί να καθησυχάσει τις αγωνίες τους.

Ποιο είναι, λοιπόν, το σχέδιό σας για τη Θεσσαλία, για τη θωράκιση και την ανασυγκρότησή της, για την προσαρμογή της στην κλιματική αλλαγή;

Θα καταστήσετε κοινωνούς τους πολίτες και τους φορείς της Θεσσαλίας, για να συνδιαμορφωθεί δημοκρατικά το μέλλον τους;

Αυτά είναι τα κρίσιμα ερωτήματα και σε αυτά περιμένω, κυρίως όμως όχι εγώ, περιμένουν οι ίδιοι οι κάτοικοι της Θεσσαλίας πειστικές και ολοκληρωμένες απαντήσεις.

Ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΟΣ (Κωνσταντίνος Τασούλας):** Μετά την ανάπτυξη της ερωτήσεως, καλείται στο Βήμα ο Πρωθυπουργός και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης για τη δική του παρέμβαση.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ευχαριστώ, κύριε Πρόεδρε.

Είδα ότι έχουμε αυξήσει και τον αριθμό των μικροφώνων από το Βήμα της Βουλής.

Κύριε Πρόεδρε, κυρίες και κύριοι Βουλευτές, βρίσκομαι εδώ σήμερα για να απαντήσω στην επίκαιρη ερώτηση που κατέθεσε ο Πρόεδρος της Κοινοβουλευτικής Ομάδας της Νέας Αριστεράς, ο κ. Χαρίτσης.

Θα ήθελα ξεκινώντας να κάνω μια επισήμανση, εν είδει διόρθωσης σε όσα είπε στην εισαγωγή της τοποθέτησής του. Κύριε Χαρίτση, δεν σύρθηκε η Κυβέρνηση στη Βουλή ως αποτέλεσμα της ερώτησής σας για να απαντήσουμε στα φλέγοντα ζητήματα μετά την καταστροφική πλημμύρα του «Ντάνιελ».

Θέλω να θυμίσω ότι είναι η τρίτη φορά που βρίσκομαι στην Εθνική Αντιπροσωπεία για να συζητήσω για το θέμα αυτό και καλώς, θα έλεγα, διότι είναι ακόμα μία ευκαιρία να μιλήσουμε για την αποκατάσταση των πληγέντων και να μιλήσουμε επίσης, όπως σωστά είπατε, και για την ανάπτυξη της Θεσσαλίας από εδώ και στο εξής, μετά την τελευταία θεομηνία.

Πιστεύω, όμως, ότι είναι και μία ευκαιρία η ερώτηση την οποία μου καταθέσατε για να δούμε συνολικά τα προβλήματα τα οποία αντιμετωπίζει ο πρωτογενής τομέας. Είναι θέματα εθνικής σημασίας, τα οποία πιστεύω ότι δεν προσφέρονται τόσο για διαξιφισμούς. Προσφέρονται περισσότερο για συναινέσεις και προσωπικά να τονίσω εξαρχής ότι επιλέγω την από κοινού αποτελεσματικότητα από την κομματική σκοπιμότητα. Επιλέγω την προσέγγιση από την ένταση. Έτσι λειτούργησα και στην τελευταία συνεδρίαση που κάναμε για το ζήτημα της Θεσσαλίας τον Νοέμβριο του 2023, αλλά και σε κάθε τοποθέτησή μου για το θέμα αυτό.

Θα ήταν, λοιπόν, ευχής έργον αν τουλάχιστον σήμερα καταλήγαμε σε κάποιες κοινές θέσεις, σε κάποιες συμφωνίες, τουλάχιστον επί των πραγματικών δεδομένων, γι’ αυτά τα οποία έχουν γίνει και γι’ αυτά τα οποία θα χρειαστεί να γίνουν από δω και στο εξής. Διότι η αναγέννηση της Θεσσαλίας φαίνεται ότι ξεπερνά τα κυβερνητικά όρια. Απαιτεί και ρεαλισμό και σχεδιασμό, απαιτεί συντονισμό κράτους και τοπικής αυτοδιοίκησης Β΄ και Α΄ βαθμού, κυρίως όμως απαιτεί πόρους, απαιτεί χρόνο και απαιτεί και συνέπεια, πολύ περισσότερο όταν οι πρωτοφανείς πλημμύρες του «Ντάνιελ» χτύπησαν τη συγκεκριμένη περιφέρεια μετά την επίθεση του «Ιανού», αμέσως μετά ήρθε και η καταιγίδα «Ηλίας».

Μιλάμε, με άλλα λόγια, για μία τριπλά αρνητική συγκυρία χωρίς προηγούμενο και μάλιστα αυτό συνέβη σε μια εποχή που η χώρα έβγαινε από τις μάχες που έδωσε πέρυσι το καλοκαίρι με τις καταστροφικές πυρκαγιές, όπως αυτές που εκδηλώθηκαν στον Έβρο, έχοντας ήδη διαθέσει αρκετά κεφάλαια σε αποζημιώσεις, αλλά και επιστρατεύοντας κρατικούς μηχανισμούς οι οποίοι ήταν καταπονημένοι επί μήνες.

Χωρίς αμφιβολία, λοιπόν -φαντάζομαι το διαπιστώσατε κι εσείς στην επίσκεψή σας-, μιλάμε για μία κατάσταση η οποία ήταν απολύτως πρωτόγνωρη. Να θυμίσω για ακόμα μία φορά στατιστικά ότι η πλημμύρα της Θεσσαλίας, ως προς τον απόλυτο όγκο νερού, τα ύψη βροχόπτωσης, κατατάσσεται σε μία από τις δύο-τρεις μεγαλύτερες πλημμύρες καταγεγραμμένες στην ιστορία της Ευρώπης. Αυτό ήταν το φυσικό φαινόμενο το οποίο κληθήκαμε να διαχειριστούμε. Και μπορεί στις έκτακτες εκείνες συνθήκες η πολιτεία, ναι, να ήταν παρούσα, σώζοντας ζωές, περιορίζοντας όσο γινόταν τις ζημιές, όχι πιθανόν χωρίς λάθη και καθυστερήσεις, όπως από την πρώτη στιγμή αναγνώρισα, όμως με επάρκεια και με αυταπάρνηση απέναντι στον άνισο πόλεμο, την κλιματική κρίση, και σε συνθήκες όπου δυστυχώς καμμία πρόβλεψη του παρελθόντος δεν μπορεί πια να αντιμετωπίσει το παρόν και το μέλλον.

Εστιάζοντας τώρα στα συγκεκριμένα ζητήματα τα οποία θέσατε στην ερώτησή σας, να σημειώσω ότι δύο είναι οι προτεραιότητες οι οποίες μας απασχολούν: Να στηρίξουμε τους δοκιμαζόμενους Θεσσαλούς, ώστε να μπορέσουν να ξαναχτίσουν όσο το δυνατόν πιο γρήγορα γίνεται τη ζωή τους, την οικονομική τους δραστηριότητα στον τόπο τους και παράλληλα, να μπορέσουμε να ανακατασκευάσουμε με τρόπο σύγχρονο, αλλά ταυτόχρονα και ανθεκτικό, εκείνες τις υποδομές που δυστυχώς διέλυσε η ορμή του νερού.

Μην έχετε καμμία αμφιβολία, έχετε κι εσείς εξάλλου θητεύσει σε Υπουργείο με αναπτυξιακό πρόσημο, αυτή είναι μια άσκηση χρονοβόρα. Είναι, επίσης, μία άσκηση κοστοβόρα. Ο προϋπολογισμός της εκτιμούμε ότι θα ξεπεράσει σε βάθος τετραετίας τα 3,3 δισεκατομμύρια ευρώ. Ήδη σε αυτή την κατεύθυνση έχουν κινητοποιηθεί πόροι οι οποίοι ξεπερνούν το 1 δισεκατομμύριο σε πρώτη φάση, για την προσωρινή αποκατάσταση δρόμων, γεφυρών, για την επαναλειτουργία δικτύων ηλεκτρισμού και ύδρευσης, για να μπορέσουμε να δώσουμε παραδείγματος χάριν έστω και προσωρινή πρόσβαση στα χωριά του Πηλίου. Το Πήλιο ξαναβρήκε τους ρυθμούς του. Είχε μια πολύ καλή τουριστική κίνηση τα Χριστούγεννα που μας πέρασαν. Αυτές είναι οι προσωρινές λύσεις τις οποίες πρέπει να δώσουμε και τις οποίες έχουμε δώσει, συνεργαζόμενοι με την περιφέρεια.

Ωστόσο, όμως, μην έχετε καμμία αμφιβολία ότι η μόνιμη αποκατάσταση είτε πάλι αυτή δρομολογηθεί από το κεντρικό κράτος είτε από την περιφέρεια, προϋποθέτει δουλειά, προετοιμασία, σωστούς διαγωνισμούς. Αυτά δεν γίνονται από τη μια στιγμή στην άλλη. Και βέβαια, μπορεί αυτά τα οποία καταστράφηκαν να πρέπει να χτιστούν γρήγορα, αλλά δεν μπορούν να χτιστούν πρόχειρα.

Από την άλλη πλευρά, θέλω να τονίσω ότι πρόκειται για ένα άθροισμα κατασκευαστικών παρεμβάσεων διαφορετικών κατηγοριών και διαφορετικών διαστάσεων. Κάποια σημεία απλά χρειάζεται να επισκευαστούν, άλλα να ανοικοδομηθούν, άλλα χρειάζεται να κατασκευαστούν ξανά από την αρχή. Συνιστούν, λοιπόν, ένα πολύ σύνθετο εγχείρημα που επιπλέον συνδέεται με ευρύτερες παρεμβάσεις, όπως η διαχείριση των υδάτων -θα επανέλθω στο θέμα αυτό- ή ζητήματα τα οποία κι αυτά αφορούν, απαιτούν θα έλεγα, τη σύμφωνη γνώμη των τοπικών κοινωνιών, όπως η μετεγκατάσταση του χωριού της Μεταμόρφωσης, το οποίο είχα την ευκαιρία να επισκεφθώ, από τη στιγμή που έχει εξασφαλιστεί η σύμφωνη γνώμη των κατοίκων. Αναμένουμε και μια αντίστοιχη απόφαση και από τον Βλοχό. Είναι τα δύο σημεία εκείνα τα οποία θέλω να θυμίσω στην Εθνική Αντιπροσωπεία ότι δεν πλημμύρισαν για πρώτη φορά. Είναι τα πιο χαμηλά σημεία στον κάμπο και θα βρίσκονται μόνιμα αντιμέτωπα με το φάσμα μιας νέας πλημμύρας. Γι’ αυτό κι εγώ χαιρετίζω προσωπικά την απόφαση των κατοίκων για μετεγκατάσταση. Δεν είναι εύκολη. Αυτή, όμως, θα γίνει σε περιοχή κοντά στον Παλαμά με δωρεά των μελών του Συνδέσμου Επιχειρήσεων και Βιομηχανιών.

Αντιλαμβάνεστε, λοιπόν, ότι τα αντικειμενικά εμπόδια είναι πολλά. Οι αποζημιώσεις έχουν κι αυτές τις δικές τους ιδιαιτερότητες. Θα φτάσουν ενδεχομένως το 1 δισεκατομμύριο ευρώ. Και μιας και με ρωτήσατε τι κάναμε, τι έχουμε κάνει μέχρι στιγμής στον τομέα των αποζημιώσεων, θα σας πω ότι κάναμε πολλά και σίγουρα τα κάναμε πολύ γρηγορότερα από ότι έχουν γίνει ποτέ στην ιστορία του ελληνικού κράτους.

Η πρώτη αρωγή έχει χορηγήσει μέχρι στιγμής 148 εκατομμύρια σε σαράντα τρεις χιλιάδες νοικοκυριά, αγρότες και επιχειρήσεις, άλλα 20 εκατομμύρια έχουν δοθεί ως προκαταβολή σε επιχειρήσεις, ενώ σήμερα ξεκινούν και οι προκαταβολές του 50% της τελικής κρατικής αρωγής σε κτηνοτρόφους, καλλιεργητές, πέρα από τα 150 εκατομμύρια που έχουν ήδη εισπράξει από τον ΕΛΓΑ. Θα επανέλθω στο ζήτημα του ΕΛΓΑ στη συνέχεια. Στα ειδικά μέτρα για τους αγρότες θα μου επιτρέψετε να αναφερθώ σε λίγο.

Να μείνω λίγο στις κατασκευές και στη στέγαση για την οποία, προφανώς θα συμφωνήσετε μαζί μου, θα πρέπει να έχουν προηγηθεί στοιχειώδεις έλεγχοι ώστε να μην ωφεληθούν κάποιοι επιτήδειοι αντί για τους πληγέντες.

Δυστυχώς, ας είμαστε ειλικρινείς και στην περίπτωση της προηγούμενης θεομηνίας, του «Ιανού», είχαμε τέτοια παραδείγματα. Αυτό το τονίζω όχι για να αρνηθώ καθυστερήσεις, όσο για να αναδείξω δυσκολίες τις οποίες όλοι ξέρουμε.

Έχουμε μέχρι στιγμής δύο χιλιάδες διακόσιες ενενήντα εννέα αιτήσεις επιδότησης ενοικίου. Έχουν εγκριθεί οι μισές. Έχουν εξυπηρετηθεί το 50% από αυτές. Είναι μία διαδικασία που συνεχίζεται να εξελίσσεται. Ναι, πρέπει να επιταχυνθεί και πιέζω και εγώ τις κρατικές υπηρεσίες για να κινηθούμε όσο το δυνατόν πιο γρήγορα. Έχει ξεκινήσει η διάθεση -το γνωρίζουν και οι συνάδελφοι της περιφέρειας- οικίσκων ως προσωρινά καταλύματα. Δεν υπήρξε μεγάλη ανταπόκριση από τους δήμους. Στη διάθεσή τους είναι ήδη εκατό. Αναμένονται άλλοι επτακόσιοι, εφόσον αυτοί χρειαστούν.

Μιας και μιλήσατε για τα σχολεία -εύλογο το ενδιαφέρον σας και το ενδιαφέρον όλων μας-, θέλω να σας πω ότι αυτά θα έχουν πλήρως αποκατασταθεί μέχρι την έναρξη της επόμενης σχολικής χρονιάς με δωρεά των Ελλήνων εφοπλιστών. Τα σχολεία τα οποία έπαθαν ζημιά θα ξανανοίξουν τον Σεπτέμβριο σε καλύτερη κατάσταση από ό,τι ήταν πριν από τη θεομηνία του «Ντάνιελ».

(Χειροκροτήματα από την πτέρυγα της Νέας Δημοκρατίας)

Και να διορθώσω και μια αστοχία σας. Δεν την επαναλάβατε και καλά κάνατε. Δεν υπάρχει σήμερα μαθητής στη Θεσσαλία που να μην παρακολουθεί κανονικά τα μαθήματά του.

Τέλος, όσον αφορά τις αυτοψίες -για να έχουμε μια αίσθηση του μεγέθους του προβλήματος το οποίο κληθήκαμε να αντιμετωπίσουμε-, τριάντα οκτώ χιλιάδες έχουν γίνει περίπου σε τριακόσιες σαράντα πέντε κοινότητες. Ακατάλληλα κόκκινα χαρακτηρίστηκαν λίγο παραπάνω από τρεις χιλιάδες εκατό κτήρια, δύο χιλιάδες τετρακόσια σαράντα δύο κρίθηκαν κίτρινα, δηλαδή με ζημιές που είναι ανατάξιμες. Βέβαια ο αριθμός αυτός περιλαμβάνει τα πάντα. Περιλαμβάνει σπίτια, περιλαμβάνει επιχειρήσεις, περιλαμβάνει στάβλους. Με πιστώσεις 116 εκατομμυρίων ευρώ καλύπτουμε μικρές ζημιές, αλλά και μεγάλες ζημιές. Ένα κόκκινο σπίτι εκατόν πενήντα τετραγωνικών θα μπορεί να πάρει επιχορήγηση που θα ανέρχεται έως τα 120 χιλιάδες ευρώ.

Μιλάω με ακρίβεια -όπως βλέπετε- και στοιχεία, καθώς η κρατική αρωγή -που θέλω να θυμίσω ότι είναι ένα δημιούργημα αυτής της Κυβέρνησης, της προηγούμενης μάλλον, αλλά της Κυβέρνησης της Νέας Δημοκρατίας, δεν είχαμε τέτοιον μηχανισμό- μπορεί πια να κινείται γρήγορα, μπορεί να διασταυρώνει δεδομένα και μπορεί να έχει πλήρη εικόνα για το τι συμβαίνει κάθε στιγμή. Γνωρίζουμε ποια αίτηση έχει εγκριθεί, γνωρίζουμε ποια αίτηση καθυστερεί. Είναι, λοιπόν, καλό να μην ακούγονται στο εθνικό Κοινοβούλιο μύθοι. Γιατί ποιος ξέρει άραγε ότι από είκοσι οκτώ χιλιάδες αιτήσεις λείπουν σήμερα βασικά δικαιολογητικά, όπως τίτλοι ιδιοκτησίας, για να μπορέσουν να ξεκινήσουν οι καταβολές.

Άρα, ας αφήσουμε λίγο στην άκρη, κύριε Χαρίτση -και εκτιμώ τη σοβαρότητά σας-, απλοϊκά συνθήματα, όταν μιλάμε για εξαιρετικά περίπλοκες υποθέσεις. Δεν φαντάζομαι ότι εισηγείστε στην Κυβέρνηση είναι να αρχίσει να μοιράζει δωρεάν χρήμα, χωρίς κανέναν απολύτως στοιχειώδη έλεγχο. Αν προκρίνετε αυτό, παρακαλώ πολύ να το πείτε ανοικτά. Σε κάθε περίπτωση, εμείς διαφωνούμε με αυτή τη διαδικασία. Θα τηρηθεί ο νόμος και θα κινηθούμε όσο το δυνατόν πιο γρήγορα για την εξέταση όλων των αιτήσεων.

Το ίδιο ισχύει και για τις υποδομές. Δεν ξέρω αν το ξέρετε, κύριε Χαρίτση, αλλά μέχρι και τον Δεκέμβριο είχαν γίνει χίλιες πεντακόσιες αυτοψίες. Είναι εδώ και ο Υφυπουργός Υποδομών, ο κ. Ταχιάος που έχει περάσει πάρα πολύ χρόνο στη Θεσσαλία. Άκουσα ότι αναφερθήκατε λίγο ειρωνικά στον Υπουργό Αγροτικής Ανάπτυξης. Μέρες, εβδομάδες ολόκληρες έχουν περάσει κυβερνητικά κλιμάκια στη Θεσσαλία στο πεδίο. Δεν φοβηθήκαμε ποτέ να βγούμε στο πεδίο, να μιλήσουμε με τους ανθρώπους οι οποίοι έχουν πληγεί και να αντιμετωπίσουμε και την οργή τους και τον κατανοητό θυμό τους.

(Χειροκροτήματα από την πτέρυγα της Νέας Δημοκρατίας)

Έχουμε, λοιπόν, σήμερα μια πλήρη αποτύπωση σε -θα έλεγα- εξοντωτική λεπτομέρεια των παρεμβάσεων που πρέπει να γίνουν στις κρίσιμες υποδομές, οι ζημιές που έχουν γίνει στους δρόμους, σημείο-σημείο, στη Μαγνησία, στην Καρδίτσα, στα Τρίκαλα. Εκεί είναι το 80% των ζημιών. Το 10% είναι στη Λάρισα, το άλλο 10%, ένα μικρό κομμάτι, είναι στην Εύβοια, ένα ακόμα πιο μικρό κομμάτι στη Φθιώτιδα.

Είναι σημαντικές παρεμβάσεις αυτές οι οποίες πρέπει να γίνουν και οι οποίες δρομολογούνται μέσα από συμπράξεις που θα εμπλέξουν όλες τις μεγάλες αλλά και τις μεσαίες κατασκευαστικές εταιρείες, όπως, ναι, έγινε και στον «Ντάνιελ» -γιατί μιλήσατε για τον «Ντάνιελ»-, αλλά -ξέρετε- οι κάτοικοι που ζούνε στην περιοχή γνωρίζουν πολύ καλά ότι παραπάνω από το 90% των παρεμβάσεων μετά τον «Ντάνιελ» είχαν ολοκληρωθεί. Και γνωρίζουν επίσης ότι οι παρεμβάσεις αυτές, επειδή ακριβώς έγιναν με άλλες προδιαγραφές, πιο σύγχρονες, άντεξαν και στη θεομηνία. Τα έργα του «Ιανού» άντεξαν στη θεομηνία του «Ντάνιελ» και αυτό είναι ενθαρρυντικό για το τι πρέπει να κάνουμε από δω και στο εξής. Ελάχιστα ήταν τα έργα τα οποία κατασκευάστηκαν μετά τον «Ιανό», τα οποία έπαθαν ζημιές και αυτά προφανώς από την υπερβολική ποσότητα του νερού.

Άρα τα έργα αυτά άντεξαν και είναι σημαντικό να πάψουν να αναπαράγονται ψέματα γύρω από αυτά, διότι ακριβώς αυτός είναι και ο τρόπος, αυτός είναι ο οδηγός με τον οποίο θα προχωρήσουμε στην αποκατάσταση -στη βασική αποκατάσταση, στη μόνιμη αποκατάσταση- όλων των υποδομών, είτε μιλάμε για σιδηροδρόμους είτε μιλάμε για δρόμους είτε μιλάμε για γέφυρες.

Είπα ότι αυτή η ανάταξη θα στοιχίσει περί τα 3,3 δισεκατομμύρια ευρώ. Από το Πρόγραμμα Δημοσίων Επενδύσεων θα αντληθούν 500 έως 600 εκατομμύρια ευρώ, άλλα 600 εκατομμύρια ευρώ από το Ταμείο Ανάκαμψης, από ανακατανομή πόρων, από έργα τα οποία είχαμε αμφιβολίες αν θα μπορούσαν να υλοποιηθούν εντός των σφικτών χρονοδιαγραμμάτων του Ταμείου Ανάκαμψης, 1,2 δισεκατομμύριο ευρώ από το προηγούμενο και από το τωρινό ΕΣΠΑ. Δεν ήταν καθόλου αυτονόητη ή δεδομένη η εξασφάλιση αυτής της χρηματοδότησης.

Γιατί, όπως θα θυμάστε, κύριε Χαρίτση, λίγες μέρες μετά τον «Ντάνιελ» βρέθηκα στο Στρασβούργο για να συζητήσω με την Ευρωπαϊκή Επιτροπή και να εξασφαλίσω τη μέγιστη δυνατή ευελιξία και όσον αφορά το τρέχον ΕΣΠΑ -δεν περίσσεψε ουσιαστικά ούτε ένα ευρώ από το τρέχον ΕΣΠΑ-, για να μπορέσουμε να ρίξουμε όλα αυτά τα χρήματα στη Θεσσαλία, να διαπραγματευτώ τη νέα ανακατανομή πόρων του Ταμείου Ανάκαμψης και μεγαλύτερη ευελιξία από το νέο ΕΣΠΑ, για να μπορέσουμε ακριβώς να στηρίξουμε τις υποδομές της Θεσσαλίας.

Και βέβαια έχουμε ακόμα να πάρουμε σημαντικές στρατηγικές αποφάσεις και να τις υλοποιήσουμε. Ο ενιαίος φορέας διαχείρισης υδάτων θα έρθει προς νομοθέτηση στο Κοινοβούλιο εντός αυτού του μήνα. Είναι μια πολύ σημαντική τομή, η οποία, ναι, θα ταράξει τα νερά της στασιμότητας στον τρόπο με τον οποίο διαχειριζόμασταν τα νερά της Θεσσαλίας και θα ήθελα πραγματικά να ζητήσω σε αυτή την τολμηρή μεταρρύθμιση τη στήριξη όλης της Αντιπολίτευσης. Κάποιοι θα ξεβολευτούν από αυτό το νέο σύστημα το οποίο σχεδιάζουμε. Είναι, όμως, αναντίρρητα μια σωστή και τολμηρή μεταρρυθμιστική πρωτοβουλία. Ενώ μέχρι το τέλος του μήνα -όπως έχουμε δεσμευθεί- θα παραδοθεί το πόρισμα των Ολλανδών ειδικών και για την επόμενη μέρα της περιοχής. Διότι αν εσείς πιστεύετε ότι μπορούμε να καταλήξουμε σε συμπεράσματα, παραδείγματος χάριν, για το τι θα κάνουμε με τα νερά της Κάρλας χωρίς να ακούσουμε τη γνώμη των ειδικών, τότε φαντάζομαι ότι αρνείστε τη σημαντική συνδρομή της επιστήμης για την αντιμετώπιση καταστάσεων οι οποίες ήταν πραγματικά πρωτοφανείς.

Ελπίζω να μη σας κούρασα, κυρίες και κύριοι συνάδελφοι, με παράθεση αριθμών και στοιχείων. Κρατήστε τρία βασικά συμπεράσματα. Πρώτον, βρεθήκαμε αντιμέτωποι με μια πρωτοφανή θεομηνία, η οποία ήταν απαίτηση και από την πολιτεία να κινηθεί με πιο γρήγορους ρυθμούς από αυτούς που είχε συνηθίσει. Προφανώς το καλύτερο είναι εχθρός του καλού. Θα μπορούσαμε να πάμε ακόμα πιο γρήγορα και γι’ αυτό πιέζουμε ανά πάσα στιγμή, αλλά σε καμμία περίπτωση δεν μπορεί να υποτιμηθεί η έκταση του φαινομένου και η συνθετότητα των παρεμβάσεων σε πολλά διαφορετικά σημεία. Παράλληλα κινήθηκαν διαδικασίες, ώστε να δρομολογηθούν μονιμότερες λύσεις απέναντι στις απειλές της φύσης και τρίτον -θα το ξαναπώ- είναι μια πολυεπίπεδη προσπάθεια που απαιτεί χρόνο, επιμονή, συστηματικότητα και διαρκή παρακολούθηση. Μόνο αν μπορέσουμε να κοιτάξουμε κατάματα αυτή την τριπλή πραγματικότητα, θα μπορέσουμε να ξεπεράσουμε τις δυσκολίες που εξακολουθούν να υπάρχουν, κάτι το οποίο αφορά προφανώς και τους αγρότες μας.

Επιτρέψτε μου να πω λίγα λόγια για τη στήριξή τους. Είναι ένα ζήτημα το οποίο αφορά τους αγρότες της Θεσσαλίας, αλλά και όχι μόνο, για τους αγρότες για τους οποίους πέραν της πρώτης αρωγής την περασμένη Τρίτη καταβλήθηκαν ακόμα 25,3 εκατομμύρια αποζημιώσεων του Ευρωπαϊκού Ταμείου Αλληλεγγύης, μαζί με εκείνες του ΕΛΓΑ που ολοκληρώνονται μέσα στο επόμενο τρίμηνο, ενώ ακόμα 43 εκατομμύρια ευρώ δίνονται από το Ευρωπαϊκό Αγροτικό Αποθεματικό.

Η ερώτηση σημειώνει ότι δεν έχει ακόμα καν ξεκινήσει η ενίσχυση της πρώτης αρωγής. Το ξαναείπα, αυτό αποδεικνύεται ανακριβές. Ναι, η κρατική αρωγή ανέρχεται στο 70% της ζημίας σε πάγια και σε εξοπλισμό. Θα πρέπει να προσδιορίσουμε ποιο είναι το ύψος αυτής της ζημιάς. Εμείς έχουμε ήδη διαθέσει 40 εκατομμύρια ευρώ, όπως σας είπα σε πρώτη αρωγή, και ερχόμαστε και προσθέτουμε σε αυτή την πρώτη αρωγή μια αύξηση του ποσού από τα 2 και 4 χιλιάδες που έχουμε δώσει να δώσουμε από 5 έως 10 χιλιάδες ευρώ ακόμα, εκτιμώντας ότι η τελική αρωγή που θα απαιτηθεί θα είναι σίγουρα εντός αυτού του πλαισίου.

Και πείτε μου παρακαλώ έναν Θεσσαλό, ο οποίος να πληροί τις προϋποθέσεις και να μην έχει πάρει αυτή την αποζημίωση. Και αξίζει νομίζω να αναφερθεί πως από τα στοιχεία της περιφέρειάς μας λένε ότι παραπάνω από τριάντα χιλιάδες αγρότες δήλωσαν ζημιές στον ΕΛΓΑ, αλλά για την πλήρη καταβολή της κρατικής αρωγής φάκελο μέχρι στιγμής έχουν υποβάλει μόνο οι τέσσερις χιλιάδες τετρακόσιοι, ένας στους επτά, αν και τα δικαιολογητικά φέτος είναι πολύ λιγότερα. Πρέπει, λοιπόν, να προχωρήσουν και όσοι έχουν πληγεί στην κατάθεση των σχετικών δικαιολογητικών μέχρι τα τέλη Φεβρουαρίου, ώστε να κινηθεί πιο γρήγορα η διαδικασία της αποζημίωσής τους. Θα το ξαναπώ. Θέλουμε να είμαστε γρήγοροι αλλά τζάμπα χρήμα δεν πρόκειται να μοιράσουμε, χωρίς να μπορούμε να είμαστε τεκμηριωμένοι ότι τα χρήματα πηγαίνουν σε αυτούς που πραγματικά τα έχουν ανάγκη.

Από την άλλη εβδομάδα ανοίγει όπως σας είπα και ο δεύτερος κύκλος που ανακοίνωσα προ ημερών, τα 5, 10 χιλιάδες ευρώ. Και βέβαια, αυτό παράλληλα με τις αποζημιώσεις του ΕΛΓΑ. Να ξεχωρίσουμε εδώ γι’ αυτούς που μας παρακολουθούν που μπορεί ενδεχομένως να μην είναι ειδικοί ότι ο ΕΛΓΑ αποζημιώνει καταστροφή και στο φυτικό και στο ζωικό κεφάλαιο, η κρατική αρωγή αποζημιώνει τις υπόλοιπες ζημιές, οι οποίες έχουν γίνει στις υποδομές. Τριάντα τρεις χιλιάδες αγρότες και δύο χιλιάδες εκατό κτηνοτρόφοι έχουν εισπράξει 150 εκατομμύρια. Έχουν εισπράξει 150 εκατομμύρια για τις ζημιές του 2023 και στις 20 Φεβρουαρίου μάλιστα θα υπάρξει νέα εκταμίευση. Αυτά είναι πραγματικά νούμερα. Εκταμιεύτηκαν με πολύ μεγάλη ταχύτητα και θα ήθελα να συγχαρώ την ηγεσία του ΕΛΓΑ, η οποία στη διάρκεια όλης της τετραετίας κατάφερε και επιτάχυνε σημαντικά τους ρυθμούς των αποζημιώσεων. Πότε είχαν γίνει αυτά αλήθεια, επί δικών σας ημερών; Δικών σας ημερών όχι της Νέας Αριστεράς, γιατί είστε νέοι, αλλά ημερών της παρουσίας σας στην προηγούμενη κυβέρνηση. Ποτέ ο ΕΛΓΑ δεν είχε κινηθεί με τέτοια ταχύτητα. Και ως το τέλος του μήνα θα αρχίσει και το πρόγραμμα, πολύ σημαντικό, αποκατάστασης του ζωικού κεφαλαίου που χάθηκε και η ανοικοδόμηση στάβλων που γκρεμίστηκαν με νέες προδιαγραφές. Είναι μια ευκαιρία παλιοί στάβλοι που δεν πληρούσαν τις προδιαγραφές -όλοι γνωρίζουμε και γνωρίζετε το χρόνιο ζήτημα της νομιμοποίησης των σταβλικών εγκαταστάσεων- και αυτοί οι στάβλοι οι οποίοι καταστράφηκαν να φτιαχτούν με νέες προδιαγραφές, ώστε να είναι σύγχρονοι και φιλικοί προς το περιβάλλον.

Την 21η Ιανουαρίου πληρώθηκαν ανασφάλιστοι -το τονίζω- ανασφάλιστοι κτηνοτρόφοι, χοιροτρόφοι, καλλιεργητές αρωματικών φυτών, ενώ αμέσως μετά και νωρίτερα από τον προβλεπόμενο χρόνο θα καλυφθούν και κάποιες εναπομείνασες ζημίες από καιρικά φαινόμενα προ του «Ντάνιελ». Και τέλος με τροπολογία που ψηφίστηκε αυτή την εβδομάδα -αναφερθήκατε σε αυτήν, κύριε Χαρίτση- προβλέπεται επταετής ρύθμιση οφειλών των πληγέντων στους λογαριασμούς του ρεύματος. Πράγματι, αργήσαμε έναν μήνα να ψηφίσουμε την τροπολογία. Το κάναμε όμως. Κάναμε πράξη τη δέσμευσή μας και επί δύο χρόνια οι αγρότες δεν θα πληρώνουν τίποτα σε ρεύμα.

(Χειροκροτήματα από την πτέρυγα της Νέας Δημοκρατίας)

Ούτε τα παλιά χρέη ούτε την τρέχουσα κατανάλωση. Και στη συνέχεια οι οφειλές τους θα ρυθμίζονται σε βάθος πενταετίας. Είναι και αυτή η απάντηση σε όσους έσπευσαν να μεγεθύνουν κάποιες πολύ προσωρινές μεμονωμένες διακοπές ρεύματος, που έγιναν όντως από αστοχία του παρόχου, αποκαταστάθηκαν όμως αμέσως. Ξέρετε τα fake news μπορούν να ταξιδεύουν εύκολα από καφενείο σε καφενείο, από πόλη σε πόλη, από τον κάθε αγροτοπατέρα σε κάθε πρόθυμο κομματικό γραφείο. Όμως αυτά δεν είναι ούτε σωστή ενημέρωση ούτε παραγωγικός συνδικαλισμός και δεν είναι σίγουρα αποτελεσματική πολιτική. Αντίθετα, θα έλεγα ότι είναι μπλόκα στην αλήθεια, στη συνεργασία και στις υπεύθυνες λύσεις. Αντί λοιπόν για αντιπολιτευτικές ρητορείες, θα ήθελα να ακούσω στη δευτερολογία σας έναν πιο σοβαρό αντίλογο σε αυτά που είπαμε, συγκεκριμένες προτάσεις, κοστολογημένες κατά προτίμηση. Είπαμε ας πούμε ότι εμείς αποζημιώνουμε το 70% στην κρατική αρωγή. Εσείς τι εισηγείστε; Το 80%, το 90%, το 100%, το 120%; Εμείς έχουμε ένα πλαίσιο αποζημιώσεων πολύ συγκεκριμένο. Να μας πείτε τι προτείνετε και βέβαια καλό είναι να μας επισημάνετε και από πού θα προέλθει αυτή η χρηματοδότηση.

Και βέβαια μιας και ασκείται κριτική στην Κυβέρνηση για τη συνολική της πολιτική στον πρωτογενή τομέα, για να θυμηθούμε εν τάχει λίγα πράγματα τα οποία έχει κάνει αυτή η πολιτική για τους αγρότες, τους κτηνοτρόφους, τους αλιείς, τους μελισσοκόμους όλα αυτά τα χρόνια. Εμείς δεν ήμασταν η Κυβέρνηση που μειώσαμε τους φορολογικούς συντελεστές από το 22% στο 9%;

(Χειροκροτήματα από την πτέρυγα της Νέας Δημοκρατίας)

Εμείς δεν δώσαμε πρόσθετη μείωση κατά 50% στον φόρο εισοδήματος στους αγρότες οι οποίοι συμμετέχουν σε συλλογικά σχήματα συνεργασίας;

(Χειροκροτήματα από την πτέρυγα της Νέας Δημοκρατίας)

Εμείς, καταργώντας τον νόμο Κατρούγκαλου δεν ήμασταν αυτοί που αποσυνδέσαμε από τις ασφαλιστικές εισφορές από το εισόδημα των αγροτών;

(Χειροκροτήματα από την πτέρυγα της Νέας Δημοκρατίας)

Εμείς δεν είμαστε αυτοί που επί δύο χρόνια τώρα επιστρέφουμε σε κτηνοτρόφους και καλλιεργητές τον ειδικό φόρο στο πετρέλαιο, 160 εκατομμύρια ευρώ σε διακόσιους ενενήντα χιλιάδες δικαιούχους;

(Χειροκροτήματα από την πτέρυγα της Νέας Δημοκρατίας)

Μιας και βρίσκομαι στο θέμα αυτό να ανακοινώσω ότι σε συνεννόηση με το Υπουργείο Οικονομικών και καθώς ναι, η οικονομία μας πηγαίνει αρκετά καλά για να μπορούμε να υποστηρίζουμε τέτοιες πρωτοβουλίες, η επιστροφή του ειδικού φόρου κατανάλωσης στο πετρέλαιο θα επεκταθεί και για το 2024.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

Ακόμα 82 εκατομμύρια. Και βέβαια εμείς δεν είμαστε αυτοί μιας και μιλάμε συνέχεια για μειώσεις του ΦΠΑ που μειώσαμε τον ΦΠΑ στα λιπάσματα και στις ζωοτροφές στα αγροτικά μηχανήματα;

(Χειροκροτήματα από την πτέρυγα της Νέας Δημοκρατίας)

Αυτή η Κυβέρνηση το έκανε, δεν το έκανε κάποια άλλη.

Εμείς δεν είμαστε που καταργήσαμε τη φορολόγηση των ενισχύσεων από το πρώτο ευρώ την οποία είχε επιβάλει ο ΣΥΡΙΖΑ;

(Χειροκροτήματα από την πτέρυγα της Νέας Δημοκρατίας)

Εμείς δεν είμαστε αυτοί, που μέσα από τις πολιτικές μας απορροφήσαμε το 90% των αυξήσεων στην ενέργεια επί σχεδόν μία τετραετία. Ο Υπουργός Ανάπτυξης τότε με την προηγούμενή του ιδιότητα ως Υπουργός Περιβάλλοντος και Ενέργειας, τα θυμάστε καλά. Και εμείς δεν είμαστε αυτοί που χτίσαμε ξανά ουσιαστικά από το μηδέν τον ΕΛΓΑ, ο οποίος πια αποζημιώνει πιο γρήγορα, αποζημιώνει εφάπαξ.

Και μιας και μιλάμε για τον ΕΛΓΑ…

**ΜΙΧΑΗΛ ΚΑΤΡΙΝΗΣ:** Σε σχέση με τη μείωση 35% στις αποζημιώσεις του ΕΛΓΑ;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Όχι, μισό λεπτό. Να μιλήσουμε λοιπόν, κύριε Κατρίνη, για τον ΕΛΓΑ. Είστε και εσείς από αγροτική περιοχή και τα ξέρετε καλά. Πόσα χρήματα δώσαμε τα τελευταία τέσσερα χρόνια σε αγροτικές αποζημιώσεις; Δώσαμε 1,1 δισεκατομμύριο ευρώ. Από αυτά πόσα προέρχονται από τις εισφορές των αγροτών; Πόσα; Τα μισά. Τα άλλα μισά προέρχονται -να το ακούσουν οι πολίτες- από το υστέρημα των πολιτών από τη φορολόγηση από τον κρατικό προϋπολογισμό.

(Χειροκροτήματα από την πτέρυγα της Νέας Δημοκρατίας)

Το κάναμε όμως, γιατί ήταν το σωστό και ήταν το επιβεβλημένο. Και βέβαια αν η οικονομία μας δεν πήγαινε καλά αν ήμασταν στα χάλια που κάποτε είχαμε βρεθεί δεν θα μπορούσαμε να κάνουμε τέτοιες πολιτικές. Έχουμε τη δυνατότητα να κάνουμε μια σοβαρή κοινωνική πολιτική στήριξης του πρωτογενούς τομέα ακριβώς επειδή η οικονομία μας αναπτύσσεται και παράγει επιτέλους, διατηρήσιμα δημοσιονομικά πλεονάσματα.

(Χειροκροτήματα από την πτέρυγα της Νέας Δημοκρατίας)

Για να μην αναφερθώ, κύριε Χαρίτση, στο πρόγραμμα των νέων γεωργών, 600 εκατομμύρια στα 235 εκατομμύρια που μόνο τον Δεκέμβριο κατευθύνθηκαν σε παραγωγούς ορεινών και νησιωτικών περιοχών, ένας κατάλογος βέβαια που δεν σταματάει εδώ.

Θα ήθελα να προσθέσετε και τα πολύ σημαντικά εγγειοβελτιωτικά αρδευτικά έργα τα οποία γίνονται σε ολόκληρη την επικράτεια, πρωτοβουλίες για την αναδιάρθρωση των καλλιεργειών και ακόμα βέβαια προγράμματα που αφορούν σε στρατηγικές επιλογές, όπως η βιολογική καλλιέργεια και η κτηνοτροφία, με εξασφαλισμένους πόρους που ξεπερνούν τα 700 εκατομμύρια ευρώ.

Με άλλα λόγια, αυτή η Κυβέρνηση έχει μια συνεκτική πολιτική για τον πρωτογενή τομέα, την εφαρμόζει μεθοδικά κινούμενη τόσο στο επίπεδο των υποδομών, όσο και του έμψυχου δυναμικού και υπηρετώντας έναν διπλό στόχο: Την άρση διαχρονικών αδικιών και την τόνωση του αγροτικού εισοδήματος, αλλά από την άλλη την επιβεβλημένη, την απαραίτητη στροφή της γεωργίας, της κτηνοτροφίας, της αλιείας προς την καινοτομία, προς την εξωστρέφεια, προς τη μεγαλύτερη συνεργασία, προς την τυποποίηση, προς τη μεγαλύτερη προστιθέμενη αξία των γεωργικών προϊόντων. Αυτή είναι μια στρατηγική την οποία την υπηρετούμε με συνέπεια και έχουμε ακόμα πολύ δρόμο να διανύσουμε. Για δείτε το ποσοστό των αγροτών στην Ελλάδα οι οποίοι συνεταιρίζονται σε σχέση με τα ποσοστά στις ευρωπαϊκές χώρες. Θα διαπιστώσετε πόσο δρόμο έχουμε ακόμη να διανύσουμε για να αποκτήσουν οι αγροτικές και οι κτηνοτροφικές εκμεταλλεύσεις την κρίσιμη εκείνη μάζα για να μπορούν αφ’ ενός να μειώνουν το κόστος παραγωγής και αφ’ ετέρου να μπορούν να διεκδικούν επάξια το ποσοστό που τους αξίζει από την αλυσίδα αξίας των προϊόντων τους.

Και είχε αποτελέσματα αυτή η πολιτική; Για δείτε τα στοιχεία του εμπορικού ισοζυγίου. Οι εξαγωγές μας αυξήθηκαν το 2023 κατά 1,1 δισεκατομμύριο ευρώ σε σχέση με το προηγούμενο έτος. Παραμένουμε αυτήν τη στιγμή οριακά πλεονασματικοί. Ουδέποτε η χώρα είχε περισσότερες εξαγωγές πρωτογενών προϊόντων από ό,τι επί των ημερών αυτής της Κυβέρνησης.

(Χειροκροτήματα από την πτέρυγα της Νέας Δημοκρατίας)

Και, ναι, εμείς είμαστε αυτοί που αγωνιζόμαστε για να αντιμετωπίσουμε το σαράκι των εισαγόμενων προϊόντων που ελληνοποιούνται. Γνωρίζετε τη μεγάλη μάχη και τον αγώνα που δώσαμε, κάτι το οποίο αναγνωρίζουν οι κτηνοτρόφοι, για να αντιμετωπίσουμε τις εισαγωγές γάλακτος ή προϊόντων που σχετίζονται με την παραγωγή γαλακτοκομικών προϊόντων. Και, ναι, το γάλα σήμερα έχει πολύ καλύτερες τιμές από αυτές που είχε πριν από τέσσερα χρόνια. Έχει και αυξημένο κόστος, προφανώς, αλλά έχει και καλύτερες τιμές. Το θέμα είναι ο Έλληνας κτηνοτρόφος να παίρνει την τιμή που αξίζει στο ελληνικό γάλα και να μην αισθάνεται ότι υπονομεύεται η προσπάθειά του από κάποιους οι οποίοι πιστεύουν ότι μπορούν να βγάζουν χρήματα στην πλάτη των έντιμων κτηνοτρόφων, αλλά και του κράτους.

Όλα αυτά λοιπόν δεν μπορεί να υποτιμώνται και πολύ περισσότερο δεν μπορεί να κρύβονται πίσω από τυφλά αιτήματα ή κάτω από τζάμπα υποσχέσεις. Όχι, δεν θα αναβιώσει αυτή η Κυβέρνηση το σύνθημα: «Όλα τα κιλά, όλα τα λεφτά». Και δεν μιλώ μόνο για συνθήματα που περιλαμβάνουν τα πάντα και τους πάντες με αποτέλεσμα να μην ξεχωρίζει κανείς τίποτα και κανένας.

Άκουσα, μιας και βλέπω εδώ συναδέλφους του ΣΥΡΙΖΑ, όλα αυτά τα οποία διάβασε ο κ. Κασσελάκης. Δεν μου φάνηκε να γνωρίζει σε βάθος τα ζητήματα του πρωτογενούς τομέα.

**ΓΕΩΡΓΙΟΣ ΚΑΡΑΜΕΡΟΣ:** Εσείς το ξέρετε γιατί…

**ΠΡΟΕΔΡΟΣ (Κωνσταντίνος Τασούλας):** Παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αφήστε, αφήστε να κρίνει κάποιος που μας ακούει αν τα ξέρουμε εμείς καλύτερα από εσάς. Δεν θα το κρίνετε ούτε εσείς, ούτε εγώ.

(Χειροκροτήματα από την πτέρυγα της Νέας Δημοκρατίας)

Ένας κατάλογος που εκστόμισε. Δεν μπορούσε να τον κοστολογήσει…

**ΓΕΩΡΓΙΟΣ ΚΑΡΑΜΕΡΟΣ:** Εσείς το ξέρετε γιατί επιδοτείστε ως αγρότης…

**ΠΡΟΕΔΡΟΣ (Κωνσταντίνος Τασούλας):** Παρακαλώ, όχι διακοπές.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Λοιπόν, κοιτάξτε να δείτε, οι εποχές των λεφτόδεντρων έχουν περάσει. Κάποιοι θέλουν να τα ξαναφυτέψουν, έστω και σε λάθος εποχή. Ας συζητήσουμε λοιπόν σήμερα -καλύτερα από το να προβαίνουμε σε διαξιφισμούς- κοινούς συντονισμούς για το πώς μπορούν να επιταχυνθούν οι αποζημιώσεις. Αν έχετε κάποιες ιδέες σε αυτή την κατεύθυνση, είμαστε έτοιμοι να τις ακούσουμε.

Αν έχετε εσείς, κύριε Χαρίτση, κάποιο μαγικό τρόπο για να απομακρύνετε τα νερά από την Κάρλα, να τον ακούσω, παρακαλώ, να μας τον υποδείξετε. Έχουμε εκατόν ογδόντα χιλιάδες στρέμματα πλημμυρισμένων εκτάσεων. Ξαναγεννήθηκε μια λίμνη η οποία είχε αποξηρανθεί πριν από εξήντα χρόνια. Αν εσείς έχετε κάποιο μαγικό τρόπο για να απομακρύνετε τα νερά να μας τον πείτε. Εδώ είμαστε, να τον ακούσουμε. Μπορεί να ξέρετε κάτι το οποίο μας έχει διαφύγει.

Υπάρχουν όμως και κάποια ευρύτερα ζητήματα, και επιτρέψτε μου να κλείσω με αυτά, κύριε Πρόεδρε, τα οποία αφορούν τον διάλογο και αυτά δεν έχουν να κάνουν μόνο με τους αγρότες της Θεσσαλίας ή με τους αγρότες της Ελλάδος. Βρέθηκα στις Βρυξέλλες. Βλέπετε ότι οι κινητοποιήσεις του αγροτικού κόσμου είναι συνολικές στην Ευρωπαϊκή Ένωση. Πρέπει να ακούσουμε τα αιτήματα των αγροτών, των ευρωπαίων και των Ελλήνων. Πολλά από αυτά είναι δικαιολογημένα. Και χαίρομαι, γιατί μετά από πολλές πιέσεις και της πατρίδας μας, η Ευρωπαϊκή Επιτροπή αποφάσισε να αναστείλει το 4% των στρεμμάτων που έπρεπε να βρεθούν σε αγρανάπαυση το 2024. Αυτό σημαίνει, για να το πούμε απλά, ενάμισι εκατομμύριο στρέμματα παραπάνω, τα οποία θα μπορούν να καλλιεργηθούν. Αυτό σημαίνει εισόδημα για τους αγρότες. Σημαίνει συνδεδεμένη ενίσχυση από τους ευρωπαϊκούς πόρους. Αυτές είναι σημαντικές πρωτοβουλίες. Θα επανέλθω και στη δευτερολογία μου σε κάποιες ακόμα παρεμβάσεις, οι οποίες πρέπει να γίνουν στην Κοινή Αγροτική Πολιτική. Νομίζω ότι είναι κοινός τόπος ότι η πράσινη μετάβαση, έτσι όπως έχει συμφωνηθεί, η οποία αναντίρρητα είναι απαραίτητη, ενδεχομένως σε ορισμένες εκφάνσεις της να πρέπει να προσαρμοστεί, ώστε να λάβει υπ’ όψιν τις δικαιολογημένες ανησυχίες των αγροτών σχετικά με τη γραφειοκρατία που αυτή επιβάλλει ή σχετικά με τους κανόνες ανταγωνισμού όταν ερχόμαστε να αντιμετωπίσουμε εισαγωγές προϊόντων από χώρες που δεν έχουν τις ίδιες περιβαλλοντικές προδιαγραφές που εμείς επιβάλλουμε στους δικούς μας αγρότες και στους δικούς μας κτηνοτρόφους.

Κυρίες και κύριοι Βουλευτές, από την πλευρά της η Κυβέρνησή μας δείχνει με κάθε τρόπο το ενδιαφέρον μας για τους αγρότες και τους κτηνοτρόφους με μέτρα στα οποία ήδη αναφέρθηκα, αλλά και με ειδικές πρωτοβουλίες όπως η χθεσινή δέσμευση του Υπουργού, που απαντά σε ένα βασικό αίτημα, ότι τον Απρίλιο ο ΟΠΕΚΕΠΕ θα καταβάλει το σύνολο των ενισχύσεων που δικαιούνται οι παραγωγοί, κάτι το οποίο σημαίνει ότι πριν από το Πάσχα το αγροτικό εισόδημα σε όλη τη χώρα θα έχει ενισχυθεί με ζεστό χρήμα το οποίο θα φτάνει τα 750 εκατομμύρια ευρώ.

Όμως, τελειώνοντας θα ήθελα να μιλήσω και λίγο παραπάνω για ένα άλλο ζήτημα, το οποίο τίθεται -και δικαιολογημένα- μετ’ επιτάσεως, και αυτό είναι το κόστος του ρεύματος. Θα ήθελα, λοιπόν, να ανακοινώσω ότι σε πρώτη φάση η ΔΕΗ θα προσφέρει πρόσθετη έκπτωση 10% στο αγροτικό ρεύμα από τους μήνες Μάιο έως και Σεπτέμβριο, δηλαδή τους μήνες των υψηλών καταναλώσεων.

(Χειροκροτήματα από την πτέρυγα της Νέας Δημοκρατίας)

Θα ήθελα, επίσης, να ανακοινώσω ότι σε συνεννόηση με τα συναρμόδια Υπουργεία, θα ρυθμιστούν χρέη των τοπικών και γενικών οργανισμών εγγείων βελτιώσεων, ΓΟΕΒ και ΤΟΕΒ, ύψους 87 εκατομμυρίων ευρώ. Στη Θεσσαλία μάλιστα, το κράτος θα αναλάβει το 75% αυτών των οφειλών, ενώ στην υπόλοιπη χώρα οι οφειλές αυτές θα ρυθμιστούν με δεκαετή άτοκη εξόφληση.

Θα κάνουμε όμως και κάποια πράγματα ακόμα. Θέλουμε να εξασφαλίσουμε στους αγρότες των συνεταιρικών σχημάτων και σε αυτούς οι οποίοι έχουν μπει σε πλαίσια συμβολαιακής γεωργίας, μεσοπρόθεσμη μείωση του κόστους ηλεκτρικού ρεύματος της τάξης τουλάχιστον του 30% επί μια δεκαετία. Αυτό για να μπορέσουμε να το κάνουμε, θα πρέπει να μπορέσουμε να επιδοτήσουμε την κατασκευή φωτοβολταϊκών πάρκων με μπαταρία που θα διατίθεται με τη μορφή διμερών μακροχρόνιων συμβάσεων παροχής ηλεκτρικής ενέργειας, τα λεγόμενα PPAs, και συμβόλαια τα οποία θα εφαρμοστούν εντός διετίας από την εφαρμογή αυτού του μέτρου.

Τέλος, κάτι ακόμα που είναι πολύ σημαντικό και το άκουγα συνέχεια ως αίτημα και σε συνεννόηση με το Υπουργείο Ενέργειας καταφέρνουμε σε ένα βαθμό να το επιλύουμε. Για μεμονωμένους αγρότες, θα ξεκινήσει αμέσως ένα νέο πρόγραμμα «Φωτοβολταϊκά στο χωράφι» ύψους 30 εκατομμυρίων ευρώ. Πώς θα το κάνουμε αυτό; Πρέπει να βρούμε παραπάνω ηλεκτρικό χώρο -συγνώμη αν χρησιμοποιώ ορολογία ολίγον τεχνική- και τον έχουμε βρει. Όμως τι σημαίνει αυτό; Σημαίνει ότι θα μπορούμε να αυξήσουμε από τα δέκα κιλοβάτ στα πενήντα κιλοβάτ τη δυνατότητα αγροτικών φωτοβολταϊκών σε αυτόν τον κλειδωμένο χώρο. Θα είναι μια πολύ σημαντική ανάσα για μικρούς παραγωγούς για να μπορούν να έχουν πιο φθηνή ηλεκτρική ενέργεια.

(Χειροκροτήματα από την πτέρυγα της Νέας Δημοκρατίας)

Κλείνω, λοιπόν, κύριε Πρόεδρε -και ζητώ συγγνώμη αν πήρα λίγο περισσότερο από τον χρόνο, θα προσπαθήσω να περιοριστώ στη δευτερολογία μου- πιστεύοντας ότι έδωσα στη Βουλή μια όσο το δυνατόν πιο πλήρη εικόνα της κατάστασης που επικρατεί στη Θεσσαλία, αλλά και στον πρωτογενή τομέα, με όσα έγιναν, γίνονται και θα γίνουν, χωρίς να αρνηθώ αδυναμίες, αλλά απαντώντας ταυτόχρονα και σε μύθους και ψέματα.

Και είμαι σίγουρος ότι με ρεαλισμό, καλή διάθεση και διάλογο -θα το ξαναπώ, η Κυβέρνηση αυτή θα είναι πάντα ανοιχτή στον διάλογο- τα πράγματα θα είναι σύντομα καλύτερα για τους αγρότες και τους κτηνοτρόφους μας. Αποτελούν άλλωστε την καρδιά της παράταξής μας και η λύση των προβλημάτων τους είναι κι αυτή στην καρδιά των προτεραιοτήτων της Κυβέρνησης.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Θα ήθελα στο σημείο αυτό να κάνω μια ανακοίνωση προς το Σώμα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθήτριες και μαθητές και τρεις εκπαιδευτικοί συνοδοί από το 3ο Γυμνάσιο Αχαρνών.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Σειρά έχει τώρα για τη δευτερολογία του ο ερωτών Πρόεδρος της Κοινοβουλευτικής Ομάδας της Νέας Αριστεράς κ. Αλέξης Χαρίτσης.

Ελάτε, κύριε Πρόεδρε.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Ο κ. Μητσοτάκης, θα μου επιτρέψετε να πω, έκανε νταμπλ σκορ στον χρόνο οπότε θα δείξετε και σε μένα μια μεγαλύτερη ανοχή.

**ΠΡΟΕΔΡΟΣ (Κωνσταντίνος Τασούλας):** Αν και εσείς ανακοινώσετε παροχές θα πάρετε χρόνο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Θα τα δώσουμε όλα τότε για να μιλήσουμε.

Κοιτάξτε, αν έβαζα έναν τίτλο στην ομιλία του Πρωθυπουργού, θα έλεγα «ουδεμία έκπληξη», γιατί έκανε αυτό το οποίο, ακριβώς, περιμέναμε. Προσπάθησε να μας περιγράψει μια εικόνα, ότι η Κυβέρνησή του κάνει κάθε τι το δυνατό κι ακόμα περισσότερα. Όλα τα έχει κάνει καλά, άρα, βεβαίως, οι αγρότες, προφανώς, ψεύδονται. Οι αγρότες είναι αχάριστοι. Δεν μπορεί να είναι και δικαιολογημένες οι κινητοποιήσεις κι όλα να έχουν γίνει καλά.

Η πραγματικότητα αυτή τη στιγμή στη Θεσσαλία, δυστυχώς, είναι πολύ διαφορετική από αυτή την οποία μας περιέγραψε πριν από λίγο ο Πρωθυπουργός. Και ομολογώ ότι θα περίμενα να ακούσω μια ομιλία στην οποία θα παρουσιαστεί, επιτέλους, ένα ολοκληρωμένο σχέδιο το οποίο και στο ζήτημα των αποζημιώσεων και της αποκατάστασης αλλά και στο ζήτημα του στρατηγικού σχεδιασμού θα έχει αρχή, μέση και τέλος. Αυτό δεν το άκουσα.

Και το γεγονός, κύριε Πρωθυπουργέ, ότι έρχεστε τρίτη φορά να μιλήσετε για τη Θεσσαλία, στην κατάσταση που βρίσκεται αυτή τη στιγμή η Θεσσαλία, νομίζω ότι δεν είναι τίποτα άλλο παρά μια ομολογία αποτυχίας.

(Χειροκροτήματα από την πτέρυγα της Νέας Αριστεράς)

Ακούσαμε πολλά. Αλήθεια, κύριε Πρωθυπουργέ, μιλάτε για δωρεάν χρήμα; Εσείς μιλάτε για δωρεάν χρήμα με όλο αυτό το οποίο κάνατε προεκλογικά;

(Χειροκροτήματα από την πτέρυγα της Νέας Αριστεράς)

Εντάξει, δεν είμαστε τώρα κοντά στις εκλογές, για να μπείτε σε μια νέα αντίστοιχη διαδικασία, αλλά μιλάτε εσείς γι’ αυτό; Ακούσαμε να μιλάτε για τις εξαγωγές, για το εμπορικό έλλειμμα. Για τις εισαγωγές θα μιλήσουμε, για την εκτίναξη του ελλείμματος στο ισοζύγιο τρεχουσών συναλλαγών θα μιλήσουμε;

Άκουσα να μιλάτε και να λέτε για τους αγρότες, για τα φωτοβολταϊκά. Μάλιστα, πολύ καλή η ιδέα για τα φωτοβολταϊκά. Ηλεκτρικός χώρος στο δίκτυο υπάρχει; Όπου κι αν πάμε σε όλη την Ελλάδα, όλοι μας λένε ότι το δίκτυο είναι κορεσμένο.

(Χειροκροτήματα από την πτέρυγα της Νέας Αριστεράς)

Θα γίνουν επενδύσεις για να μπορέσουν, λοιπόν, να υπάρξουν εκεί και για τους αγρότες δυνατότητες για τα φωτοβολταϊκά;

Κύριε Μητσοτάκη, η πραγματικότητα στη χώρα αυτή τη στιγμή είναι ότι με την πολιτική σας έχετε κατορθώσει να δημιουργήσετε έναν πληθωρισμό απληστίας. Κι αυτός ο πληθωρισμός απληστίας πλήττει αυτή τη στιγμή και τους παραγωγούς, τους αγρότες και τους καταναλωτές, τους πολίτες. Αυτή είναι η πραγματικότητα την οποία βιώνουν σήμερα οι συμπολίτες μας και στη Θεσσαλία και σε ολόκληρη την Ελλάδα.

Μας είπατε κιόλας ότι αρνούμαστε την επιστήμη, μέχρι κι αυτό το ακούσαμε. Είναι δυνατόν, να το λέτε εσείς αυτό σε εμάς, ότι αρνούμαστε την επιστήμη;

(Χειροκροτήματα από την πτέρυγα της Νέας Αριστεράς)

Εσείς που επειδή, ακριβώς, τα πορίσματα του Αστεροσκοπείου για την κλιματική κρίση, για τις φυσικές καταστροφές δεν ήταν της προτίμησης σας, καταργήσατε την αυτοτέλειά του και το υπαγάγατε στο Υπουργείο Κλιματικής Κρίσης και Πολιτικής Προστασίας;

Νομίζω, λοιπόν, ότι πρέπει να δούμε την πραγματικότητα κατάματα. Πήγατε προχθές και συναντήσατε και τους αγρότες στη Βόνιτσα, αν δεν κάνω λάθος, στο μπλόκο, οι οποίοι σας ρώτησαν ποιο είναι το σχέδιό σας για να κάνουν κι αυτοί τα κουμάντα τους, αν θα γίνουν γκαρσόνια ή αν θα πρέπει να φύγουν να πάνε στη Γερμανία.

Σκεφτείτε ποια είναι η κατάσταση για τους αγρότες στη Θεσσαλία που μέσα σε όλα τα προβλήματα του αυξημένου κόστους παραγωγής, της έλλειψης εργατικών χεριών, της εκμετάλλευσης που δέχονται από τους μεσάζοντες και βλέπουν πολύ χαμηλές τιμές στο χωράφι και εξαιρετικά υψηλές τιμές στο ράφι, αυτή είναι η πραγματικότητα, έχουν να αντιμετωπίσουν και τις τεράστιες επιπτώσεις από τις καταστροφές.

Τι θα γίνει, λοιπόν, με τους αγρότες στη Θεσσαλία; Θα είναι, τελικά, μήπως οι πρώτοι κλιματικοί μετανάστες στη χώρα μας; Οι κάτοικοι, οι αγρότες, οι κτηνοτρόφοι, οι επιχειρηματίες, οι απλοί εργαζόμενοι των επιχειρήσεων της Θεσσαλίας που δεν λειτουργούν όλους αυτούς τους μήνες, αυτοί οι αόρατοι εργαζόμενοι για τους οποίους δεν έχει ειπωθεί απολύτως τίποτα όλους αυτούς τους μήνες, τι θα κάνουν αυτοί οι άνθρωποι; Θα εγκαταλείψουν τον τόπο τους για πάντα; Ήταν αβοήθητοι στην καταστροφή, τώρα είναι και εξαιρετικά ανασφαλείς για το μέλλον τους. Και, δυστυχώς, σήμερα δεν μας δώσατε ένα σαφές χρονοδιάγραμμα για το πως θα αντιμετωπιστούν όλα τα προβλήματα της περιοχής.

Όμως, θα ήθελα εδώ στη δευτερομιλία μου να πω δυο λόγια για το μείζον ζήτημα της θωράκισης και ανασυγκρότησης της Θεσσαλίας και να κάνω κάποιες παρατηρήσεις.

Κοιτάξτε, κύριε Πρωθυπουργέ, η κλιματική αλλαγή, η κλιματική κρίση δεν είναι έννοιες αφηρημένες για να τις χρησιμοποιούμε ως δικαιολογίες όταν μας βολεύει για να καμουφλαριστεί η ανεπάρκεια ή η κατάρρευση του κρατικού μηχανισμού. Είναι μια νέα πραγματικότητα, μια σκληρή και αναντίρρητη πραγματικότητα που απαιτεί εγρήγορση και ολιστική στρατηγική.

Και επειδή μιλήσατε στην ομιλία σας -και σωστά θα πω εγώ- για κοστοβόρα και ενεργοβόρα παρέμβαση, ακριβώς γι’ αυτούς τους λόγους χρειάζεται στρατηγικό σχέδιο, ακριβώς γι’ αυτούς τους λόγους -τα είχαμε πει και στη συζήτηση για τον προϋπολογισμό- χρειάζεται ένα κράτος με εντελώς διαφορετικές δομές, με εντελώς διαφορετικούς πόρους, ένα αναπτυξιακό κράτος το οποίο θα μπορεί να σχεδιάζει, το οποίο θα μπορεί να συντονίζει, το οποίο θα μπορεί να ελέγχει, το οποίο θα μπορεί να εκτελεί. Εκεί βρίσκεται και η μεγάλη ιδεολογική μας διαφορά ημών και υμών. Διότι εμείς πιστεύουμε σε ένα κράτος το οποίο θα έχει έναν τέτοιο ρόλο, όχι βεβαίως, ένα επιτελικό κράτος, το οποίο είδαμε που οδηγήθηκε και πως κατέρρευσε μέσα στην καταστροφή.

Επηρεάζει, λοιπόν, αυτός ο σχεδιασμός, αυτή η στρατηγική τις προτεραιότητες στο επίπεδο του χωρικού σχεδιασμού -επιτρέψετε να πω- με δύο ετερόκλητους τρόπους. Από τη μία επιβάλει την ενίσχυση της ανθεκτικότητας των υποδομών που αύριο θα σηκώσουν το βάρος ίδιων -και πολύ φοβάμαι- και ακόμα χειρότερων και ακραίων φυσικών φαινομένων -αυτό μας λέει η επιστήμη- κι από την άλλη επιβάλλει ένα παραγωγικό ανασχεδιασμό που να αντιστοιχεί στα νέα κλιματικά δεδομένα και να απαντά στις ανάγκες εθνικής οικονομίας, αλλά και στις δυνατότητες, τις φέρουσες ικανότητες των ίδιων των οικοσυστημάτων να αποκατασταθούν με φυσικό τρόπο.

Η αγροτική παραγωγή, αλλά και η βιωσιμότητα του αγροτικού επαγγέλματος βρίσκονται ακριβώς στον πυρήνα αυτού του μετασχηματισμού. Εσείς αναθέσατε να είμαστε πλάι σε ειδικούς επιστήμονες από το εξωτερικό, στους Ολλανδούς. Είναι κακό αυτό; Όχι, εγώ θα πω. Όμως, εδώ πρέπει να κάνω δύο παρατηρήσεις: Πρώτον ότι αργήσατε υπερβολικά, αργήσατε χαρακτηριστικά, η στρατηγική για την προσαρμογή στην κλιματική αλλαγή θα έπρεπε να ήταν εδώ και περισσότερο από δυόμιση χρόνια, τμήμα του Εθνικού Σχεδίου Ανάκαμψης και Ανθεκτικότητας. Είχατε την ευκαιρία να αξιοποιήσετε τους πόρους του Ταμείου Ανάκαμψης, δεν το κάνατε. Είχατε, μάλλον, άλλες προτεραιότητες τότε και άλλους θέλατε να ενισχύσετε.

(Χειροκροτήματα από την πτέρυγα της Νέας Αριστεράς)

Και δεύτερον, ένα στρατηγικό σχέδιο για τη θωράκιση και την ανασυγκρότηση μιας ολόκληρης περιφέρειας, της Θεσσαλίας, απαιτεί διαφάνεια, απαιτεί διαβούλευση. Μιλήσατε πριν για συναινέσεις. Πώς μπορεί να υπάρχουν συναινέσεις όταν δεν υπάρχει διάλογος, όταν δεν υπάρχει δημοκρατική συζήτηση με τους άμεσα ενδιαφερόμενους, με τους πολίτες;

Χρειαζόμαστε, λοιπόν, εδώ ένα νέο χωρικό σχέδιο για τη Θεσσαλία αλλά χρειαζόμαστε και μια νέα καινοτόμα διαδικασία συμπεριληπτικού, δημοκρατικού σχεδιασμού για να εκπονηθεί αυτή τη στρατηγική.

Όμως, η στρατηγική αυτή έχει τέσσερις προϋποθέσεις. Και επειδή η Νέα Αριστερά είναι μια δύναμη, η οποία κάνει την κριτική της, ασκεί μαχόμενη αντιπολίτευση και ταυτόχρονα, καταθέτει και τις προτάσεις της, θα σας πω ποιες είναι κατά τη γνώμη μας οι τέσσερις βασικές προϋποθέσεις, τις οποίες πρέπει να έχει μια τέτοια στρατηγική.

Πρώτον, προϋποθέτει έναν φορέα που θα διαβουλευτεί την όποια μελέτη και θα κληθεί να την υλοποιήσει σε βάθος δεκαετίας. Πρέπει να υπάρχουν μόνιμες δομές για να μπορέσουν να ανταποκριθούν στην υλοποίηση ενός τέτοιου σχεδίου. Χρειάζεται, λοιπόν, μια νέα διαχειριστική αρχή, η οποία θα υλοποιήσει σε βάθος δεκαετίας όλο το στάδιο, όλα τα έργα, τα οποία πρέπει να γίνουν.

Δεύτερον, προϋποθέτει την αναγνώριση ότι ο Θεσσαλικός Κάμπος αντιμετώπιζε εδώ και χρόνια πρόβλημα. Είναι διαχρονικό το πρόβλημα. Εξαιτίας της μορφής του και των εκμεταλλεύσεων αντιμετώπιζε δομικά προβλήματα. Αποτελούσε ένα αγροδιατροφικό σύμπλεγμα που τις τελευταίες δεκαετίες στηριζόταν υπέρμετρα σε ενεργοβόρες εντατικές καλλιέργειες. Χρειάζεται, λοιπόν, ένα σχέδιο αποκατάστασης και ένα σχέδιο μετασχηματισμού του σημερινού παραγωγικού υποδείγματος της περιοχής.

Τρίτον, η αποκατάσταση της παραγωγής χωρίς την ενίσχυση της ανθεκτικότητας των υποδομών δεν έχει κανένα νόημα, είναι κενό γράμμα. Αυτό, βεβαίως, δεν πρέπει να οδηγήσει στην αναθέρμανση σεναρίων «φαραωνικών» έργων για την περιοχή. Αντίθετα, τα έργα υποδομής θα πρέπει να αποκαθιστούν το φυσικό περιβάλλον και να κάνουν παρεμβάσεις στην κλίμακα του ίδιου του τόπου και των φυσικών αντοχών του. Άλλωστε αυτό το λέει ο ΟΗΕ, το λέει η Ευρωπαϊκή Επιτροπή, το λέει η Ευρωπαϊκή Τράπεζα Επενδύσεων, οι οποίες υιοθετούν τη στρατηγική για λύσεις βασισμένες στη φύση, nature based solutions, οι οποίες αφορούν στην ανθεκτικότητα των περιοχών και συνδέονται και με τις διαθέσιμες χρηματοδοτήσεις. Δεν θα πάρεις λεφτά αν δεν κάνεις παρεμβάσεις οι οποίες βασίζονται ακριβώς σε αυτή τη λογική.

Τέταρτον, οι βραχυπρόθεσμες παρεμβάσεις αποκατάστασης στην περιοχή θα έπρεπε να είναι απολύτως ενταγμένες στον μακροπρόθεσμο σχεδιασμό. Να μη γελιόμαστε. Η οικονομική δραστηριότητα στη Θεσσαλία δεν θα επανέλθει στα προ καταστροφής επίπεδα μέσα σε δύο - τρία χρόνια. Πρέπει, όμως, μέσα σε αυτό το διάστημα να βρούμε έναν τρόπο να κρατήσουμε τους ανθρώπους στον τόπο τους. Αυτοί οι άνθρωποι, λοιπόν, χρειάζονται προοπτική και αυτό δεν γίνεται να επιτευχθεί αν δεν υπάρχει ένας σοβαρός σχεδιασμός, έτσι ώστε οι ενισχύσεις στην περιοχή να διατηρηθούν για, τουλάχιστον, τα επόμενα ένα με δύο χρόνια, με τη μορφή, ενδεχομένως, του κοινωνικού μισθού που θα μπορούσε να πάρει και τη μορφή της αμοιβής για κάποιου είδους κοινωνική απασχόληση ή της επ’ αμοιβή επιμόρφωσης για νέες καλλιεργητικές μεθόδους, για νέες παραγωγικές δομές και μονάδες.

Κύριε Πρωθυπουργέ, στην ομιλία σας αναφερθήκατε στη συζήτηση στην Ευρωπαϊκή Ένωση για το καθεστώς αγρανάπαυσης. Στη Θεσσαλία, όμως, αυτή τη στιγμή υπάρχουν χιλιάδες στρέμματα τα οποία βρίσκονται σε αναγκαστική αγρανάπαυση. Ξέρετε τι συμβαίνει αυτή τη στιγμή στη Θεσσαλία; Συμβαίνουν πλειστηριασμοί, συμβαίνουν εκποιήσεις περιουσιών.

(Χειροκροτήματα από την πτέρυγα της Νέας Αριστεράς)

Η γη της Θεσσαλίας απειλείται με εκποίηση και γνωρίζετε πολύ καλά ότι βρίσκεται σε εξέλιξη μια διαδικασία μεταβίβασης περιουσιακών στοιχείων από τα χέρια των τοπικών παραγωγών, των απελπισμένων σήμερα τοπικών αγροτών, σε επιχειρήσεις πολλές φορές και του εξωτερικού.

Η πολιτεία δεν μπορεί να μένει απλός παρατηρητής μιας τέτοιας καταστροφικής εξέλιξης. Η Κυβέρνησή σας δεν μπορεί να μένει απαθής ή ακόμα χειρότερα να διευκολύνει τη βίαιη αναδιάρθρωση σε βάρος του τοπικού παραγωγικού ιστού και υπέρ ξένων κερδοσκοπικών συμφερόντων. Οι επιπτώσεις στην τοπική κοινωνία, οι επιπτώσεις συνολικά στην οικονομία της χώρας μας –μιας και μιλάμε για την καρδιά του παραγωγικού ιστού της χώρας- θα είναι καταστροφικές.

Θα κλείσω επανερχόμενος, κύριε Πρωθυπουργέ, στο ζήτημα της δημοκρατίας. Όσο οι κάτοικοι της περιοχής δεν είναι συμμέτοχοι σε αυτή τη διαδικασία οικονομικού, χωροταξικού, αναπτυξιακού σχεδιασμού στον τόπο τους, τόσο θα φουντώνουν οι ανησυχίες της τοπικής κοινωνίας ότι η καταστροφή της Θεσσαλίας αποτελεί μια κρίση που κάποιοι επιτήδειοι, όπως έγινε και στις προηγούμενες κρίσεις, θα τη μετατρέψουν σε ευκαιρία κερδοσκοπίας σε βάρος μιας ολόκληρης κοινωνίας και πολύ φοβάμαι ότι αν συνεχιστεί αυτή η πολιτική, αυτό θα γίνει με τη δική σας συνδρομή, με τη δική σας υποστήριξη.

Εμείς, λοιπόν, θα είμαστε εδώ. Η Νέα Αριστερά θα συνεχίσει να ελέγχει τα πεπραγμένα της Κυβέρνησής σας. Η Νέα Αριστερά θα συνεχίσει να είναι η φωνή της κοινωνίας στο Κοινοβούλιο.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθήτριες και μαθητές και τρεις συνοδοί εκπαιδευτικοί από το 3ο Γυμνάσιο Αχαρνών (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Καλώ τώρα στο Βήμα τον Πρωθυπουργό και Πρόεδρο της Κοινοβουλευτικής Ομάδας της Νέας Δημοκρατίας κ. Κυριάκο Μητσοτάκη για τη δική του δευτερολογία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κύριε Χαρίτση, μπορεί το όνομα του νεοσύστατου κόμματός σας να είναι Νέα Αριστερά, αλλά φοβάμαι ότι έχετε υιοθετήσει όλες τις παλιές κακές συνήθειες της Αριστεράς από την οποία προέρχεστε, με πρώτη το να μπορείτε να μιλάτε πολλή ώρα χωρίς να λέτε απολύτως τίποτα το συγκεκριμένο και το ουσιαστικό.

(Χειροκροτήματα από την πτέρυγα της Νέας Δημοκρατίας)

Η πολιτική, όμως, όπως το ξέρετε καλά, δεν είναι εκθέσεις ιδεών, αλλά η δυνατότητα σύνθεσης και υλοποίησης εφαρμόσιμων και καλά κοστολογημένων μέτρων. Επιτρέψτε μου, λοιπόν, να κάνω χρήση της δευτερολογίας μου για να συνοψίσω όλα όσα φαίνεται ότι δεν καταλάβατε ότι είπα στην πρωτολογία.

Έχουμε μια σειρά από παρεμβάσεις τις οποίες πρέπει να κάνουμε για να υποστηρίξουμε τους αγρότες, οι οποίοι δικαιολογημένα διαμαρτύρονται στη Θεσσαλία -τόνισα και πάλι- προφανώς για έναν λόγο παραπάνω, διότι έχουν υποστεί μια πολύ μεγάλη φυσική καταστροφή, όμως, τα προβλήματα των αγροτών δεν περιορίζονται στη Θεσσαλία.

Τι μας λένε, λοιπόν, οι αγρότες; «Έχουμε πρόβλημα με το κόστος παραγωγής». Πέραν των μέτρων που ήδη έχουμε εφαρμόσει, τη μείωση, δηλαδή, του χαμηλότερου συντελεστή ΦΠΑ σε τρόφιμα και ζωοτροφές, πώς απαντάμε εμείς σε αυτό το συγκεκριμένο αίτημα; Ερχόμαστε και βλέπουμε δύο σημαντικούς συντελεστές του κόστους παραγωγής, για τους οποίους δικαιολογημένα παραπονιούνται οι αγρότες. Τι μας λένε, λοιπόν; Ντίζελ. Ε, λοιπόν, επιστροφή του ειδικού φόρου κατανάλωσης, 82 εκατομμύρια ευρώ για το 2024. Συγκεκριμένο μέτρο. Δεν είναι αδιάφορο.

(Χειροκροτήματα από την πτέρυγα της Νέας Δημοκρατίας)

Αυτά τα 82 εκατομμύρια ευρώ, αν δεν τα δίναμε στους αγρότες, θα μπορούσαν να κατευθυνθούν σε κάποια άλλη πολιτική. Επιλέγουμε, όμως, να στηρίξουμε τους αγρότες μας, γιατί ακριβώς το αίτημα για τη διαχείριση του κόστους παραγωγής είναι συγκεκριμένο.

Ποιος είναι ο δεύτερος σημαντικός συντελεστής κόστους; Το ηλεκτρικό ρεύμα. Ανακοίνωσα πέντε συγκεκριμένες πρωτοβουλίες για το πώς -βραχυπρόθεσμα και μεσοπρόθεσμα- μπορούμε να μειώσουμε το κόστος της ηλεκτρικής ενέργειας για τους αγρότες μας και να καταστήσουμε αυτό το οποίο στο παρελθόν ήταν συγκριτικό μειονέκτημα, την ακριβή ενέργεια, σε ένα σημαντικό συγκριτικό πλεονέκτημα, που θα είναι η πολύ πιο φθηνή ενέργεια από ανανεώσιμες πηγές ενέργειας, η οποία θα κατευθυνθεί κατά προτεραιότητα στους αγρότες, τους μικρότερους και τους μεγαλύτερους.

Προφανώς, κύριε Χαρίτση, για να έρχομαι να εξαγγέλλω την αύξηση, παραδείγματος χάριν, για τους μικρούς αγρότες της δυνατότητας εγκατάστασης φωτοβολταϊκών από τα 10 στα 50 KW, αυτό δεν το κάνω χωρίς να έχω συνεννοηθεί πρώτα με τον ΑΔΜΗΕ και τον ΔΕΔΔΗΕ για να είμαι σίγουρος ότι υπάρχει ηλεκτρικός χώρος.

(Χειροκροτήματα από την πτέρυγα της Νέας Δημοκρατίας)

Ξέρετε, μου αρέσει να είμαστε πολύ συγκεκριμένοι στις εξαγγελίες μας και αυτό, αν θέλετε, είναι και μια πολιτική επιλογή. Το πώς κατανέμει κάποιος τον ηλεκτρικό χώρο, τον οποίο μπορεί να αποδεσμεύσει, δείχνει κοινωνικό πρόσημο και πρωτοβουλίες συγκεκριμένες και επιλογές της Κυβέρνησης. Ας πούμε, αν ο ηλεκτρικός χώρος θα κατευθυνθεί όλος σε μεγάλα έργα ή αν ένα κομμάτι του θα πάει σε αγρότες, θα πάει σε μικρομεσαία βιομηχανία, είναι πολιτικές επιλογές συγκεκριμένες, τις οποίες αυτή η Κυβέρνηση δεν διστάζει να κάνει.

Δεύτερο σκέλος του σχεδίου: Μιλήσαμε για τις αποζημιώσεις. Εξηγώ και πάλι γιατί φαίνεται ότι δεν τα είπα αρκετά καλά στην πρωτομιλία μου. Τι σημαίνει αποζημιώσεις; Έχουμε δύο κεφάλαια. Έχουμε τον ΕΛΓΑ και έχουμε την κρατική αρωγή και έχουμε φυσικά και τις αποζημιώσεις, τις τακτικές ενισχύσεις, οι οποίες έρχονται από την ΚΑΠ και πληρώνονται από τον ΟΠΕΚΕΠΕ.

Σας εξήγησα, λοιπόν, πόσα χρήματα έχουμε δώσει στον ΕΛΓΑ και πόσα θα δώσουμε από εδώ και στο εξής, τι ακριβώς κάνουμε με την κρατική αρωγή, ποιες είναι οι δυσκολίες που υπάρχουν με την κρατική αρωγή, γιατί πολλοί από τους αγρότες ακόμα δεν έχουν υποβάλει τις σχετικές αιτήσεις για να μπουν στο κύριο σώμα της υποστήριξης από την κρατική αρωγή.

Μίλησα, λοιπόν, με συγκεκριμένα νούμερα, αναγνωρίζοντας τις δυσκολίες εκεί που υπάρχουν, και εξηγώντας ποια είναι τα χρονοδιαγράμματα στήριξης των συμπολιτών μας, είτε μέσω του ΕΛΓΑ για την καταστροφή την οποία έχουν υποστεί είτε μέσω της κρατικής αρωγής για τις υποδομές οι οποίες ζημιώθηκαν είτε είναι παραγωγοί είτε είναι συμπολίτες μας που είδαν τα σπίτια τους να παθαίνουν σημαντικές ζημιές.

Τρίτος πυλώνας του σχεδίου μας. Tι μας λένε συχνά οι αγρότες στα μπλόκα; Γιατί θέλουμε να είμαστε εδώ για να ακούμε. Υπάρχει ζήτημα σωστής λειτουργίας του ανταγωνισμού. Δύο πτυχές και σε αυτό το πρόβλημα. Είναι ένα πρόβλημα το οποίο σας διαβεβαιώνω ότι το ακούω από κάθε συνάδελφό μου στο Ευρωπαϊκό Συμβούλιο. Γιατί οι τιμές που φεύγει το προϊόν από το χωράφι είναι αρκετά χαμηλότερες από τις τιμές στο ράφι; Δεν είναι μόνο ελληνική ιδιαιτερότητα αυτή. Είναι ένα ευρωπαϊκό ζήτημα. Θα έρθω στη συνέχεια να πω τι πρέπει να κάνουμε με την Κοινή Αγροτική Πολιτική, κάτι το οποίο πρέπει να αντιμετωπιστεί.

Δεύτερο συγκεκριμένο πρόβλημα το οποίο αντιμετωπίζουμε στη χώρα μας, είναι τα ζητήματα που έχουν να κάνουν με τις παράνομες ελληνοποιήσεις. Θυμάμαι μία επίσκεψη μου προεκλογικά λίγο πριν τις εκλογές του 2019 στη Σαμαρίνα, στο πιο ορεινό κτηνοτροφικό χωριό της πατρίδας μας, όπου είχα πει στους αγρότες ότι η αντιμετώπιση των παράνομων εισαγωγών γάλακτος και προϊόντων που χρησιμοποιούνται για τη γαλακτοκομία είναι για εμάς πρώτη προτεραιότητα. Πού ήταν οι τιμές του γάλακτος, θέλω να θυμίσω, επί δικών σας ημερών; Γύρω στα 0,80 λεπτά και πήγαν στο 1,60. Ναι, μπορεί να έπεσαν λίγο. Πράγματι, τώρα έχουν πέσει λίγο αλλά πήγαν στο 1,60. Να τονίσουμε, να το πούμε, ότι αυτό που είναι καλό για τον παραγωγό μπορεί να είναι πρόβλημα για τον καταναλωτή. Αλλά τουλάχιστον είναι χρήματα τα οποία μένουν στην πατρίδα μας. Δεν είναι εισαγωγές.

Μιλήσατε για το εμπορικό ισοζύγιο, κύριε Χαρίτση. Θέλω να σας θυμίσω ότι το εμπορικό ισοζύγιο εκτινάχθηκε το 2022, διότι αναγκαστήκαμε να εισάγουμε 7 δισεκατομμύρια ευρώ σε φυσικό αέριο. Τουλάχιστον, τα χρήματα αυτά μένουν στην εγχώρια παραγωγή και κρατούν τους κτηνοτρόφους μας εδώ στα βουνά μας και στα χωριά μας. Έρχονται, λοιπόν και μας λένε «αντιμετωπίστε τις παράνομες ελληνοποιήσεις». Δείτε τους ελέγχους που έγιναν τον τελευταίο μήνα από όλους τους εποπτικούς φορείς και πόσες περιπτώσεις παράνομων εισαγωγών εντοπίστηκαν. Θα είμαστε πάρα πολύ αυστηροί στα ζητήματα αυτά και εκεί που μπορεί να υπάρχουν άλλα θέματα, παραδείγματος χάριν στη μελισσοκομία. Κι εκεί υπάρχουν ζητήματα. Είμαι ανοιχτός να καθίσω να συζητήσω με τους μελισσοκόμους τι μπορούμε να κάνουμε για να αντιμετωπίσουμε και εκεί ένα πρόβλημα που υπάρχει που είναι οι νοθεύσεις μελιού παράνομες προσμείξεις και διάφορα άλλα παιχνίδια. Βαφτίζουν μέλι το οποίο πρέπει να είναι ελληνικό ως ελληνικό χωρίς όμως στην πραγματικότητα να είναι έτσι. Άλλη μια πτυχή, λοιπόν, του σχεδίου μας: πώς λειτουργεί σωστά και εύρυθμα ο ανταγωνισμός.

Ερχόμαστε τώρα στα ζητήματα που έχουν να κάνουν με την ΚΑΠ. Αυτά είναι ευρύτερα και πολύ μεγάλα ζητήματα. Η ΚΑΠ αυτή θέλω να σας θυμίσω ότι συμφωνήθηκε το 2020 με συγκεκριμένες κατευθύνσεις για το λεγόμενο πρασίνισμα του πρωτογενούς τομέα. Πώς, δηλαδή, θα μπορέσουμε να ενθαρρύνουμε τους παραγωγούς μας σε μορφές παραγωγής που να είναι πιο φιλικές προς το περιβάλλον, να σέβονται τους φυσικούς πόρους και να εκπέμπουν λιγότερο διοξείδιο του άνθρακα. Η αλήθεια είναι ότι το κόστος αυτής της πράσινης μετάβασης εκτιμώ ότι δεν είχε πλήρως υπολογιστεί από αυτούς που την σχεδίασαν, και γι’ αυτό και προσωπικά στήριξα την πρωτοβουλία της επιτροπής για ένα νέο στρατηγικό διάλογο σε ευρωπαϊκό επίπεδο για να δούμε ενδεχόμενες αδυναμίες εντός της υφιστάμενης ΚΑΠ. Μπορεί να ενσωματώσουμε και μια σειρά από προτάσεις που έχει κάνει η ελληνική Κυβέρνηση και το πώς μπορούμε να βελτιώσουμε έναν μηχανισμό που, πράγματι, υπό προϋποθέσεις έβαλε στους αγρότες μας και τους κτηνοτρόφους μας πιο πολλές δεσμεύσεις από αυτές που οικονομικά άντεχαν.

Και ένα ζήτημα ακόμα το οποίο αφορά τον διεθνή, τον παγκόσμιο ανταγωνισμό. Εδώ θέλω να είμαι απολύτως σαφής και νομίζω ότι η θέση μου αυτή βρήκε και αρκετούς συμμάχους σε επίπεδο Ευρωπαϊκού Συμβουλίου. Θέλουμε ως Ευρώπη να κάνουμε, παραδείγματος χάριν, μια συμφωνία ελεύθερου εμπορίου με τη Λατινική Αμερική. Είναι μια συζήτηση η οποία κυοφορείται δρομολογείται εδώ και πολλά χρόνια. Μα το κοτόπουλο το οποίο θα εισάγουμε από τη Λατινική Αμερική χωρίς δασμούς δεν μπορεί να είναι ένα κοτόπουλο το οποίο δεν θα πληροί τις ίδιες προϋποθέσεις με αυτές που εμείς βάζουμε στον Έλληνα, τον ευρωπαίο παραγωγό που είναι αυστηρές και αυξάνουν το κόστος.

(Χειροκροτήματα από την πτέρυγα της Νέας Δημοκρατίας)

Αυτό σημαίνει αθέμιτος ανταγωνισμός. Ναι, μπορεί να είναι καλό για τον καταναλωτή και το κοτόπουλο να είναι πιο φτηνό. Όμως για τον παραγωγό είναι κάτι το οποίο είναι καταστροφικό. Άρα ίσοι κανόνες παιχνιδιού στον παγκόσμιο ανταγωνισμό είναι κάτι το οποίο εμείς οφείλουμε να διαφυλάξουμε, όπως οφείλουμε να διαφυλάσσουμε και εμείς οι ίδιοι την ποιότητα των δικών μας προϊόντων. Και εδώ υπάρχει ευθύνη και των παραγωγών και της βιομηχανίας τροφίμων. Η φέτα είναι φέτα και έχει συγκεκριμένες προδιαγραφές για να ονομάζεται φέτα. Οι προδιαγραφές αυτές σημαίνουν και μια συγκεκριμένη τιμή διότι το κόστος του γάλακτος ανεβαίνει. Όταν ένα ίδιο μέρος της αγοράς υπονομεύει αυτές τις προσπάθειες πουλώντας κάτι άλλο για φέτα, που στην πραγματικότητα δεν είναι φέτα, ουσιαστικά πυροβολούμε τα ίδια μας τα πόδια και υπονομεύουμε ένα σημαντικό εξαγωγικό μας προϊόν. Άρα σε αυτή μας την προσπάθεια δεν έχει ευθύνες μόνο η Κυβέρνηση έχει όλη η αλυσίδα. Η διεπαγγελματική φέτας η οποία δημιουργήθηκε επί δικών μας ημερών έχει κάνει σημαντική προσπάθεια για να αντιμετωπίσει τέτοιες στρεβλώσεις και για να προστατέψει το ίδιο το προϊόν το οποίο πρέπει να παίρνει την αξία που του αναλογεί.

Τελειώνω με τα θέματα των υποδομών για τα οποία μίλησα αρκετά αλλά επιτρέψτε μου να προσθέσω κάποιες ακόμα σκέψεις. Οι υποδομές οι οποίες καταστράφηκαν στον Daniel ήταν πάρα πολλές και όντως η εικόνα είναι σκληρή όταν βλέπαμε με τον Νίκο Ταχιάο όλα τα σημεία εκείνα στα οποία έπρεπε να γίνουν παρεμβάσεις. Τα γνωρίζουν πολύ καλά και οι Βουλευτές μας της Καρδίτσας, της Μαγνησίας, των Τρικάλων πρωτίστως. Πράγματι αντιλαμβάνεσαι ότι είσαι μπροστά σε ένα πολύ σημαντικό έργο επισκευής υποδομών το οποίο χρειάζεται χρόνο να υλοποιηθεί. Αλλά δεν κατάλαβα ακριβώς αυτό το οποίο είπατε ότι πρέπει ο βραχυχρόνιος σχεδιασμός να ευθυγραμμιστεί με το μακροχρόνιο σχεδιασμό.

Κύριε Χαρίτση, όταν κόβεται ένας δρόμος σ’ ένα χωριό πρέπει να πάει δρόμος στο χωριό. Θα πάει ο δρόμος στο χωριό με προσωρινό τρόπο και θα έρθουμε στη συνέχεια να φτιάξουμε αυτόν τον δρόμο σωστά εκεί που θα μπει μια μπέλλεϋ γέφυρα. Προσωρινή είναι η λύση. Αλλά μπήκε η μπέλλεϋ. Τι να κάνουμε; Μπήκε για να μπορέσει να δώσει -το ξέρουν καλά και οι συνάδελφοι από την Μαγνησία- πρόσβαση σε περιοχές όπου η γέφυρα είχε κοπεί. Δεν θέλουμε να μείνουμε με την μπέλλεϋ για μια ζωή. Θα έρθουμε να φτιάξουμε μια σωστή και καλά σχεδιασμένη γέφυρα που θα πληροί τις προδιαγραφές εκείνες…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κατεβάζετε τη συζήτηση.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Γιατί κατεβάζω τη συζήτηση;

**ΠΡΟΕΔΡΟΣ (Κωνσταντίνος Τασούλας):** Δεν υπάρχει τριτολογία στην επίκαιρη ερώτηση.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δεν καταλαβαίνω πραγματικά.

Κυρία Αναγνωστοπούλου, ας κρίνουν αυτοί οι οποίοι μας ακούνε ποιος μιλάει συγκεκριμένα και ποιος επιχειρεί να δώσει συγκεκριμένες απαντήσεις σε πραγματικά προβλήματα. Αφήστε να το κρίνουν άλλοι.

(Χειροκροτήματα από την πτέρυγα της Νέας Δημοκρατίας)

Να κλείσω με τα ζητήματα της διαχείρισης των υδάτων. Κοιτάξτε. Το πρόβλημα δεν είναι τωρινό. Η Θεσσαλία παλεύει δεκαετίες τώρα με το θέμα αυτό. Κατά καιρούς έχουν συζητηθεί πολλές διαφορετικές λύσεις. Δεν έχω κανένα δισταγμό να μιλήσω και στην Εθνική Αντιπροσωπεία για το γεγονός ότι στο παρελθόν πολλοί μπορεί να έπεσαν θύματα μίας και μόνο λύσης που ήταν η μεταφορά μεγάλων ποσοτήτων νερών από τη δυτική Ελλάδα προς τη Θεσσαλία. Τώρα ξέρουμε πια ότι η λύση στα προβλήματα της διαχείρισης των νερών απαιτεί πολλαπλές παρεμβάσεις. Θα συμφωνήσω μαζί σας, κάποιες από αυτές πρέπει να είναι αυτό που λέμε, nature based. Τι σημαίνει αυτό; Μικρές λεκάνες πλημμυρικής απορροής, ενδεχομένως πιο ψηλά στο βουνό και όχι πιο χαμηλά εκεί που θα συγκεντρωθούν πολλά νερά. Δεν υπάρχει μία μαγική λύση για τα θέματα των πλημμυρών της Θεσσαλίας. Δεν υπάρχει ένα φράγμα, ας πούμε, το οποίο θα λύσει μαγικά το πρόβλημα. Απαιτούνται πολλές παρεμβάσεις σε πολλά επίπεδα. Κάποιες μπορεί να είναι μικρές, κάποιες μπορεί να είναι μεγαλύτερες. Δεν είμαι εγώ ειδικός. Οι ειδικοί θα μας υποδείξουν αυτή τη δουλειά. Την μελέτη στους Ολλανδούς ειδικούς την αναθέσαμε τρεις εβδομάδες μετά τον «Ντάνιελ» και τα συμπεράσματα θα μας τα παραδώσουν μέχρι τα τέλη Φεβρουαρίου. Προφανώς και θα τα συζητήσουμε με τους τοπικούς φορείς, με την περιφέρεια και με την τοπική κοινωνία αλλά, πράγματι, εκεί θα χρειαστεί να πάρουμε και κάποιες δύσκολες αποφάσεις -θα το ξαναπώ- διότι η διαχείριση των υδάτων δεν μπορεί να γίνεται μόνο με όρους τοπικών μικρών συμφερόντων. Πρέπει να μπορεί κάποιος να βλέπει ολόκληρη την εικόνα και να κάνει αυτή τη διαχείριση με τον καλύτερο δυνατό τρόπο προς όφελος όλων των πολιτών της Θεσσαλίας. Κι αυτό αφορά και την αντίδρασή σε ένα ενδεχόμενο πλημμυρικό φαινόμενο, πράγματα που πρέπει να γίνουν στη διάρκεια που αυτό εκδηλώνεται.

Εν κατακλείδι, σας ευχαριστώ για την ερώτηση, γιατί νομίζω ότι μπορέσαμε, ο καθένας με τον τρόπο του να εκθέσουμε κάποιες σκέψεις που πιστεύω ότι είναι χρήσιμες. Βέβαια, εμείς είμαστε Κυβέρνηση, εμείς κρινόμαστε κάθε στιγμή. Αντιπολίτευση μας κάνουν πρωτίστως όχι τόσο τα κόμματα της Βουλής αλλά τα ίδια τα προβλήματα και οι πολίτες και θέλουμε να είμαστε πάντα στο ύψος των περιστάσεων.

Ξέρουμε και κατανοούμε ότι οι αγρότες μας και οι κτηνοτρόφοι μας έχουν πολλά ζητήματα. Πολλά -όχι όλα- από τα αιτήματά τους είναι αιτήματα τα οποία είναι δικαιολογημένα. Εμείς δεν θα τους κοροϊδέψουμε, δεν θα τους εξαπατήσουμε και αυτό νομίζω ότι είναι κάτι το οποίο εκτιμάει ο κόσμος του πρωτογενούς τομέα. Θα είμαστε πάντα στην πρώτη γραμμή στο πλαίσιο των δυνατοτήτων της οικονομίας αλλά και στο πλαίσιο της κοινωνικής δικαιοσύνης. Θέλω να το τονίσω αυτό, διότι πολλές κοινωνικές τάξεις έχουν σήμερα προβλήματα στη χώρα μας και θέλουμε να δίνουμε λύσεις, οι οποίες είναι σωστές, δίκαιες και πρωτίστως γρήγορα εφαρμόσιμες.

Σας ευχαριστώ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Ευχαριστούμε τον κύριο Πρωθυπουργό.

Θα μου επιτρέψετε, μιας και σήμερα είχαμε τα εγκαίνια της ώρας του Πρωθυπουργού, να πω και εγώ ότι, πράγματι, η συζήτηση ήταν ενδιαφέρουσα, διαφωτιστική και πολιτισμένη, με τήρηση σε γενικές γραμμές του χρόνου, κάτι το οποίο διευκολύνει και τις μετέπειτα ανάλογες συζητήσεις.

Θα μου επιτρέψετε, κύριε Πρωθυπουργέ, παίρνοντας αφορμή από την αναφορά σας στη μελισσοκομία -γιατί και η Βουλή παρακολουθεί αυτά τα προβλήματα- να πω στο σημείο αυτό ότι έχω συνάντηση αμέσως μετά με τον Πρόεδρο της Ομοσπονδίας Μελισσοκομικών Συλλόγων Ελλάδος, τον κ. Ποντίκη. Η Βουλή δέχτηκε ένα αίτημα από τους μελισσοκόμους στο πλαίσιο της κοινωνικής της προσφοράς. Αφού, λοιπόν, ενημέρωσα και συνεννοήθηκα και με τον Υπουργό Γεωργίας, τον κ. Αυγενάκη, χορηγήσαμε, κύριε Πρόεδρε, κυρίες και κύριοι συνάδελφοι, χίλιες διακόσιες κυψέλες στην Ομοσπονδία Μελισσοκομικών Σωματείων, σαν μία μορφή συμπαράστασης προς εκείνους τους μελισσοκόμους που έπαθαν ζημιές από τα καιρικά φαινόμενα.

(Χειροκροτήματα)

Επομένως, και εμείς αντιλαμβανόμαστε και συνεννοούμαστε με την πολιτεία και η Βουλή συνδράμει σε αυτό το έργο της ανάταξης των πληγών του αγροτικού κόσμου.

Ευχαριστώ, λοιπόν, για τη σημερινή συζήτηση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στις εκθέσεις μας και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθήτριες και μαθητές και τέσσερις συνοδοί εκπαιδευτικοί από το Δημοτικό Σχολείο Κουτσοποδίου Άργους.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, συνεχίζουμε τη συζήτηση των υπολοίπων επικαίρων ερωτήσεων, στις οποίες, όπως προείπα στην αρχή της συνεδρίασης, θα απαντήσει η Υφυπουργός Παιδείας, Θρησκευμάτων και Αθλητισμού κ. Ζέττα Μακρή.

Συνεχίζουμε με τη δεύτερη με αριθμό 616/22-1-2024 επίκαιρη ερώτηση πρώτου κύκλου της Βουλευτού Ηρακλείου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ελένης Βατσινά προς τον Υπουργό Παιδείας, Θρησκευμάτων και Αθλητισμού με θέμα: «Αντιστοίχιση πτυχίων των αποφοίτων των πρώην ΑΕΙ τεχνολογικού τομέα (ΤΕΙ) με τα αντίστοιχα ή συναφή τμήματα των νέων ακαδημαϊκών δομών».

Ορίστε, κυρία Βατσινά, έχετε τον λόγο για την πρωτολογία σας.

**ΕΛΕΝΗ ΒΑΤΣΙΝΑ:** Σας ευχαριστώ, κύριε Πρόεδρε.

Κυρία Υπουργέ, τη χρονική περίοδο που ο κόσμος της τριτοβάθμιας εκπαίδευσης βρίσκεται σε αναβρασμό εν όψει του επικείμενου νομοσχεδίου για τα ιδιωτικά πανεπιστήμια αλλά και των ελλείψεων των δημόσιων πανεπιστημίων, επαναφέρω με την επίκαιρη ερώτησή μου ένα θέμα που σίγουρα γνωρίζετε. Ένα σπουδαίο θέμα που έχει απασχολήσει πολλές φορές την Αίθουσα αυτή χωρίς να βρεθεί λύση.

Αποτελεί πάγιο και διαχρονικό αίτημα των συλλόγων αποφοίτων ΤΕΙ -θα σας μιλήσω για το ΤΕΙ Κρήτης, καθώς για την περιοχή έχω και προσωπική γνώση αλλά και φυσικά των συλλόγων αποφοίτων ΤΕΙ Αθήνας, ΤΕΙ Πειραιά και εκατοντάδων αποφοίτων συνολικά- το να σταματήσουν να αντιμετωπίζονται με διαφορετικά επαγγελματικά δικαιώματα σε σχέση με τους αποφοίτους πανεπιστημίων.

Με τη νομοθεσία του 2018 και 2019, επί κυβερνήσεως ΣΥΡΙΖΑ, το μεγαλύτερο ποσοστό των ιδρυμάτων του τεχνολογικού τομέα εντάχθηκε στον πανεπιστημιακό τομέα. Αυτή η αναδιάρθρωση οδήγησε τετρακόσιες χιλιάδες αποφοίτους πρώην ΑΕΙ τεχνολογικού τομέα σε ομηρία, καθώς τα ιδρύματα από τα οποία αποφοίτησαν καταργήθηκαν από τον ακαδημαϊκό χάρτη. Έτσι οι απόφοιτοι των εν λόγω ιδρυμάτων έχουν στα χέρια τους σήμερα πτυχία-φαντάσματα, αφού δεν υπήρξε μέριμνα για την αντιστοίχιση των πτυχίων τους με τα αντίστοιχα ή συναφή τμήματα των νέων ακαδημαϊκών δομών.

Σήμερα, βρισκόμαστε τέσσερα χρόνια μετά, χωρίς να έχει δοθεί η λύση σε αυτήν την ομηρία και, δυστυχώς η Κυβέρνησή σας έχει ευθύνη γι’ αυτό. Ο απερχόμενος Υφυπουργός Παιδείας, κ. Ευάγγελος Συρίγος, είχε αναφέρει πως πάγια θέση της Κυβέρνησης είναι η αξιολόγηση όλων αυτών των τμημάτων από την ΕΘΑΕ, προτού υπάρξει μία οποιαδήποτε διαδικασία αντιστοίχισης των πτυχίων των αποφοίτων των πρώην ΤΕΙ, με αυτά των πανεπιστημίων.

Μέχρι σήμερα ούτε η αντιστοίχιση ούτε και η αξιολόγηση έχουν υλοποιηθεί. Με βάση το Ευρωπαϊκό Πλαίσιο Προσόντων σε όλη την Ευρώπη, οι τίτλοι σπουδών των πρώην ΑΕΙ τεχνολογικού τομέα φέρουν τον τίτλο Πανεπιστήμια Εφαρμοσμένων Επιστημών και είναι απόλυτα ισότιμοι με αυτών των υπολοίπων πανεπιστημίων. Σημειώνω εδώ ότι πρόκειται για σπουδές τετραετούς φοίτησης.

Σε κάθε διαδικασία αναδιοργάνωσης ή μετεξέλιξης ακαδημαϊκών ιδρυμάτων ακολούθησε και ακαδημαϊκή αντιστοίχιση των αποφοίτων. Στην περίπτωση των πρώην ΑΕΙ τεχνολογικού τομέα δεν υπάρχει κάποιο εμπόδιο, καθώς αυτά είχαν ήδη ενταχθεί στην ανώτατη εκπαίδευση. Επομένως λείπει μόνο η πραγματική βούληση αντιστοίχισής τους.

Επιπλέον αρκετά από αυτά είχαν ήδη υψηλές αξιολογήσεις από την πρώην ΑΔΙΠ, με χαρακτηρισμούς όπως «άξιο θετικής μνείας - worthy of merit», το ΤΕΙ Αθήνας, ή «θετικής αξιολόγησης - positive evaluation» το ΤΕΙ Κρήτης.

Με βάση τα παραπάνω, λοιπόν, ερωτάστε, κυρία Υπουργέ: Θα λύσετε το θέμα κατοχυρώνοντας διαδικασίες για ακαδημαϊκή αντιστοίχιση των πτυχίων των αποφοίτων των πρώην ΑΕΙ τεχνολογικού τομέα με τα αντίστοιχα ή συναφή πτυχία των νέων ακαδημαϊκών δομών, όπως αυτά προέκυψαν μετά την κύρωση των νόμων του 2018 και 2019;

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Υπουργέ, έχετε τον λόγο για την πρωτολογία σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Θα ήθελα πριν ξεκινήσω να κάνω και αναφορά ιστορική και να εξηγήσω στη συνάδελφο, να μεταφέρω την κατηγορηματική δέσμευση του Υπουργού, τη δημόσια δέσμευσή του, ότι το θέμα αυτό λύνεται. Το επεξεργάζεται η επιτροπή και είναι θέμα πολύ λίγου χρόνου.

Ας πούμε, λοιπόν, και να συμφωνήσουμε ότι ήδη από το 2001 ο ν.2916, είναι νόμος που εισηγήθηκε και ψήφισε το ΠΑΣΟΚ, τα ΤΕΙ ως σχολές ανώτερης βαθμίδας καταργήθηκαν και έγιναν ανώτατα εκπαιδευτικά ιδρύματα. Είχαμε δηλαδή δύο μορφές ανώτατης εκπαίδευσης, τον πανεπιστημιακό τομέα και τον τεχνολογικό τομέα, τα ΑΤΕΙ όπως τα λέμε.

Το 2013 υπήρξε το σχέδιο «ΑΘΗΝΑ» και εν συνεχεία ήρθαν δύο νόμοι το 2018 και δύο το 2019 -να μην αναφέρω τώρα τους αριθμούς και κουράζω- που κατήργησε τα ΑΤΕΙ που είχε ιδρύσει το ΠΑΣΟΚ και ενέταξε τα τμήματά τους είτε σε υφιστάμενα πανεπιστήμια είτε σε νέα πανεπιστήμια που δημιουργήθηκαν. Ενδεικτικά, είναι το Πανεπιστήμιο Δυτικής Αττικής και το Ελληνικό Μεσογειακό Πανεπιστήμιο. Όσοι ήδη φοιτούσαν τότε στα ΑΤΕΙ μπορούσαν να ολοκληρώσουν τις σπουδές τους στα τμήματα και να λάβουν το πτυχίο, όπως ήδη ίσχυε και πριν τη νομοθετική μεταβολή. Μπορούσαν, όμως, και να λάβουν πτυχίο πανεπιστημιακής εκπαίδευσης υπό τις προϋποθέσεις ότι θα ήταν εγγεγραμμένοι σε τμήματα ΑΤΕΙ με πρόγραμμα σπουδών συναφές με το περιεχόμενο των σπουδών ενός από τα τμήματα του πανεπιστημίου στα οποία συγχωνεύτηκαν ή εντάχθηκαν και να μην είχαν υπερβεί τη διάρκεια των εξαμήνων που ήταν απαραίτητα για να λάβουν τον τίτλο των σπουδών, προσαυξανόμενη η διάρκεια αυτή κατά τέσσερα εξάμηνα.

Τώρα για τους αποφοίτους, για τους οποίους με ρωτάτε, αυτούς δηλαδή που είχαν αποφοιτήσει πριν από την έναρξη ισχύος του νόμου του 2018 και του 2019. Δεν υπάρχει και δεν υπάρχει καμμία διάταξη που να προβλέπει τη δυνατότητα των αποφοίτων τμημάτων ΤΕΙ να λάβουν πτυχίο πανεπιστημιακού τμήματος. Δεν υφίσταται εξουσιοδοτική διάταξη στους νόμους του 2018 και του 2019 για την έκδοση κανονιστικής πράξης για την αυτόματη ή υπό προϋποθέσεις ισοτίμηση - αντιστοίχιση των πτυχίων τους με πτυχία πανεπιστημιακού τμήματος. Θα σας πω μια ειδική περίπτωση στη δευτερολογία μου, για την περίπτωση των μηχανικών.

Όμως, μετά την ένταξη των ΤΕΙ από το 2001 στην ανώτατη εκπαίδευση και σύμφωνα με τις προβλέψεις που είχε ο νόμος αυτός, ο ν.2916, το πτυχίο που χορηγείται από τμήματα ΤΕΙ είναι βασικός τίτλος σπουδών ανώτατης εκπαίδευσης, δίνει τη δυνατότητα πρόσβασης σε προγράμματα μεταπτυχιακών σπουδών, είτε στα δικά μας είτε σε ξένα πανεπιστήμια, με τις προϋποθέσεις που ισχύουν για εκείνους που είναι απόφοιτοι σχολών ανώτατης εκπαίδευσης. Συνεπώς οι κάτοχοι των πτυχίων των ΑΤΕΙ μπορούν να πραγματοποιήσουν και μεταπτυχιακές και διδακτορικές σπουδές, να προσληφθούν σε θέσεις του δημοσίου και του ευρύτερου δημόσιου τομέα και να συμμετάσχουν εννοείται αν θέλουν και σε κατατακτήριες εξετάσεις που οργανώνουν τα πανεπιστήμια.

Άρα η έκφραση σας ότι είναι «πτυχία φάντασμα» ακόμη και ως αυτοκριτική, γιατί απορρέει από τη νομοθετική πρωτοβουλία που είχε πάρει το ΠΑΣΟΚ, δεν ανταποκρίνεται στην πραγματικότητα, είναι άδικη, γιατί όπως σας είπα έχουν όλα αυτά τα δικαιώματα και της ένταξης στην αγορά εργασίας και τα επαγγελματικά δικαιώματα και τη συνέχισης των ακαδημαϊκών σπουδών.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ την κυρία Υπουργό.

Κυρία Βατσινά, ο λόγος σε εσάς για τη δευτερολογία σας.

**ΕΛΕΝΗ ΒΑΤΣΙΝΑ:** Ευχαριστώ, κύριε Πρόεδρε.

Κυρία Υπουργέ, με την απάντησή σας νομίζω καθίσταται ακόμη πιο σαφές ότι δεν υπάρχει κανένα απολύτως νομικό ή ακαδημαϊκό ή άλλο αντεπιχείρημα για την αντιστοίχιση ή εξομοίωση των πτυχίων των πρώην ΑΕΙ Τεχνολογικού Τομέα. Πρόκειται ουσιαστικά για μία θεσμοθέτηση που θα ολοκληρώσει ό,τι έχει ως σήμερα ψηφίσει ο νομοθέτης, με σεβασμό στο Σύνταγμα και στις ευρωπαϊκές αρχές.

Θα ήθελα, λοιπόν, να επισημάνω ότι δεν χρειάζεται σίγουρα να λέμε για τα αυτονόητα, αφού είπατε όσα είπατε για έναν πολύπαθο τομέα της παιδείας. Δεν χρειάζεται να αντιδικήσουμε γι’ αυτά. Είστε Υφυπουργός Παιδείας και ερωτάσθε για ένα ζήτημα που για κάποιους συνανθρώπους μας κρίνει τον βιοπορισμό τους, την επαγγελματική τους πορεία και τη ζωή τους. Επιτρέψτε μου να σας πω ότι την αγωνία αυτών των ανθρώπων τη βίωσα πραγματικά από το πλήθος των τηλεφωνημάτων στο γραφείο μου. Κι εγώ, πιστέψτε με, δέχτηκα να τους ακούσω. Δεκάδες τηλεφωνήματα από δεκάδες συλλόγους.

Δεν νομίζω ότι διαφωνείτε, λοιπόν, πως το θέμα αυτό λιμνάζει και διαιωνίζεται με υποσχέσεις από τρεις συνεχόμενες κυβερνήσεις από το 2018. Η ηθική και πολιτική τάξη νομίζω πως επιβάλλει να μην αγνοούμε τους φοιτητές, τους αποφοίτους, αλλά ούτε τα μέσα κοινοβουλευτικού ελέγχου. Πέντε συνολικά τροπολογίες, ερωτήσεις, αναφορές από το 2019, οι τέσσερις επί Κυβερνήσεώς σας, και δεν υπήρξε η πραγματική βούληση να ασχοληθείτε με μία νομοθετική επίλυση του ζητήματος αυτού.

Να αφιερώσω, λοιπόν, τα επόμενα λεπτά της δευτερολογίας μου για να σας πω ότι υπάρχουν πολύ σπουδαίες επιπτώσεις στα επαγγελματικά δικαιώματα των αποφοίτων αυτών. Από τις πιο γνωστές ίσως κατηγορίες είναι οι απόφοιτοι σχολών οικονομικών, οι απόφοιτοι μηχανικοί, που μου είπατε ότι θα μου δώσετε και απαντήσεις στη δευτερολογία σας, οι ηλεκτρολόγοι και οι βιβλιοθηκονόμοι.

Ένα επίσης παράδειγμα είναι οι πτυχιούχοι πρώην ΑΕΙ τεχνολογικού τομέα που ασχολούνται στον γεωργικό τομέα και δεν συμμετέχουν στον ΕΛΓΑ και στις γεωργικές εκτελέσεις, ενώ δεν μπορούν ούτε να συμμετέχουν στην δακοκτονία. Οι πτυχιούχοι πρώην ΑΕΙ τεχνολογικού τομέα στις προκηρύξεις συμμετέχουν με λιγότερες θέσεις ως ΤΕ αντί των αποφοίτων ΠΕ και αυτό οδηγεί και σε άλλη μισθολογική και βαθμολογική ανέλιξη στη διάρκεια της υπηρεσίας τους. Στην ουσία οι απόφοιτοι αυτοί έχουν τα επαγγελματικά δικαιώματα των αποφοίτων επαγγελματικών σχολών και όχι τα δικαιώματα αποφοίτων πανεπιστημίων.

Δεν είναι, λοιπόν, λογικό να ακούμε και να αναμένουμε για τέσσερα χρόνια την ΑΔΑΕ ότι το ίδιο το ελληνικό πανεπιστήμιο και οι επαγγελματικοί φορείς έχουν τη δυνατότητα αυτά τα θέματα να τα επιλύσουν τάχιστα. Ήδη αυτά τα τέσσερα χρόνια οι απόφοιτοι αυτοί έχουν ολοκληρώσει νέες σπουδές, έχουν αποκτήσει μεταπτυχιακούς και διδακτορικούς τίτλους κι όμως δεν έχει βρεθεί ο τρόπος το πτυχίο τους να αντιμετωπίζεται ισότιμα με τα πτυχία των αποφοίτων πανεπιστημίων, ενώ είναι απόφοιτοι πανεπιστημίων.

Νομίζω, λοιπόν, ότι έχετε στη διάθεσή σας όλα τα στοιχεία και τον χρόνο στη θητεία αυτή που ξεκινήσατε πριν λίγους μήνες για να δώσετε τέλος σε αυτή την αδικαιολόγητη κατάσταση και να δεσμευτείτε ότι θα υπάρχει συγκεκριμένο χρονοδιάγραμμα που πρέπει και να το αποτυπώσετε και να αρχίσει να λειτουργεί.

Για εμάς στο ΠΑΣΟΚ τα θέματα της παιδείας που συνδέονται με τα επαγγελματικά δικαιώματα των νέων ανθρώπων δεν αποτελούν πεδίο μικροπολιτικής σκοπιμότητας, αλλά προτεραιότητα και ευθύνη και θεωρώ και θέλω να ελπίζω την ευθύνη αυτή και μπορείτε και οφείλετε κι εσείς να τη σηκώσετε.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κυρία Βατσινά, για την προσέγγιση στον χρόνο.

Τον λόγο τώρα έχει τώρα η Υπουργός για να απαντήσει.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Θα συμφωνήσω ότι η παιδεία δεν είναι πεδίο αντιπαράθεσης. Συμφωνώ σε αυτό και σας ευχαριστώ για το ήπιο και πολιτισμένο ύφος, αλλά έξυπνα, κυρία συνάδελφε, αποφύγατε να αναφερθείτε στις ευθύνες του ΠΑΣΟΚ που το 2001 δεν πήρε καμμία πρόνοια στις νομοθετικές πρωτοβουλίες για τους αποφοίτους των ΑΤΕΙ.

Η κυβέρνηση ΣΥΡΙΖΑ - Ανεξαρτήτων Ελλήνων δημιούργησε ένα αδιέξοδο. Προσπάθησε, λοιπόν, τις παραμονές των ευρωεκλογών το 2019, για προφανείς πολιτικούς λόγους, να επιλύσει κάπως το πρόβλημα με τη διάταξη του άρθρου 66 του ν.4619/2019, που αναφέρεται στις σχολές μηχανικών πανεπιστήμιων, που σας είπα ότι θα αναφέρω στη δευτερολογία μου. Δεν δίνει, βεβαίως, άμεση λύση ούτε λύνει όλα τα προβλήματα που εν μια νυκτί δημιουργήθηκαν, γιατί χωρίς καμμία αξιολόγηση καταργήθηκαν τα ΑΤΕΙ.

Εμείς, όμως, κατ’ εξουσιοδότηση αυτής της διάταξης, επί διακυβερνήσεως της Νέας Δημοκρατίας το 2022 εκδώσαμε κοινή υπουργική απόφαση του δικού μας Υπουργείου και του Μεταφορών και Υποδομών για τα κριτήρια και τις προϋποθέσεις που πρέπει να πληρούνται για τη αντιστοιχία τμημάτων σχολών μηχανικών πανεπιστημίου με τμήματα πολυτεχνικής σχολής ανωτάτων εκπαιδευτικών ιδρυμάτων. Συγκροτήθηκε, σύμφωνα με τα προβλεπόμενα στον ν.4610/2019 επιτροπή που υποβάλει προτάσεις για την ακαδημαϊκή αντιστοίχιση των πτυχίων των τμημάτων σχολών μηχανικών και αυτή θα ολοκληρώσει πολύ σύντομα, σύμφωνα με την αρμόδια Γενική Γραμματεία Ανώτατης Εκπαίδευσης, το έργο της.

Επίσης, θέλω να σας πω επιπρόσθετα ότι με τον ν.5039/2023 η Κυβέρνησή μας δημιούργησε το απαραίτητο νομικό πλαίσιο ώστε το δικαίωμα άσκησης του επαγγέλματος του γεωπόνου -αναφερθήκατε κι εσείς- δασολόγου και ιχθυολόγου να επεκταθεί στους πτυχιούχους των νέων πανεπιστημιακών τμημάτων κατεύθυνσης γεωπονίας, δασολογίας, ιχθυολογίας, πενταετούς φοίτησης.

Δηλαδή με κοινή απόφαση των Υπουργών Αγροτικής Ανάπτυξης και Τροφίμων -εννοείται του Υπουργείου μας- που εκδίδεται μετά από το αίτημα της συγκλήτου του ΑΕΙ μετά από σύμφωνη γνώμη της ΕΘΑΑΕ και του Γεωτεχνικού Επιμελητηρίου προχωρά στην αντιστοίχιση και την αναγνώριση αυτών των πτυχίων. Αυτό ικανοποιεί, κυρία συνάδελφε και το αίτημα του Ελληνικού Μεσογειακού Πανεπιστημίου το οποίο εδρεύει στην περιοχή σας.

Άρα, λοιπόν, με τις ενέργειες που σας ανέφερα και με τη δέσμευση με την οποία ξεκίνησα την απάντησή μου, ότι ο Υπουργός με εξουσιοδότησε να μεταφέρω στη Βουλή και σε εσάς που ρωτάτε ότι το θέμα θα λυθεί τάχιστα από την επιτροπή που έχει συγκροτηθεί, λυπάμαι αλλά δεν μπορούμε να πούμε ότι δεν έχουμε υλοποιήσει ή αδιαφορούμε.

Θα πω μόνο τελειώνοντας ότι πληρώνουν όλοι αυτοί οι πτυχιούχοι την ιδεοληψία της κυβέρνησης του ΣΥΡΙΖΑ. Θυμούμαι -και την έχω και καταγεγραμμένη- τη δήλωση στη Βουλή του τότε Υπουργού ότι αν τα ΤΕΙ τα αφήναμε και τα μετατρέπαμε σε τεχνολογικά ή πανεπιστήμια εφαρμοσμένων επιστημών, δηλαδή πλήρης απαξίωση της επαγγελματικής εκπαίδευσης, θα ήταν δευτεροκλασάτα ιδρύματα.

Αυτά, λοιπόν, τα προβλήματα τα κληρονομήσαμε και τα λύνουμε, θα τα λύσουμε τάχιστα σε συνεργασία με τα πανεπιστήμια, οπωσδήποτε με την ΕΘΑΑΕ και το Τεχνικό Επιμελητήριο της Ελλάδος.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κυρία Υπουργέ.

Στη συνέχεια θα συζητήσουμε δύο ερωτήσεις μαζί, την τρίτη με αριθμό 623/24-1-2024 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας. «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Παιδείας, Θρησκευμάτων και Αθλητισμού με θέμα: «Να μην κλείσει - καταργηθεί λύκειο της πόλης των Χανίων για να μετατραπεί σε πειραματικό και να δοθούν άμεσες λύσεις στο ζήτημα της σχολικής στέγης για όλα τα παιδιά στα Χανιά» και την πρώτη με αριθμό 631/26-1-2024 επίκαιρη ερώτηση δεύτερου κύκλου του Βουλευτή Χανίων της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Παύλου Πολάκη προς τον Υπουργό Παιδείας, Θρησκευμάτων και Αθλητισμού με θέμα: «Απαράδεκτη τριετής ολιγωρία του Υπουργείου Παιδείας στο ζήτημα της στέγασης του Πειραματικού Λυκείου Χανίων».

Αναφέρονται στο ίδιο θέμα και θα συζητηθούν ταυτόχρονα, χωρίς να επηρεάζονται τα δικαιώματα των ομιλητών ως προς τον χρόνο ομιλίας τους, σε εφαρμογή της διάταξης του Κανονισμού του άρθρου 131, παράγραφος 4.

Να δω ποια ερώτηση είναι πρώτη για να μην αδικήσω. Στον κατάλογο πρώτα δίνουν τον κ. Συντυχάκη.

**ΠΑΥΛΟΣ ΠΟΛΑΚΗΣ:** Όχι, κύριε Πρόεδρε. Η ενημέρωση εχθές ήταν εγώ πρώτος, γιατί είναι στον νομό μου.

**ΠΡΟΕΔΡΕΥΩΝ (Αθανάσιος Μπούρας):** Εγώ έχω ένα χαρτί εδώ, κύριε Πολάκη.

**ΠΑΥΛΟΣ ΠΟΛΑΚΗΣ:** Εντάξει, το αλλάξατε. Το αλλάξατε, κύριε Πρόεδρε. Η ενημέρωση εχθές ήταν ότι εγώ ήμουν πρώτος και μπορεί να συζητιόταν μαζί με του κ. Συντυχάκη.

**ΠΡΟΕΔΡΕΥΩΝ (Αθανάσιος Μπούρας):** Ό,τι μου δίνει η υπηρεσία. Σημαίνει ότι τα έχει ελέγξει και προχωράμε. Εξάλλου δεν υπάρχει πρόβλημα. Ό,τι έχετε να αναπτύξετε, θα το αναπτύξετε.

**ΠΑΥΛΟΣ ΠΟΛΑΚΗΣ:** Καλά εντάξει. Έτσι κι αλλιώς θα τα πούμε.

**ΠΡΟΕΔΡΕΥΩΝ (Αθανάσιος Μπούρας):** Κύριε Συντυχάκη, έχετε τον λόγο για την πρωτολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κυρία Υπουργέ, συζητάμε για τα οξυμένα προβλήματα σχολικής στέγης του Δήμου Χανίων που έχουν δημιουργήσει όλες οι κυβερνήσεις διαχρονικά και τα οποία επιδεινώνονται ακόμα περισσότερο με τους αντιπαιδαγωγικούς σχεδιασμούς της Κυβέρνησης για κατάργηση του 1ου Λυκείου Χανίων, προκειμένου να στεγαστεί το πειραματικό λύκειο. Η τελευταία εξέλιξη είναι ότι η μεθόδευση αυτή δεν πέρασε, δηλαδή να μην κλείσει το 1ο Λύκειο και κανένα σχολείο της πόλης για να στεγάσει το πειραματικό λύκειο, έστω για την παρούσα σχολική χρονιά, ως αποτέλεσμα, όμως, του μεγαλειώδη αγώνα γονιών, μαθητών, εκπαιδευτικών και δεκάδων μαζικών φορέων των Χανίων.

Η εισήγηση εν τω μεταξύ της διοικούσας επιτροπής πρότυπων και πειραματικών σχολείων προβλέπει τη συστέγαση με το πειραματικό γυμνάσιο την ερχόμενη σχολική χρονιά με τρία τμήματα Α΄ τάξης λυκείου, δηλαδή προσωρινή λύση, μεταφέροντας χρονικά το πρόβλημα για το ’25 - ’26, μόνο και μόνο για να κατευνάσετε τις γενικευμένες αντιδράσεις της κοινωνίας. Του χρόνου, όμως, -προσέξτε- θα έχουμε το ίδιο σκηνικό, να ψάχνετε σχολείο να κλείσετε για να λύσετε το στεγαστικό του πειραματικού.

Και ρωτάμε: Ποια είναι η μόνιμη λύση που δεν θα απειληθεί με κλείσιμο κανένα σχολείο, αναζητώντας και πάλι στέγη για το πειραματικό λύκειο; Εδώ οι ευθύνες βαραίνουν και το Υπουργείο Παιδείας, το Υπουργείο Εσωτερικών, τον Δήμο Χανίων και για το λύκειο που θέλατε να κλείσετε -και θέλετε, η γνώμη μας- και για το πειραματικό λύκειο που εδώ και τρία χρόνια δεν κάνατε απολύτως τίποτα και για το συνολικό οξυμένο πρόβλημα σχολικής στέγης στα Χανιά. Κλείνετε τα μάτια συστηματικά και διαχρονικά, ενώ επιδεινώνεται η κατάσταση σχολικής στέγης συνολικά στον Δήμο Χανίων και γι’ αυτό έχουν προκαλέσει τη δίκαιη αγανάκτηση της εκπαιδευτικής κοινότητας. Εάν στις σκέψεις σας είναι να μεταθέσετε το πρόβλημα με την ίδια συνταγή για να κλείσει άλλο σχολείο του χρόνου ή να συγχωνευθούν, αντιλαμβάνεστε ότι θα έχει σοβαρές συνέπειες στην εκπαιδευτική λειτουργία στους ίδιους τους μαθητές που θα αναγκαστούν να πάνε σε άλλο σχολείο μακριά από τον τόπο διαμονής τους ή να μπουν σε πολυπληθείς τάξεις με ό,τι συνέπειες μπορεί να έχει στις μορφωτικές ανάγκες.

Σε κάθε περίπτωση, αποτελεί πρόκληση για γονείς, εκπαιδευτικούς, μαθητές να συζητιέται στην ουσία η κατάργηση μιας σχολικής μονάδας και η διάχυση των μαθητών σε ήδη επιβαρυμένα σχολεία σε τμήματα που στοιβάζονται πολλές φορές πάνω από είκοσι πέντε μαθητές και φυσικά σε απαρχαιωμένες εγκαταστάσεις.

Χαρακτηριστικό της κατάστασης είναι ότι έχουν περάσει σχεδόν είκοσι χρόνια από τότε που χτίστηκε σχολείο στα Χανιά, ενώ οι κυβερνητικές εξαγγελίες για τη σχολική στέγη αφορούν την κατασκευή οκτώ σχολείων ΣΔΙΤ, δηλαδή σχολεία που για την κατασκευή τους έχουν ως γνώμονα να εξασφαλίσουν κερδοφορία επιχειρηματικών ομίλων και όχι μορφωτικές ανάγκες και επιπλέον όταν κατασκευαστούν, δεν θα λύσουν το οξυμένο πρόβλημα της σχολικής στέγης, γιατί οι ανάγκες είναι πολύ μεγαλύτερες. Τέτοιο βέβαια ταυτόχρονα σε αυτόν τον σχεδιασμό δεν υπάρχει πρόβλεψη ανέγερσης ενός τέτοιου λυκείου, ή μάλλον ούτε ενός λυκείου δεν υπάρχει πρόβλεψη.

Σας ρωτάμε, λοιπόν, κυρία Υπουργέ: Ποια μέτρα θα πάρει η Κυβέρνηση, ώστε σύμφωνα με τα αιτήματα των φορέων της εκπαιδευτικής κοινότητας Χανίων να μην καταργηθεί, να μην κλείσει κανένα από τα υφιστάμενα λύκεια της πόλης, προκειμένου να μετατραπεί σε πειραματικό και να εξασφαλιστεί άμεσα η ανέγερση νέων, σύγχρονων, ασφαλών σχολικών κτηρίων, με κριτήριο την κάλυψη του συνόλου των σύγχρονων εκπαιδευτικών αναγκών για όλα τα παιδιά της πόλης των Χανίων;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Συντυχάκη.

Κύριε Πολάκη, η υπηρεσία έβαλε κατά σειρά κατάθεσης σύμφωνα με το πρωτόκολλο. Εσείς καταθέσατε 26-1-2024 και ο κ. Συντυχάκης 24-1-2024. Δεν υπάρχει κανένα πρόβλημα, όμως. Έχετε τον λόγο να αναπτύξετε την ερώτησή σας.

**ΠΑΥΛΟΣ ΠΟΛΑΚΗΣ:** Κύριε Πρόεδρε, εγώ με τον συνάδελφο, τον Συντυχάκη, έχω πολύ καλή προσωπική σχέση.

**ΠΡΟΕΔΡΕΥΩΝ (Αθανάσιος Μπούρας):** Σίγουρα.

**ΠΑΥΛΟΣ ΠΟΛΑΚΗΣ:** Αυτό που κάνατε, όμως, είναι λίγο «unfair», διότι είναι ο νομός μου, είναι τα Χανιά. Αλλά το αφήνω, προχωρώ παρακάτω.

**ΠΡΟΕΔΡΕΥΩΝ (Αθανάσιος Μπούρας):** Ναι, σε αυτό έχετε απόλυτα δίκιο, διότι εσείς είστε ο Βουλευτής Χανίων, ενώ ο κ. Συντυχάκης είναι Βουλευτής Ηρακλείου.

**ΕΜΜΑΝΟΥΗΛ ΣΥΝΤΥΧΑΚΗΣ:** Βουλευτής Κρήτης.

**ΠΡΟΕΔΡΕΥΩΝ (Αθανάσιος Μπούρας):** Αλλά και ολοκλήρου Κρήτης.

**ΠΑΥΛΟΣ ΠΟΛΑΚΗΣ:** Έτσι, έτσι.

Κυρία Υπουργέ, το 2021 εν χορδαίς και οργάνοις, ο κ. Διγαλάκης τότε, προκάτοχός σας στο Υπουργείο, ανακοίνωσε την ίδρυση πειραματικού γυμνασίου, όχι σε νέο κτήριο. Κατήργησε το 1ο Γυμνάσιο Χανίων, παρά το πρόβλημα σχολικής στέγης που υπήρχε τότε, για να φτιαχτεί το πειραματικό. Όλοι συμφωνήσαμε για τη δημιουργία του πειραματικού τότε και τότε υπήρξαν οι δεσμεύσεις ότι θα προχωρήσουμε σε κτήριο κ.λπ.. Βέβαια, ο κ. Διγαλάκης -γιατί εγώ δεν ξεχνώ, έχω κοντό λαιμό και δεν ξεχνώ- όπου ανακατεύεται με κτήρια γίνεται το μάλε βράσε και δεν είναι προσωπικό το ζήτημα του Διγαλάκη, είναι και της Κυβέρνησής σας.

Διότι, να θυμίσω, το 2019 είχαμε έναν σεισμό -τον Νοέμβριο- στην Κίσσαμο και έγιναν μη λειτουργικά τα λύκεια της Κισσάμου. Είχε βγει τότε και είχε πει ότι σε τρία χρόνια θα είναι έτοιμα. Αυτή τη στιγμή έχουν περάσει σχεδόν τεσσεράμισι χρόνια από τότε και ακόμα είμαστε στο στάδιο της μελέτης. Γκρεμίστηκε το παλιό και είμαστε ακόμα στο στάδιο της μελέτης. Τέσσερα χρόνια είναι στα προκάτ. Περνάνε τρία χρόνια τα παιδιά των λυκείων της Κισσάμου στο Πειραματικό Γυμνάσιο. Θα μπορούσαν να έχουν δοθεί λύσεις. Τρία χρόνια είναι χρόνος, δεν είναι παίξε γέλασε.

Υπήρχαν δύο λύσεις. Η μία ήταν να αξιοποιηθεί είτε το Εκκλησιαστικό Λύκειο -που έκλεισε- και πάλι κλείνοντας το μάτι ότι εκεί θα πάει το Πειραματικό Λύκειο και μετά ανακαλύψαμε ότι έχει θέμα στατικότητας.

Δηλαδή, μέχρι που λειτουργούσε ως Εκκλησιαστικό Λύκειο δεν είχε θέμα στατικότητας. Σκεφτόμαστε μήπως να γίνει κανένα ξενοδοχείο εκεί; Κάτι άλλο; Κάτι πιο προσοδοφόρο; Γιατί δεν προχωράει αυτή; Αν θέλει κάποιες στηρίξεις, κάποιες επισκευές, να γίνουν.

Δεύτερον, υπήρχε το κτήριο του πρώην δημαρχείου της Νέας Κυδωνίας, το οποίο και αυτό θα μπορούσε κατάλληλα διαμορφωμένο να χρησιμοποιηθεί σε αυτή την κατεύθυνση. Και βέβαια υπάρχει και η λύση στο χώρο των είκοσι στρεμμάτων που έχει δώσει στο Πολυτεχνείο Κρήτης να προγραμματιστεί η κατασκευή. Θα πω και στη δευτερολογία.

Εγώ θεωρώ ότι εσείς αυτή τη στιγμή δίνετε μία λύση, η οποία είναι μεσοβέζικη, σπρώχνει την μπάλα λίγο πιο μετά, ότι θα συστεγαστούν τα δύο τμήματα, για το 3ο Λύκειο στην Α΄ λυκείου εκεί που είναι τώρα το Πειραματικό Γυμνάσιο σε συνδυασμό με το κτήριο Παπαδόπετρου το οποίο δεν έχει ούτε τόσο μεγάλες αίθουσες από όσο ξέρω και δεν έχει και τόσο αύλιο χώρο κ.λπ.. Είναι μια λύση που βέβαια σε σχέση με αυτά που ετοιμάζετε κόντεψαν να δημιουργήσουν εμφύλιο στην τοπική κοινωνία. Δηλαδή να καταργήσετε μία το 1ο Γενικό Λύκειο, μία το 2ο Γενικό Λύκειο, καταστροφικές λύσεις με την έννοια του ότι θα έπρεπε τριακόσια ή τετρακόσια παιδιά να πάνε αλλού και πολύ μακριά από τα σπίτια τους από τη στιγμή που θα μετατρεπόταν το λύκειο τους στο πειραματικό.

Και έχω να σας πω και κάποια πράγματα μετά. Εσείς τι σκοπεύετε να κάνετε τώρα; Γιατί θα ξαναεμφανιστεί το πρόβλημα.

**ΠΡΟΕΔΡΕΥΩΝ (Αθανάσιος Μπούρας):** Μισό λεπτό, κύριε Υπουργέ.

Να καλωσορίσω σαράντα πέντε κυρίες, μέλη των Καλλιτεχνικών Εργαστηρίων και της Λέσχης Ανάγνωσης του Κοινωφελούς Ιδρύματος Μιχαήλ Στασινόπουλου-«ΒΙΟΧΑΛΚΟ» που παρακολουθούν τη συνεδρίαση μας.

Σας καλωσορίζουμε.

(Χειροκροτήματα απ’ όλες τις πτέρυγες της Βουλής)

Βλέπετε η Βουλή δύο σκέλη χειρίζεται, το νομοθετικό και τον έλεγχο, δηλαδή νομοθετεί και γίνονται οι νόμοι του κράτους, αλλά και οι Βουλευτές που εκφράζουν τοπικές κοινωνίες ή και γενικότερα θέματα, έχουν τη δυνατότητα των επίκαιρων ερωτήσεων. Γι’ αυτό δεν βλέπετε την Αίθουσα γεμάτη, όπως συνήθως γίνεται σε άλλες περιπτώσεις, αλλά βλέπετε έναν Βουλευτή ή δύο να ερωτούν και ο αρμόδιος ή η αρμόδια Υπουργός να απαντά. Αυτό ονομάζεται κοινοβουλευτικός έλεγχος.

Ορίστε, κυρία Υπουργέ, έχετε τον λόγο να απαντήσετε στους δύο συναδέλφους για το ίδιο θέμα.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Κύριε Πρόεδρε, υπάρχουν και κάποιες ειδικότερες ερωτήσεις, του κ. Συντυχάκη, θα απαντήσω στη δευτερολογία.

Κύριε συνάδελφε, το θέμα όπως ξέρετε λύθηκε. Τη λύση αυτή εσείς τη χαρακτηρίζετε μεσοβέζικη, από ό,τι κατάλαβα, μη επιθυμητή. Αυτή όμως διαμορφώθηκε μετά από συνεννόηση με τον δήμο και από ό,τι μας μεταφέρθηκε εμάς είναι και η απαίτηση της τοπικής κοινωνίας. Διότι αναφερθήκατε, κύριε Πολάκη σε μια εξαγριωμένη τοπική κοινωνία. Και νομίζω ότι αυτή τη λύση υπέδειξε. Και θα σας απαντήσω, εξηγώντας την πρωτολογία μου πώς αυτή η λύση δεν θα είναι μεσοβέζικη και θα είναι οριστική.

Επειδή όμως, μας κατηγορήσατε για αδράνεια και για αδιαφορία, αναφερθήκατε και σε ένα σημαντικό διάστημα χρόνου που πράγματι είναι τα τρία έτη. Θα σας πω λοιπόν, ποιες ενέργειες γίνονταν και θα αναγνωρίσετε γιατί εσείς τουλάχιστον, κύριε Πολάκη, που έχετε ασκήσει διοίκηση, ξέρετε πολύ καλά ότι πάντοτε υπάρχει μια γραφειοκρατία, μια διαδικασία που τη σεβόμαστε. Άρα λοιπόν, σύμφωνα με τον νόμο, ήδη από τον Νοέμβριο του 2022 η Διεύθυνση Δευτεροβάθμιας Εκπαίδευσης Χανίων, η ΔΔΕ Χανίων, εισηγήθηκε να ιδρυθεί Πειραματικό Λύκειο Χανίων στο διδακτήριο, όπως είπατε, της πρώην Πατριαρχικής Εκκλησιαστικής Σχολής Κρήτης, στην περιοχή Αγίου Ματθαίου Χανίων. Αυτό βέβαια, σημαίνει ότι υπήρχε και η σύμφωνη γνώμη της Ιεράς Μητρόπολης Κυδωνίας και Αποκορώνου. Ως οφείλαμε ζητήσαμε τη σχετική γνωμοδότηση του Ινστιτούτου Εκπαιδευτικής Πολιτικής, του ΙΕΠ, αυτό έγινε το Φεβρουάριο του 2023. Τον Μάιο το ΙΕΠ εισηγήθηκε θετικά και ζητήσαμε, όπως οφείλαμε, από τον Δήμο Χανίων να μας στείλει μέχρι το τέλος του Ιουνίου του 2023 τα απαραίτητα δικαιολογητικά. Δηλαδή την πράξη παραχώρησης και την εισήγηση των τεχνικών υπηρεσιών του δήμου. Αυτή, κύριοι συνάδελφοι, δεν έγινε ποτέ. Ποτέ δεν μας ήρθε ούτε η πράξη παραχώρησης του κτηρίου, γιατί υπήρχαν εκκρεμότητες νομοτεχνικού χαρακτήρα. Και ο Δήμος Χανίων έκανε αυτοψία, γιατί είναι κατά τον νόμο αρμόδιος για τα σχολικά κτήρια και για να μας βεβαιώσει ότι είναι αυτό κατάλληλο για σχολική χρήση, ώστε να δώσουμε εμείς την τελική έγκριση, προχώρησε σε αυτοψία. Μας έστειλε η ΔΔΕ Χανίων έγγραφο τον Δεκέμβρη του 2023 ενημερώνοντας ότι το διδακτήριο δεν πληροί τις σύγχρονες κτηριακές απαιτήσεις. Αν εσείς που είστε ντόπιος Βουλευτής πιστεύετε ότι κάτι κρύβεται πίσω από αυτό, εγώ δεν είμαι σε θέση να απαντήσω ούτε και να το υιοθετήσω βέβαια.

Θα σας πω όμως ότι το έγγραφο χαρακτηριστικά γράφει ότι υπάρχουν σοβαρά θέματα, που αφορούν στην προσβασιμότητα του κτηρίου, την πυρασφάλειά του, τους απαραίτητους χώρους υγιεινής και τον απαιτούμενο εξωτερικό περιβάλλοντα χώρο. Προχωρήσαμε σε άλλη λύση που μας πρότεινε πάλι η ΔΔΕ Χανίων, τον Οκτώβριο του 2023, να ιδρυθεί Πειραματικό ΓΕΛ Χανίων σε συστέγαση με το Πειραματικό Γυμνάσιο. Για τη συστέγαση απαιτούνταν παρεμβάσεις στο υπάρχον κτήριο του γυμνασίου. Οι τεχνικές υπηρεσίες του Δήμου Χανίων ζήτησαν από την Εφορεία Αρχαιοτήτων να εγκρίνει τις παρεμβάσεις αυτές και τις απέρριψε. Άρα η λύση αυτή δεν καρποφόρησε.

Θα σας πω επίσης γι’ αυτό που ανέφερε ο κ. Πολάκης, ότι το δημαρχείο της Νέας Κυδωνίας επίσης το απέρριψαν οι τεχνικές υπηρεσίες του δήμου λόγω ακαταλληλότητας. Αυτά δεν μπορούμε να τα παρακάμψουμε, το καταλαβαίνετε.

Η επόμενη λύση που μας προτάθηκε: Για να είναι πλήρης η πρόταση, να πω σε όσους μας ακούν και στις κυρίες, πρέπει η δευτεροβάθμια εκπαίδευση, η διεύθυνση της, σε συνεργασία με τον δήμο να προτείνει και το κτήριο στο οποίο θα στεγαστεί το υπό ίδρυση πειραματικό λύκειο.

Άρα, λοιπόν, η ΔΔΕ Χανίων σε συνεργασία με τον δήμο πρότεινε να ανεγερθεί κτήριο στην έκταση των είκοσι στρεμμάτων, που θα παραχωρηθεί από το Πολυτεχνείο Κρήτης. Δεν έχει παραχωρηθεί ακόμη. Σε αυτή περιλαμβάνονται δύο σκέλη: το μακροπρόθεσμο βεβαίως, αν εγερθεί το κτήριο που ξέρετε πάρα πολύ καλά ότι αυτό δεν είναι θέμα ενός, δύο ή τριών ετών και το μεσοπρόθεσμο, να διαμορφωθεί ένα τμήμα της έκτασης και να γίνουν εκεί προκατασκευασμένες αίθουσες.

Οι ενέργειες, λοιπόν, αυτές απαιτούν διάστημα για την υλοποίηση και δεν μπορεί να εφαρμοστούν αυτές τον Σεπτέμβριο του 2024 που εμείς θέλουμε να λειτουργήσει το πειραματικό λύκειο, γιατί υπάρχουν τα παιδιά της Γ΄ γυμνασίου που θα είναι μετά η πρώτη τάξη του λυκείου. Εξετάσαμε κινήσεις του χαρακτηρισμού του πρώτου ΓΕΛ Χανίων ενός πειραματικού. Θέλω να σας πω και το λέω πραγματικά και με ειλικρίνεια και με στενοχώρια, γιατί και οι δύο μιλήσατε για κατάργηση σχολείου. Η πρακτική αυτή είναι η πρακτική που ακολουθείται από το Υπουργείο και ακολουθήθηκε σε όλη την Ελλάδα. Ιδρύονται σχολεία, δεν καταργούνται άλλα σχολεία τα οποία πληρούν προδιαγραφές, που μπορούν να υπηρετήσουν εν συνεχεία ένα σχολείο ως πειραματικό ή ως πρότυπο. Εκείνα χαρακτηρίζονται, δεν μειώνεται δηλαδή ο αριθμός των σχολικών μονάδων. Άρα δεν είναι σωστό να μιλούμε για κατάργηση, γιατί εσείς είπατε στην ερώτησή σας, κύριε Πολάκη, ότι είναι απαράδεκτο να κλείνει ένα σχολείο για να ανοίξει ένα άλλο. Δεν ισχύει, χαρακτηρίζεται το υπάρχον. Και ο κ. Συντυχάκης είπε σχεδόν το ίδιο «κλείνει, καταργείται ένα λύκειο».

Άρα, λοιπόν, καμμία σχολική μονάδα δεν παραμένει, αναβαθμίζεται αντίστοιχα η υπάρχουσα. Παρ’ όλα αυτά υπήρχαν σοβαρές αντιρρήσεις και ενστάσεις από την τοπική κοινωνία με «ενάργεια» τις περιέγραψε ο κ. Πολάκης. Επανέρχεται ο νέος προϊστάμενος της ΔΔΕ Χανίων αμέσως με την ανάληψη των καθηκόντων του. Εισηγήθηκε την ίδρυση Πειραματικού Λυκείου Χανίων το οποίο θα συστεγαστεί με το Πειραματικό Γυμνάσιο Χανίων. Συγκεκριμένα για το 2024, 2025 θα υπάρχει εκεί μόνο η πρώτη τάξη λυκείου που είναι η σημερινή τρίτη τάξη και θα χρησιμοποιηθούν τρεις αίθουσες του πειραματικού γυμνασίου. Από το έτος 2025, 2026 για να πάει η Α΄ τάξη θα γίνει Β΄ και για την Γ΄ τάξη που θα δημιουργηθεί σε συνεννόηση με τον δήμο, θα χρησιμοποιηθεί το κτήριο Παπαδόπετρου. Η Α΄ τάξη θα παραμείνει στο κτήριο του γυμνασίου. Αυτή είναι μεταβατική η λύση. Οριστική λύση είναι αυτό που είπαμε για το Πανεπιστήμιο Χανίων όπως προτείνει ο δήμος.

Θέλω να σας πω επίσης και να το πω κατηγορηματικά και σε αυτή την Αίθουσα και να το ξέρετε εσείς γιατί είστε από εκείνους που ενδιαφέρονται και προφανώς έχετε και λόγο και βαρύτητα και στις περιφέρειες να τονίσετε ότι πρέπει ο δήμος για να γίνει αυτή η λύση εφικτή και να μην είναι προσωρινή και πετάξουμε το μπαλάκι στην επόμενη χρονιά και είμαστε πάλι εδώ να απαντούμε σε ερωτήσεις να κάνει τις απαραίτητες ενέργειες ώστε το κτήριο του Παπαδόπετρου να είναι κτήριο κατάλληλο για σχολική χρήση και για εκπαιδευτική λειτουργία. Αυτό το έχω τονίσει και η ίδια στον δήμαρχο. Του έχω εξηγήσει ότι η άδεια που έδωσε η διοικούσα επιτροπή για τα πρότυπα και πειραματικά σχολεία και κατ’ επέκταση το ΙΕΠ είναι υπό τον όρο -είναι σαφές το κείμενο- ότι θα γίνουν οι απαραίτητες μετατροπές και αυτό είναι ευθύνη μόνο του δήμου. Δεν μπορεί και το Υπουργείο να παρέμβει. Το Υπουργείο θα παρέμβει όταν θα είναι πια αργά απαγορεύοντας να ιδρυθούν εκεί. Το έχω πει όπως σας είπα και η ίδια στο δήμαρχο.

Νομίζω ότι δεν χρειάζεται να επιμείνω στην πρωτολογία μου. Θα επανέλθω στη δευτερολογία μου για τις ειδικότερες αναφορές στα ερωτήματα των συναδέλφων.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ, κυρία Υπουργέ.

Πριν δώσω τον λόγο στον κ. Συντυχάκη να κάνω μια ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθήτριες και μαθητές και πέντε συνοδοί εκπαιδευτικοί από το 1ο Δημοτικό Σχολείο Κρεμαστής Ρόδου.

Η Βουλή σάς καλωσορίζει. Σας ευχόμαστε καλή πρόοδο.

(Χειροκροτήματα απ’ όλες τις πτέρυγες της Βουλής)

Κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κυρία Υπουργέ, δεν ανέφερα μεσοβέζικη λύση. Είπα για προσωρινή λύση. Είναι μια λύση, αλλά είναι και αυτό που λέμε: «Ουδέν μονιμότερο του προσωρινού». Για να δώσω άλλο χαρακτηρισμό, είναι μια λύση εμβαλωματική και ήταν κάτω από την πίεση του αγώνα των μαθητών και των εκπαιδευτικών, με υποδειγματικούς αγώνες εδώ και τέσσερις μήνες, η αλήθεια είναι. Και η οδηγία προς ναυτιλομένους από την Επιτροπή Πειραματικών και Προτύπων πάλι αποτελεί μεταβατική λύση και όχι οριστική.

Είδατε με πόση δυσκολία προσπαθήσατε να αναφέρετε τις λύσεις οι οποίες είναι εμβαλωματικές, είναι προσωρινές, δεν λύνουν οριστικά το πρόβλημα. Το αντιλαμβάνεστε κι εσείς η ίδια. Από το επόμενο σχολικό έτος γίνονταν λόγος για τη χρήση του κτηρίου Παπαδόπετρου, που ανήκει στο Πολυτεχνείο Κρήτης, και όσο διάστημα χρειαστεί έως ότου ανεγερθεί το νέο κτίριο στο οικόπεδο που παραχωρεί το Πολυτεχνείο Κρήτης. Έτσι δεν είναι;

Πρώτον, το κτήριο Παπαδόπετρου δεν πληροί τις προϋποθέσεις. Έχει μόνο τρεις αίθουσες που είναι πάρα πολύ μικρές, δεν πληρούν τις προϋποθέσεις για να μπουν μέσα παιδιά να κάνουν μάθημα. Έχει ανακαινιστεί, έχουν βάλει ταμπέλα που λέει: «ενοίκιο 12.000 ευρώ», ενώ όταν είναι να κάνουν γυμναστική θα πρέπει να μεταβαίνουν σε άλλο χώρο, μακριά από το σχολείο. Αντιλαμβάνεστε λοιπόν ότι δεν μπορεί να είναι λύση αυτή.

Δεύτερον, λέει η επιτροπή και ο δήμος: «Μέχρι να ανεγερθεί νέο σχολείο στο οικόπεδο που παραχωρεί το Πολυτεχνείο Κρήτης». Εδώ ή θα πρέπει πραγματικά να γελάσουμε από χαρά ή να θυμώσουμε από οργή. Εδώ και δέκα χρόνια υπάρχει υπόσχεση -δέκα χρόνια όχι ένα- για ανέγερση μουσικού σχολείου στον ίδιο χώρο. Το ΕΠΑΛ Κισσάμου, όπως ειπώθηκε προηγουμένως, ακόμα περιμένει νέο κτήριο μετά τον σεισμό του 2019. Η πλειοψηφία των νηπιαγωγείων είτε συστεγάζονται με δημοτικά, είτε στεγάζονται σε ακατάλληλες και ενοικιαζόμενες αίθουσες. Μετά από το κλείσιμο του πρώτου γυμνασίου, για το οποίο δεν είχαμε συμφωνήσει όλοι, είχαμε δώσει αγώνες τότε και σε συνθήκες lockdown για τη μετατροπή του σε πειραματικό, τα γυμνάσια της πόλης έχουν ξεπεράσει τα όρια του μαθητικού πληθυσμού. Αντίστοιχη φυσικά είναι η κατάσταση και στα λύκεια όπου κυριαρχούν τα εικοσιπεντάρια και τα εικοσιεφτάρια τμήματα.

Άρα το πρόβλημα δεν εστιάζεται απλά στο στεγαστικό του πειραματικού, που ορθώς εδώ και τρία χρόνια δεν λύθηκε. Και προφανώς έχει την ευθύνη ο δήμος, αλλά την έχει και το Υπουργείο Παιδείας. Το Υπουργείο Παιδείας τι ρόλο παίζει; Δεν έχει ευθύνη για τις εκπαιδευτικές διαδικασίες, για τη λειτουργία μιας σχολικής μονάδας; Και δεν υπάρχει άμεση και οριστική λύση για κανένα σχολείο.

Αν θέλατε, όμως, θα μπορούσατε με πολιτική βούληση, σχέδιο, χρονοδιάγραμμα και με fast track διαδικασίες να το λύνατε. Οι μελέτες μέσω ΚΤΥΠ είναι έτοιμες. Δώστε, λοιπόν, χρήμα για την ανέγερση σχολείων. Μα, λεφτά υπάρχουν. Ως Κυβέρνηση δίνετε 8,5 δισεκατομμύρια για τις επιθετικές δαπάνες του ΝΑΤΟ και τα εξοπλιστικά προγράμματα. Φορολογήστε τις τράπεζες, φορολογήστε τους εφοπλιστές για να δείτε πώς θα βρεθούν χρήματα για σχολεία, για νοσοκομεία, για κέντρα υγείας, για κολυμβητήρια και άλλες ανάγκες που έχουν τα Χανιά.

Όμως, η πολιτική σας έχει βάλει τις εκπαιδευτικές ανάγκες στο ζύγι κόστους-οφέλους, όπως και όλες φυσικά τις λαϊκές ανάγκες για την υγεία, τον πολιτισμό και τον αθλητισμό. Και φυσικά όποιος δεν θέλει να ζυμώσει, δέκα χρόνια κοσκινίζει, από τον Άννα στον Καϊάφα, όχι δεν είναι ευθύνη του Υπουργείου Παιδείας, είναι ευθύνη του Υπουργείου Εσωτερικών. Η Κυβέρνηση να πετάει το μπαλάκι των ευθυνών στους δήμους, ο δήμος να σηκώνει τα χέρια ψηλά, «δεν έχω πόρους και μέσα» να λέει και τελικά εκείνοι που πληρώνουν τη νύφη είναι οι μαθητές.

Κάθε, λοιπόν, καλοπροαίρετος προβληματίζεται με την εμμονή της Κυβέρνησης για ίδρυση πειραματικού λυκείου στα Χανιά, όπως-όπως, την ώρα που δεν έχουν δοθεί λύσεις εδώ και δεκαετίες σε βασικά προβλήματα σχολικών υποδομών και υπάρχουν παιδιά και εκπαιδευτικοί που κινδυνεύουν σε πολλές περιπτώσεις ακόμα και η ίδια η ζωή τους.

Ακόμα και με την τωρινή προσωρινή λύση της συστέγασης -προσέξτε-δηλαδή, του πειραματικού γυμνασίου-λυκείου εγείρονται σοβαρά παιδαγωγικά ζητήματα, αλλά και θέματα ασφάλειας για τους ίδιους τους μαθητές και τους εκπαιδευτικούς. Και η προσωρινότητα της λύσης έχει να κάνει και με αυτά τα ζητήματα.

Κι εδώ προκύπτει το άλλο ζήτημα, τον τρόπο που η Κυβέρνηση αντιμετωπίζει τον πειραματικό χαρακτήρα των σχολείων. Πειραματικά πρότυπα, δηλαδή σχολεία των ελίτ και δεν είναι τα σχολεία των πολλών και δεν έχει να κάνει σε τίποτα με τον αναγκαίο εκπαιδευτικό παιδαγωγικό επιστημονικό πειραματισμό.

Εμείς έχουμε καταθέσει ως ΚΚΕ πολύ συγκεκριμένη πρόταση για τα πειραματικά, για να μην υπάρχει και κάποια παρεξήγηση, ότι το ΚΚΕ είναι αντίθετο στον πειραματικό χαρακτήρα του σχολείου.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, παρακαλώ. Έχετε υπερβεί κατά πολύ τον χρόνο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ολοκληρώνω.

Για το ΚΚΕ ένα σύστημα πειραματικών, και όχι πρότυπων, σχολείων έχει νόημα ύπαρξης να μελετά και να αξιοποιεί τα νέα πορίσματα στον κλάδο της παιδαγωγικής, της αναπτυξιακής ψυχολογίας και της διδακτικής και να μελετά σε συνεργασία με τα πανεπιστήμια και τα ερευνητικά κέντρα τις εξελίξεις και να προωθεί την καινοτομία. Και φυσικά τίποτα απ’ όλα αυτά δεν συνιστούν τα σημερινά πειραματικά-πρότυπα σχολεία.

Καλούμε τους εκπαιδευτικούς, και κλείνω με αυτό, κύριε Πρόεδρε, τους γονείς, τους μαθητές και τους εκπαιδευτικούς να μαζικοποιήσουν τα σωματεία και τους συλλόγους τους διότι θα τα βρούμε μπροστά μας. Πρέπει να είναι αποφασιστικός ο αγώνας για το δικαίωμα όλων των μαθητών στη δημόσια σύγχρονη παιδεία με ασφαλή σχολεία.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Κύριε Πολάκη, έχετε τον λόγο για τη δική σας δευτερολογία που ως Χανιώτης κιόλας είστε πιο ενδιαφερόμενος.

**ΠΑΥΛΟΣ ΠΟΛΑΚΗΣ:** Κυρία Υπουργέ, η Κυβέρνηση φταίει πάντα. Δεν φταίνε μόνο οι δήμοι. Και θα σας πω γιατί με ένα παράδειγμα. Εγώ προσωπικά ως Αναπληρωτής Υπουργός Υγείας είχα ασχοληθεί πολύ έντονα με το θέμα της κατασκευής οκτώ σχολείων στον Νομό Χανίων που θα προχωρούσαν και με διαδικασία ΣΔΙΤ. Η πολιτική απόφαση πάρθηκε το 2017. Το τρέξαμε όσο μπορούσαμε πραγματικά εκείνη την περίοδο και είχαμε και τους μνημονιακούς περιορισμούς κ.λπ.. Βρήκαμε τις χρηματοδοτήσεις, προχωρήσαμε, έγινε μια ολόκληρη διαδικασία και από τον δήμο για να βρεθούν τα οικόπεδα κ.λπ. το οποίο όμως, ξέρετε κάτι, την περίοδο 2019 - 2023 σταμάτησε και δεν έχει προχωρήσει από τότε. Δεν ξέρω να έχει γίνει κάτι από ό,τι βλέπω σε σχέση με αυτό το πράγμα που τώρα κανονικά θα έπρεπε να τελειώνει, τουλάχιστον κάποια από αυτά, και να μην έχουμε πρόβλημα με το πειραματικό.

Δεύτερον, ξέρετε κάτι, για έναν-ενάμιση μήνα κόντεψε να υπάρξει εμφύλιος στα Χανιά και αυτό δεν έγινε έτσι. Κι αυτό έγινε γιατί υπήρχε η σαφής πολιτική πρόθεση από τη μεριά σας να μετατραπεί ένα γενικό λύκειο σε πειραματικό, το κτήριό του, και τα παιδιά που είχε ως γενικό λύκειο να μοιραστούν, όσα δεν χωρούσαν, και που ήταν τα περισσότερα, στις υποδομές του πειραματικού. Αυτό σήμαινε ότι κάποιοι θα έπρεπε να πηγαίνουν και πέντε και δέκα χιλιόμετρα μακριά από το σπίτι τους. Μιλούσαν για το 1ο και το 2ο Γενικό Λύκειο.

Επίσης, δεν ισχύει αυτό που λέτε ότι μόνο ιδρύουμε, δεν καταργούμε. Το 1ο Γυμνάσιο Χανίων τι έγινε; Όταν φτιάχτηκε το πειραματικό τι έγινε το 1ο Γυμνάσιο Χανίων; Δεν καταργήθηκε; Παρέμεινε; Δεν χάθηκαν θέσεις εκπαιδευτικών αφού δεν μπορούν να γίνουν μόνιμοι διορισμοί λόγω αυτού του πράγματος;

Κοιτάξτε και ένα τελευταίο, αυτή η πρόταση που φέρνετε τώρα αφού έγινε η αναστάτωση και υπήρξαν οι έντονες κινητοποιήσεις που ανάγκασαν την υποχώρηση, ήταν η πρόταση του προηγούμενου Διευθυντή Δευτεροβάθμιας Εκπαίδευσης κ. Αμπελά, τον οποίο ωθήσατε σε απομάκρυνση από τη θέση του.

Ναι, κυρία Μακρή. Τον ωθήσατε σε απομάκρυνση από τη θέση του γιατί δεν δεχόταν να σας εισηγηθεί τη μετατροπή ενός γενικού λυκείου σε πειραματικό. Είχε προτείνει τη συστέγαση προσωρινά και την πίεση να φτιαχτεί στον χώρο του πανεπιστημίου.

Ο καινούργιος διευθυντής που φέρατε ξανακάνει την ίδια ακριβώς πρόταση στην οποία καταλήγετε. Σας λέω ότι σπρώχνετε λίγο την μπάλα. Είναι καλό το ότι δεν καταργείτε κάποιο από τα υπόλοιπα γενικά λύκεια. Όμως, σας λέω ότι, ναι, υπάρχει αυτό το τέρας της γραφειοκρατίας. Το έχω ζήσει κι εγώ πάρα πολύ έντονα, αλλά ήμουν από πάνω τους και πάρα πολλά πράγματα προχώρησαν ακριβώς γι’ αυτόν τον λόγο. Και, ξέρετε, εάν κάποιοι δεν ασχοληθούν κάθε μέρα με το θέμα, δεν πρόκειται να κουνηθεί μισή πέτρα μέχρι και το φθινόπωρο του χρόνου που μας έρχεται ή και το άλλο φθινόπωρο σε σχέση με το σχολείο.

Εγώ θα σας πω, προχωρήστε το θέμα των οκτώ σχολείων. Έτσι; Είχε μπει σε ένα λούκι αυτό το πρόγραμμα, σε έναν ρυθμό, αλλά τώρα έχει κατέβει. Προφανώς δεν είναι στις προτεραιότητές σας. Σπρώξτε το θέμα των λυκείων Κισάμου. Μπαίνουμε στην πέμπτη χρονιά που τα παιδιά θα κάνουν μάθημα σε αίθουσες προκάτ και προχωρήστε.

Εγώ είχα την αίσθηση ότι για το εκκλησιαστικό λύκειο υπήρχε θέμα στατικότητας. Από αυτά που διαβάσατε, δεν υπάρχει αυτό. Δεν υπάρχει αυτό. Διότι αυτό είχε κυκλοφορήσει -τουλάχιστον εγώ αυτό είχα εισπράξει- ότι στο εκκλησιαστικό λύκειο υπήρχε θέμα στατικότητας. Τα υπόλοιπα που λένε είναι -μην χρησιμοποιήσω καμμία κακή λέξη- πολύ φτηνές δικαιολογίες για να μη γίνει και πολύ πιο γρήγορα η στέγαση του πειραματικού λυκείου στους χώρους εκεί. Πολύ φτηνές δικαιολογίες. Αν είναι αυτή έτσι ακριβώς, νομίζω ότι μπορεί και εκεί να βρεθεί μια πιο γρήγορη λύση.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ κι εγώ τον κ. Πολάκη. Κυρία Υπουργέ, έχετε τον λόγο να απαντήσετε.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Στενοχωριέμαι πάρα πολύ που οι συνάδελφοι επιμένουν στη λέξη «κατάργησε» στον όρο «κατάργηση». Αυτό δεν αποδίδει αυτό που γίνεται. Εν πάση περιπτώσει, ας μην επιχειρηματολογήσω άλλο. Ξέρουν πολύ καλά ότι ιδρύθηκε πριν από δύο μέρες το Πειραματικό Λύκειο στα Χανιά.

Αναφερθήκατε, κύριε Συντυχάκη, σε εμβαλωματικές λύσεις και προτάσεις, όταν εσείς ο ίδιος υιοθετείτε τις εισηγήσεις που έγιναν και τις ανάλογες προτάσεις, τις οποίες έκαναν άπαντες στα Χανιά. Ρωτήστε τον κ. Πολάκη που έχει και ενδιαφέρον και γνώση. Μέχρι και ο Σύλλογος Αλιέων είχε άποψη για το θέμα αυτό.

Πολλοί ήταν εκείνοι, εξαγριώθηκαν, το είπε. Δεν είναι κάτι το οποίο δεν το γνωρίζουμε και εμείς στο Υπουργείο. Εμείς όμως οφείλουμε στα θέματα αυτά να ακολουθούμε τη διαδικασία που υπάρχει.

Θα συμφωνήσω με τον κ. Πολάκη που ως Υπουργός γνωρίζει ότι πρέπει κάποιος να είναι από πάνω, αλλά την τελική υπογραφή, κύριε Πολάκη σε αυτό δεν την έχουμε εμείς. Και επειδή αναφερθήκατε στις καθυστερήσεις για τη σχολική στέγη, είπατε και πολύ έντονα ότι δεν είναι στις προτεραιότητές μας, θα σας πω ότι είναι στις προτεραιότητες της Κυβέρνησης. Λυπούμαι εγώ ως αναρμόδια Υφυπουργός, διότι αυτό είναι αρμοδιότητα του Υπουργείου Μεταφορών και Υποδομών διά της ΚΤΥΠ και του Υπουργείου Εσωτερικών. Το να χτιστεί ένα σχολείο, το να συντηρηθεί, να επισκευαστεί να υπάρχει, είναι αρμοδιότητα του Υπουργείου Εσωτερικών που χρηματοδοτεί -θα πω στον κ. Συντυχάκη τελειώνοντας και για τα χρήματα- και όχι του Παιδείας.

Έχει έντονο ενδιαφέρον, μπορεί να συνεργαστεί, μπορεί να ασκήσει πίεση, μπορεί να είναι από πάνω. Δεν έχει όμως την τελική υπογραφή. Δεν θέλω να απαξιώνεται η πρωτοβουλία της ίδρυσης του Πειραματικού Λυκείου των Χανίων. Θα σας πω ότι από το 2021, 2022 λειτουργεί το 1ο Γυμνάσιο ως Πειραματικό και δεν καταργήθηκε. Απλώς είναι χαρακτηρισμένο ως πειραματικό. Το 2023 το 7ο Νηπιαγωγείο και 7ο Δημοτικό Σχολείο Χανίων χαρακτηρίστηκαν και αυτά ως πειραματικά και δεν καταργήθηκαν.

Τώρα, λοιπόν, υπάρχει ανάγκη ολοκλήρωσης της αλυσίδας, οι απόφοιτοι του πανεπιστημίου να πάνε στο λύκειο. Και δημιουργήθηκε ένα άλλο πειραματικό σχολείο. Εκεί οι εκπαιδευτικοί έχουν αυξημένα προσόντα, έχουν αυξημένες απαιτήσεις και οι μαθητές και οι γονείς και αυξημένα προσόντα, όπως σας είπα, οι παιδαγωγοί. Και ενδυναμώνει και τη συνεργασία το πειραματικό με τα ΑΕΙ και με τους ερευνητικούς φορείς, κύριε Συντυχάκη, που είπατε ότι είναι στο πρόγραμμά σας.

Και τα πειραματικά σχολεία και τα πρότυπα δεν είναι σχολεία των ελίτ. Είναι σχολεία της αριστείας στα πρότυπα που εμείς τα θέλουμε, δημόσια σχολεία, στα οποία επεξεργάζονται καινούργια εκπαιδευτικά προγράμματα, που διαχέονται μέσα σε όλα τα σχολεία. Και θα πω ότι κάποιοι φορείς εδώ τα χαρακτηρίζουν και ως δημοκρατικά, γιατί είναι δι’ επιλογής και έχουν πάρα πολύ μεγάλη αποδοχή. Ενδεικτικά μια που μιλάμε για τα Χανιά, το 2021, 2022 για το Πειραματικό Γυμνάσιο Χανίων οι αιτήσεις για την κλήρωση που είναι δημόσια, αδιάβλητη, -δεν καταγγέλθηκε ποτέ παρέμβαση- ήταν ογδόντα μία και τώρα έχουν ανέλθει σε τριακόσιες εξήντα τέσσερις, που σημαίνει ότι κάνουν καλό έργο αυτά τα δημόσια σχολεία, αναγνωρίζεται από την τοπική κοινωνία.

Θα σας πω πριν έρθω στο θέμα το γενικότερο της σχολικής στέγης, ότι ευθύνη όλων μας -δεν εξαιρώ το Υπουργείο- όχι υπό την έννοια της αρμοδιότητας αλλά το ισχυρότατου ενδιαφέροντος είναι ναι, να υπάρχει στέγη σχολική κατάλληλη. Σας είπα ότι έχω ήδη επικοινωνήσει με τον Δήμαρχο Χανίων κι όχι μόνο εγώ αλλά και όλοι οι υπηρεσιακοί παράγοντες. Και μπορούμε και να συνεργαστούμε και όλοι να δούμε την καλύτερη λύση. Αν αυτό που λέει ο κ. Πολάκης είναι μια πιο εύκολη λύση που θα επιβάλλει στη ΔΕΠΠΣ, την αρμόδια Διοικούσα Επιτροπή Πρότυπων και Πειραματικών και στο ΙΕΠ, να πουν ότι εκεί θα λειτουργήσει το Λύκειο Χανίων, τότε καμμία αντίρρηση από το Υπουργείο. Καλά σχολικά κτήρια θέλουμε, ασφαλή και εκπαιδευτικά, σύγχρονα για να έχουν τα παιδιά μας την καλύτερη δυνατή μόρφωση. Αλλά το ξέρετε πολύ καλά ότι δεν είναι αρμοδιότητα του Υπουργείου.

Και αν επιμείνω να απαντήσω σε αυτά που είπε ο κ. Πολάκης και κατήγγειλε για καθυστερήσεις, θα αδικήσω το έργο του άλλου Υπουργείου, το οποίο δεν το γνωρίζω αυτή τη στιγμή, δεν περιλαμβανόταν και στην ερώτηση.

Σε ό,τι αφορά αυτά που είπατε, κύριε Συντυχάκη, γενικώς για τη σχολική στέγη, το ξέρετε πάρα πολύ καλά ότι δεν είναι αρμοδιότητα του Υπουργείου. Και θα σας θυμίσω, γιατί ήμουν παρούσα, μια ερώτηση που κάνατε στον κ. Λιβάνιο. Θα μου επιτρέψετε να σας πω ότι ήταν πολύ τεκμηριωμένη και πήρατε και εξίσου κατατοπιστικές απαντήσεις, στην οποία και εσείς αναγνωρίζετε ότι το θέμα της σχολικής στέγης σε ό,τι αφορά την ανέγερση και τη συντήρηση είναι του Υπουργείου Εσωτερικών.

Θα σας πω, λοιπόν, ότι έχουμε προσθέσει μάλιστα σε όλα αυτά και το Τεχνικό Επιμελητήριο για να κάνει πρωτοβάθμιο και δευτεροβάθμιο προσεισμικό έλεγχο.

Θα σας πω όμως -και τελειώνω με αυτό κύριε Πρόεδρε- για τη χρηματοδότηση. Και θα αναφέρω ακριβώς ό,τι ο κ. Λιβάνιος είχε πει, απαντώντας στον συνάδελφό του κ. Συντυχάκη, ότι από 1-1-2024 έγινε μεγάλη αλλαγή στη χρηματοδότηση των δήμων από τους κεντρικούς αυτοτελείς πόρους, άλλαξαν τα κριτήρια, οι δήμοι της περιφέρειας έχουν σημαντικότατες αυξήσεις στη χρηματοδότηση. Ειδικά για το 2023 οι δήμοι της Κρήτης πήραν 90 εκατομμύρια. Για το 2024 πήραν 110 εκατομμύρια, αύξηση 21% σε σχέση με πέρυσι και 31% σε σχέση με πρόπερσι.

Άρα, λοιπόν, τα χρήματα υπάρχουν. Η δεδομένη βούληση του Υπουργείου νομίζω έχει καταγραφεί με απόλυτη ειλικρίνεια και δέσμευση. Και είμαι στη διάθεσή σας να συντονίσουμε και τις ενέργειες, ώστε να μην βρεθούμε ξανά του χρόνου.

Γιατί η διάθεσή μας ήταν να μην εξοργίσουμε βεβαίως την τοπική κοινωνία, -το ξέρει ο κ. Πολάκης- εννοείται να μην κάνουμε καμμία έκπτωση στις εκπαιδευτικές ανάγκες ή στην ασφάλεια και στην παιδαγωγική επάρκεια, αλλά οπωσδήποτε όχι να διαιωνίσουμε το πρόβλημα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Να ανακοινώσω ότι δεν θα συζητηθεί λόγω αναρμοδιότητας η δεύτερη με αριθμό 634/28-1-2024 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Φραγκίσκου Παρασύρη προς τον Υπουργό Εθνικής Οικονομίας και Οικονομικών με θέμα: «Συντάξεις Αποστράτων Ενόπλων Δυνάμεων και Σωμάτων Ασφαλείας».

Επίσης η έκτη με αριθμό 646/29-1-2024 επίκαιρη ερώτηση δεύτερου κύκλου της Βουλευτού Αιτωλοακαρνανίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Χριστίνας Σταρακά προς τον Υπουργό Υποδομών και Μεταφορών με θέμα: «Ανάγκη ένταξης των «Εγγειοβελτιωτικών έργων παραλίμνιων περιοχών Αμβρακίας - Αμφιλοχίας και Βάλτου Ν. Αιτωλοακαρνανίας» στη Δράση 4.3.1: «Υποδομές εγγείων βελτιώσεων» του Προγράμματος «Αγροτικής Ανάπτυξης της Ελλάδας 2014-2020», δεν θα συζητηθεί λόγω κωλύματος της Βουλευτού κ. Χριστίνας Σταρακά.

Προχωρούμε στην τέταρτη με αριθμό 613/23-1-2024 επίκαιρη ερώτηση πρώτου κύκλου του Βουλευτή Επικρατείας της Κοινοβουλευτικής Ομάδας «Ελληνική Λύση» κ. Παύλου Σαράκηπρος τον Υπουργό Παιδείας, Θρησκευμάτων και Αθλητισμού με θέμα: «Διαπραγματεύσεις της ελληνικής πολιτείας, αναφορικά με το στεγαστικό πρόβλημα του σχολικού συγκροτήματος «FREIMANN» στο Μόναχο Γερμανίας».

Εγώ σας διάβασα ως Βουλευτή Επικρατείας αλλά τώρα, βλέπω, ότι έχετε φύγει και στα όρια της Ευρώπης.

Ορίστε, κύριε Σαράκη, έχετε τον λόγο.

**ΠΑΥΛΟΣ ΣΑΡΑΚΗΣ:** Αξιότιμη κυρία Υπουργέ, γνωρίζετε πάρα πολύ καλά την κραυγή αγωνίας του απόδημου Ελληνισμού της Γερμανίας και ιδιαίτερα του Μονάχου σχετικά με το σχολικό συγκρότημα «ΑΡΙΣΤΟΤΕΛΗΣ». Γνωρίζετε ότι το υφιστάμενο πρόβλημα, δηλαδή της παράτασης της μίσθωσης του κτηρίου πέντε χιλιάδων τετραγωνικών μέτρων στο Μόναχο που στεγάζει το 1ο Γυμνάσιο με εκατόν εβδομήντα τέσσερις μαθητές, το 4ο Δημοτικό Σχολείο με διακόσιους εννέα μαθητές και τα Τμήματα Ελληνικής Γλώσσας με τετρακόσιους πέντε μαθητές από ηλικίες τεσσάρων μέχρι και δεκαεπτά που λειτουργούν κάθε Σάββατο, πρόκειται για το πιο μεγάλο σε αριθμούς σχολείο της ομογένειας στη Γερμανία. Το μισθωτήριο υπογράφτηκε στις 29-7-2004, με έναρξη από 1η Ιανουαρίου του 2005, μετά από εργασίες που έγιναν για να είναι κατάλληλο για σχολική χρήση. Η αρχική λήξη του μισθωτηρίου προβλεπόταν για τις 30 Ιουλίου του 2015.

Στη συνέχεια τον Αύγουστο του 2014 υπογράφηκε το πρώτο συμπληρωματικό συμφωνητικό παράτασης που προέβλεπε παράταση της μίσθωσης μέχρι το 2020. Ακολούθησε και δεύτερο συμπληρωματικό συμφωνητικό παράτασης που είναι εν ισχύι σήμερα και προβλέπει λήξη της μίσθωσης στις 30 Ιουλίου 2025. Το δε μίσθωμα ξεκίνησε από 53.000 ευρώ και έφτασε τις 57.000 ευρώ.

Η ελληνική πολιτεία σύμφωνα με το μισθωτήριο είχε δικαίωμα να προβεί μονομερώς σε παράταση της μίσθωσης για πέντε επιπλέον έτη υπό την προϋπόθεση, όμως, να το δηλώσει σχετικώς στον ιδιοκτήτη του ακινήτου μέχρι και στις 30 Ιουλίου του 2023.

Ωστόσο, για άγνωστο λόγο αυτό δεν έγινε, αλλά αντιθέτως ορίστηκε νομικός εκπρόσωπος προκειμένου να διαπραγματευτεί εκ των υστέρων, πέραν της προθεσμίας της ορισθείσας, την παράταση με τον ιδιοκτήτη μόλις τον Δεκέμβριο του 2023. Το δε αίτημα παράτασης της μίσθωσης για μια δεκαπενταετία υποβλήθηκε μόλις στις 14 Δεκεμβρίου του 2023, χωρίς πλέον να δεσμεύεται νομικά ο ιδιοκτήτης, με αποτέλεσμα εκείνος τώρα να έρχεται και να ζητάει αύξηση του ενοικίου κατά 50%, κατώτερο όμως, όπως σας ενημερώνουν οι ομογενείς, από την τρέχουσα μέση τιμή μείωσης των ακινήτων τέτοιας μορφής και έκτασης στη Βαυαρία.

Δεν προκύπτει ποιες ήταν ακριβώς οι ενέργειες στις οποίες έχει προβεί η ελληνική πολιτεία προκειμένου να διασφαλίσει ότι το εν λόγω μισθωτήριο θα ανανεωθεί πράγματι στην ορισθείσα ημερομηνία, όπως όριζε το μισθωτήριο. Το γεγονός ότι βρίσκονται σε διαπραγματεύσεις, όπως ισχυρίζεται το Υπουργείο σας κατ’ επανάληψη, καμμία διασφάλιση δεν παρέχει στις εκατοντάδες ελληνικές οικογένειες της Ομογένειας.

Ιδίως μάλιστα αν αναλογιστεί κανείς τις τεράστιες δυσκολίες που υφίστανται για εύρεση ακινήτου προς στέγαση σχολικών μονάδων στο Μόναχο, είναι προφανές ότι η ελληνική πολιτεία με την αδράνειά της έχασε την όποια διαπραγματευτική δύναμη και αξιοπιστία. Ενδεικτικά, το εν λόγω ακίνητο διεκδικείται από τριάντα πέντε γερμανικά σχολεία, καθώς αποτελεί κυριολεκτικά ιδανικό ακίνητο για στέγαση των σχολικών μονάδων.

Η αδράνεια της πολιτείας, κυρία Υπουργέ, δεν συγχωρείται για να πληρώσουν το τίμημα οι ομογενείς, οι απόδημοι Έλληνες της Γερμανίας, όταν μάλιστα το βαυαρικό κρατίδιο επιδοτεί τα ελληνικά σχολεία, επιστρέφοντας έτσι αντισταθμιστικά τα φορολογικά έσοδα από τους Έλληνες εργαζόμενους ομογενείς.

Οι αναφορές του Υπουργείου στη δέσμευση του Δήμου Μονάχου να παραχωρήσει χώρους για περίπου πεντακόσιους Έλληνες μαθητές, αντί των χιλίων που είναι στην πραγματικότητα, σε υπό ανέγερση γερμανικό σχολικό κτήριο στο Berg am Laim είναι παντελώς έωλες, αφού η ανέγερση του επίμαχου κτηρίου δεν έχει ξεκινήσει ακόμα, μιας και στον προορισμένο χώρο υπάρχουν καταλύματα προσφύγων τού πολέμου στην Ουκρανία, ο οποίος μαίνεται ακόμη και σήμερα. Σε κάθε περίπτωση, οι εκτιμήσεις είναι ότι το κτήριο ενδέχεται να παραδοθεί το έτος 2029.

Για όλα αυτά, αξιότιμη κυρία Υπουργέ, ερωτάσθε: Πρώτον, για ποιους λόγους η ελληνική πλευρά, αν και είχε το δικαίωμα, σύμφωνα με το συμβόλαιο ενοικίασης, να προβεί σε μονομερή επέκταση για πέντε επιπλέον έτη, υπό την προϋπόθεση όμως το αίτημα να έχει κατατεθεί έως τις 30 Ιουλίου του 2023, ώστε να αποφευχθεί ο κίνδυνος μη ανανέωσης του συμβολαίου και να επιτευχθεί η συμφέρουσα αύξηση, δεν το έπραξε, αλλά όρισε εκπρόθεσμα νομικό εκπρόσωπο και διαπραγματεύθηκε σχετικά μόλις τον Δεκέμβριο του 2023, παρά τη δυσκολία εύρεσης νέου κτηρίου και την έλλειψη τριάντα πέντε σχολικών κτηρίων βάσει των δηλώσεων του ίδιου του Δήμου Μονάχου; Για ποιους λόγους η ελληνική πλευρά αιτήθηκε μόλις στις 14 Δεκεμβρίου του 2023, δηλαδή τέσσερις μόλις ημέρες πριν τη λήξη της νέας παράτασης, νέο ευέλικτο συμβόλαιο πενταετούς διάρκειας με δικαίωμα αποχώρησης, γεγονός που επιφέρει λόγω της επισφάλειας τη μεγάλη αύξηση ενοικίου κατά 50% εκ μέρους του ιδιοκτήτη, η οποία θα μπορούσε να αποφευχθεί;

Δεύτερο ερώτημα: Σε ποιες συγκεκριμένες ενέργειες είχατε προβεί εντός του χρονικού διαστήματος που έληγε στις 30 Ιουλίου του 2023, προκειμένου να υπάρξει διασφάλιση της ανανέωσης του σχετικού συμβολαίου υπό ευνοϊκούς όρους και σε ποιες ενέργειες προτίθεστε να προβείτε από εδώ και πέρα, προκειμένου να διασφαλιστεί η συνέχιση της απρόσκοπτης στέγασης των ανωτέρω ελληνικών σχολείων στο εν λόγω κτήριο; Ποιοι είναι οι ακριβείς όροι των οποίων την τήρηση αιτήθηκε η ελληνική πλευρά κατά τις διαπραγματεύσεις, καθότι η υποσχεθείσα παραχώρηση χώρων εκ μέρους του Δήμου Μονάχου για περίπου πεντακόσιους Έλληνες μαθητές και μαθήτριες, ενώ η πραγματική ανάγκη αφορά σε χιλίους μαθητές στο υπό ανέγερση γερμανικό σχολικό κτήριο στο Berg am Laim είναι έωλη, αφού η ανέγερση του επίμαχου κτηρίου δεν έχει ξεκινήσει ακόμη, μιας και όπως και προανέφερα, στον συγκεκριμένο χώρο έχουν εγκατασταθεί πρόσφυγες από την Ουκρανία και το νέο κτήριο ενδέχεται να παραδοθεί το 2029, ενώ υφίστανται και πληθαίνουν έντονες αντιδράσεις κομμάτων στη Γερμανία γι’ αυτή την παραχώρηση χώρων …

**ΠΡΟΕΔΡΕΥΩΝ (Αθανάσιος Μπούρας):** Oλοκληρώστε. Έχετε υπερτριπλασιάσει τον χρόνο.

**ΠΑΥΛΟΣ ΣΑΡΑΚΗΣ:** Ολοκληρώνω.

Ποιο είναι, λοιπόν, το εναλλακτικό σχέδιο αναφορικά με το πού θα στεγαστούν τα εν λόγω σχολεία από το 2025 έως το 2029; Προτίθεστε να παράσχετε τα έγγραφα της εν λόγω διαπραγμάτευσης στις συλλογικότητες γονέων και κηδεμόνων των εν λόγω σχολείων του Μονάχου, να προβείτε δηλαδή στη δημιουργία ενός ειδικού φακέλου ενημέρωσης, επιφορτίζοντας συγκεκριμένους υπαλλήλους με τη διαχείριση των συμβολαίων ενοικίασης όπως παλαιότερα και να αναζητήσετε τις ευθύνες που αναλογούν στο ΔΙΠΟΔΕ προς αποφυγή μελλοντικής επανάληψης ανάλογων στεγαστικών προβλημάτων στα ελληνικά σχολεία του εξωτερικού;

**ΠΡΟΕΔΡΕΥΩΝ (Αθανάσιος Μπούρας):** Κυρία Υφυπουργέ, έχετε τον λόγο για να απαντήσετε στη μακροσκελή ερώτηση του κ. Παύλου Σαράκη.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Η ερώτηση του συναδέλφου, κύριε Πρόεδρε, είναι γραμμένη σαν δικόγραφο και αυτό δεν είναι μομφή, είναι έπαινος, γι’ αυτό χρειάστηκε τόσο χρόνο. Ξέρω το ενδιαφέρον του συναδέλφου και από τη θεσμική μεταξύ μας επικοινωνία.

Η ερώτηση αυτή που μου κάνετε, κύριε συνάδελφε, θα μου δώσει την ευκαιρία να απαντήσω δημόσια. Ξέρω το ενδιαφέρον και των γονέων. Είμαι σίγουρη ότι θα ακούσουν και τις απαντήσεις.

Ξεκινώντας, να ξεκαθαρίσω ρητά και κατηγορηματικά τη δέσμευση που και κατ’ ιδίαν σας έχω αναφέρει -επαναλαμβάνω- στη θεσμική μας συνεργασία. Δεν υπάρχει καμμία μα καμμία περίπτωση να μείνει άλυτο το στεγαστικό ζήτημα των σχολείων του Μονάχου. Οι τριακόσιοι ογδόντα πέντε μαθητές που φοιτούν απρόσκοπτα και ακώλυτα θα συνεχίσουν την εκπαίδευσή τους και μετά τη λύση τού συμφωνητικού που είναι στις 30-7-2025 και η λύση που θα επιλεγεί προφανώς θα είναι προς το συμφέρον των μαθητών, δεν θα αναστατώσει τη ζωή τους, δεν θα δυσκολέψει τη ζωή των γονέων και δεν θα γίνει και ερήμην τους.

Θέλω να σας πληροφορήσω ότι ήλθα η ίδια σε επαφή με τον πρόεδρο του συλλόγου γονέων και κηδεμόνων και την επόμενη εβδομάδα θα έχουμε και μια διαδικτυακή επικοινωνία που είναι σε συνέχεια άλλων ανάλογων συναντήσεων και επικοινωνιών, τις οποίες είχαμε κάνει οι υπηρεσιακοί παράγοντες του Υπουργείου και από το γραφείο του ίδιου του Υπουργού.

Θέλω να σας διορθώσω μόνο, κύριε συνάδελφε, σε κάτι. Στο Δημοτικό Σχολείο «ΑΡΙΣΤΟΤΕΛΗΣ» και στο 1ο Γυμνάσιο Μονάχου φοιτούν συνολικά τριακόσιοι ογδόντα πέντε μαθητές -το αναφέρατε κι εσείς-, διακόσιοι εννέα στο δημοτικό και εκατόν εβδομήντα τέσσερις στο γυμνάσιο. Αυτά είναι τα παιδιά που φοιτούν στο σχολείο. Τα άλλα παιδιά που αναφέρετε και τα αθροίζετε και ανεβάζετε τον αριθμό σε χίλια είναι τα παιδιά που παρακολουθούν τα μαθήματα της ελληνικής γλώσσας, είναι του τμήματος ελληνικής γλώσσας, είναι από ηλικίας τεσσάρων έως δεκαεπτά ετών και αυτά τα κτήρια των σχολείων έχουν παραχωρηθεί δωρεάν στο ΤΕΓ Μονάχου για να μάθουν την ελληνική γλώσσα και έχουν παραχωρηθεί από το συντονιστικό γραφείο του Μονάχου. Αρμόδιος φορέας για τη λειτουργία του ΤΕΓ είναι ο σύλλογος γονέων και κηδεμόνων και οι μαθητές για τους οποίους ενδιαφερόμαστε είναι τριακόσιοι ογδόντα πέντε. Οι υπόλοιποι πηγαίνουν τα Σάββατα, δεν είναι μαθητές τυπικής εκπαίδευσης, δεν είναι ευθύνη μας, άρα δεν μπορούμε να αθροίζουμε και να λέμε ότι μιλάμε για χίλιους εκπαιδευόμενους. Στην πραγματικότητα είναι τριακόσιοι ογδόντα πέντε.

Τα κτήρια βεβαίως τα παραχωρούμε και θα συνεχίσουμε να τα παραχωρούμε δωρεάν. Είναι ευθύνη μας να παρακολουθούν τα ελληνικά και να μαθαίνουν τα παιδιά ελληνικά. Δεν θα επανέλθω εγώ στο πόσα τετραγωνικά είναι το σχολείο ή στο μίσθωμα. Το αναφέρατε κι εσείς. Να θυμίσω μόνο ότι ξεκινήσαμε από 52.373 ευρώ μηνιαίο μίσθωμα που συμπεριελάμβανε τα λειτουργικά έξοδα. Με την τιμαριθμική συμβατική αναπροσαρμογή έχει φτάσει στα 57.196 ευρώ πάλι με τα λειτουργικά έξοδα και η επόμενη αναπροσαρμογή θα γίνει την 1η Σεπτεμβρίου 2024.

Είπατε για το δικαίωμα της προαίρεσης και γιατί δεν ασκήθηκε. Πράγματι δεν ασκήθηκε αυτό μετά τη λήξη της σύμβασης γιατί οι υπηρεσιακοί παράγοντες έκριναν ότι ασκώντας αυτό το δικαίωμα προαίρεσης με τη μονομερή απευθυντέα δήλωση βούλησης -τα ξέρετε, είστε έμπειρος και έγκυρος νομικός- θα δέσμευε υπερβολικά την ελληνική πλευρά. Έκριναν επίσης οι υπηρεσιακοί ότι υπάρχει επαρκής χρόνος μέχρι τις 30-7-25 να βρεθεί κτήριο που να καλύπτει αυτές τις ανάγκες και να διαπραγματευτούμε τη σύναψη σύμβασης με ευνοϊκότερους όρους με γνώμονα πάντοτε, όπως σας είπα, το συμφέρον της μαθητικής κοινότητας και των εκπαιδευτικών. Αυτή ήταν η κρίση των υπηρεσιακών παραγόντων και συνακόλουθα και οι ενέργειές τους.

Θέλω να σας πληροφορήσω, όμως, ότι λόγω της ευαισθησίας του θέματος το Υπουργείο διερευνά την κρίση αυτή με διαδικασίες εσωτερικού ελέγχου και θα αναζητήσει αν τυχόν υπάρχουν ευθύνες και εννοείται ότι θα έχετε και πλήρη ενημέρωση και εσείς και όλοι οι ενδιαφερόμενοι.

Μιλάτε για εκπρόθεσμο ορισμό πληρεξουσίου δικηγόρου. Εκείνος διορίστηκε όταν παρέστη ανάγκη. Δεν υπήρχε κάποια προθεσμία που δεν την τηρήσαμε. Διαπραγματεύεται, λοιπόν, σε συνεργασία με το Υπουργείο και τις προξενικές αρχές και συζητά με τον ιδιοκτήτη του παρόντος ακινήτου. Είναι η λύση η οποία προκρίνεται υπό τον όρο και την προϋπόθεση ότι θα υπάρχει και συμφέρουσα συμφωνία.

Όπως γνωρίζετε καλά, υπάρχει μια διαπραγμάτευση που είναι σε εξέλιξη. Δεν είναι απαγορευτική, αλλά παρ’ όλα αυτά το Υπουργείο δεν μπορεί να μείνει άπραγο και προς άλλες κατευθύνσεις. Δώσαμε, λοιπόν, γραπτές οδηγίες στις υπηρεσίες να απευθυνθούν σε τρία τουλάχιστον μεσιτικά γραφεία που είναι εξειδικευμένα σε μισθώσεις χώρων με ειδικά χαρακτηριστικά. Εσείς μου λέτε ότι δεν υπάρχει περίπτωση να βρούμε φθηνότερο. Δεν είναι κάτι το οποίο το γνωρίζω αυτή τη στιγμή. Είναι σε εξέλιξη οι διαπραγματεύσεις.

Επαναλαμβάνω, προκρίνεται η λύση του υπάρχοντος σχολείου αλλά όχι υπό καθεστώς εκβιασμού ή υπερβολικών οικονομικών πιέσεων. Έχουν δοθεί εντολές για τα κριτήρια χωρητικότητας, για τον αριθμό των μαθητών. Θα καλύπτονται οι ανάγκες, θα υπάρχουν αίθουσες, γυμναστήρια, κυλικεία, αύλειοι χώροι, χώροι καλλιτεχνικών δραστηριοτήτων.

Τελειώνω την πρωτολογία, κύριε Πρόεδρε, με τη ρητή και κατηγορηματική δέσμευση προς υμάς, κύριοι συνάδελφοι και σε όσους ενδιαφέρονται ότι δεν θα υπάρξει πρόβλημα με απόφαση που θα είναι σε βάρος των μαθητών, η οποία θα επιβαρύνει τους γονείς. Αυτό είναι κατηγορηματική δέσμευση του Υπουργείου και σας τη μεταφέρω δημόσια στον κοινοβουλευτικό έλεγχο που μου ασκείτε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ την κυρία Υφυπουργό. Θα ήθελα να κάνω δυο ανακοινώσεις.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι τρεις μαθήτριες και μαθητές και τρεις συνοδοί εκπαιδευτικοί από το 4ο Πειραματικό Δημοτικό Σχολείο Κέρκυρας.

(Χειροκροτήματα απ’ όλες τις πτέρυγες της Βουλής)

Η Βουλή σάς καλωσορίζει και σάς εύχεται καλή πρόοδο. Νωρίτερα είχαμε τη Ρόδο και τώρα την Κέρκυρα. Αυτό είναι συμβολικό, κυρία Υφυπουργέ.

Έχω την τιμή να ανακοινώσω στο Σώμα ότι ο Πρόεδρος της Κοινοβουλευτικής Ομάδας Ελληνική Λύση κ. Κυριάκος Βελόπουλος και οι Βουλευτές του Κόμματός του, κατέθεσαν αίτημα για διεξαγωγή προ Ημερησίας Διατάξεως συζήτηση, σύμφωνα με το άρθρο 143 του Κανονισμού της Βουλής, σε επίπεδο Αρχηγών κομμάτων, με θέμα: «Για τα αγροτικά προβλήματα και την απουσία πραγματικής πολιτικής βούλησης εκ μέρους της Κυβέρνησης να προστατεύσει τον αγροτικό κόσμο της, τον πρωτογενή τομέα γενικότερα και την κοινωνία».

Κύριε Σαράκη, έχετε τον λόγο για τη δευτερολογία σας, αλλά εντός του χρόνου των τριών λεπτών. Αυτή τη φορά θα είμαι αυστηρός.

**ΠΑΥΛΟΣ ΣΑΡΑΚΗΣ:** Θα είμαι πιο σύντομος.

Σας ευχαριστώ, κυρία Υφυπουργέ. Γνωρίζω πάρα πολύ καλά την ευαισθησία σας και το πόσο προσωπικά έχετε ενεργοποιηθεί για να δώσετε τη λύση σε αυτό το μείζον πρόβλημα για τους απόδημους Έλληνες του Μονάχου. Θέλω να σας μεταφέρω την ειλικρινή αγωνία των Ομογενών μας γιατί έχουν την αρνητική εμπειρία του δημοτικού σχολείου του «ΠΥΘΑΓΟΡΑ», το οποίο έχει κλείσει. Φοβούνται να μην επαναληφθεί για τη στέγαση η ιστορία με το σχολικό συγκρότημα που είχε δωρίσει ή είχε εξασφαλίσει η ελληνική πολιτεία στο Μόναχο. Μιλάω για το υπό ανέγερση πλέον γερμανικό σχολικό κτήριο στο οποίο ο Δήμος Μονάχου έχει δεσμευτεί να παραχωρήσει χώρους για τους πεντακόσιους Έλληνες μαθητές. Να σας θυμίσω ότι υπήρξε συλλογική προσπάθεια των γονέων των αποδήμων Ελλήνων ήδη από το 1980 περί ανέγερσης ιδιόκτητου ελληνικού σχολικού συγκροτήματος που θα στέγαζε τα δημοτικά σχολεία, τα γυμνάσια και το λύκειο στο Μόναχο στην περιοχή Berg Am Laim. Αν είχε αποπερατωθεί το εν λόγω κτήριο δεν θα υπήρχαν σήμερα τα στεγαστικά προβλήματα που αντιμετωπίζουμε τα τελευταία έτη. Και αυτό το ακίνητο παρ’ όλο που είχαν ξεκινήσει ενέργειες για την ανέγερσή του, τελικά επειδή ακριβώς κωλυσιεργούσε η ελληνική πολιτεία να ολοκληρώσει το έργο, καθυστέρησε με τέτοιους χρόνους που επέτρεψε στο Δήμο Μονάχου να προσφύγει με αγωγή και να επιστρέψει το οικόπεδο στην ιδιοκτησία του, με αποτέλεσμα παρ’ όλο που είχε αγοραστεί από το ελληνικό κράτος να απωλέσουμε αυτή την ιδιοκτησία και αντί να υπάρχει πλέον ένα σχολικό συγκρότημα που θα επέλυε το στεγαστικό πρόβλημα για τους ομογενείς μας, δυστυχώς πλέον χτίζεται ένα γερμανικό σχολείο και έρχεται ο Δήμος Μονάχου να προσφέρει τις πεντακόσιες θέσεις για τους Έλληνες μαθητές.

Επικροτούμε την ενέργειά σας να διατάξετε εσωτερικό έλεγχο γιατί πλέον πρέπει να μάθουν όλοι όσοι είναι σε θέση ευθύνης ακόμα και οι διπλωματικοί υπάλληλοι, οι οποίοι είναι επιφορτισμένοι να υποστηρίζουν τα συμφέροντα των Ελλήνων όπου και αν βρίσκονται, ότι αποδίδονται ευθύνες και χρειάζεται να λογοδοτούν. Διότι είναι προτεραιότητα όλων μας η ελληνική παιδεία να συνεχίζει να καλλιεργείται στους απανταχού Έλληνες.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κύριε Σαράκη, για την τυπική διαδικασία της τήρησης του χρόνου.

Έχω την τιμή να ανακοινώσω στο Σώμα ότι οι Υπουργοί Υποδομών και Μεταφορών, Εθνικής Οικονομίας και Οικονομικών, Εξωτερικών, Εσωτερικών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Τουρισμού και Επικρατείας κατέθεσαν στις 2-2-2024 σχέδιο νόμου: «Κύρωση της Συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των Κρατών Μελών της αφενός, και της Δημοκρατίας της Αρμενίας, αφετέρου».

Παραπέμπεται στην αρμόδια Διαρκή Επιτροπή.

Η τέταρτη με αριθμό 635/28-1-2024 επίκαιρη ερώτηση δεύτερου κύκλου του Βουλευτή Κοζάνης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παρασκευά Κουκουλόπουλου προς τον Υπουργό Υποδομών και Μεταφορών με θέμα: «Η δυτική Μακεδονία «χάνει το τρένο» μέχρι το 2044», δεν θα συζητηθεί κατόπιν συνεννόησης.

Η πρώτη με αριθμό 621/23-1-2024 επίκαιρη ερώτηση πρώτου κύκλου του Βουλευτή Κερκύρας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία», κ. Αλεξάνδρου Αυλωνίτη προς τον Υπουργό Ναυτιλίας και Νησιωτικής Πολιτικής με θέμα: «Ναυάγιο της Πύλου. Αιτίες και παραλείψεις που οδήγησαν στο τραγικό ναυάγιο», δεν θα συζητηθεί κατόπιν συνεννόησης.

Κυρία Υφυπουργέ, έχετε τον λόγο για να δευτερολογήσετε.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Θα επαναλάβω, κινδυνεύοντας να γίνω κουραστική, τη δέσμευσή μας η οποία δεν θα αργήσει, κύριε συνάδελφε, γιατί καταλαβαίνετε πως και οι γονείς θέλουν να ξέρουν πού θα γράψουν τα παιδιά τους, θέλουν να ξέρουν να κάνουν τον προγραμματισμό τους. Μόνο να κάνω μια διευκρίνιση. Ο εσωτερικός έλεγχος αντιλαμβάνεστε ότι αφορά τα στελέχη του δικού μας Υπουργείου. Δεν μπορεί να επεκταθεί σε άλλα Υπουργεία.

Θέλω να πω μόνο δυο κουβέντες για το Berg Am Laim. Μιλήσατε για τη στέγαση. Όντως είναι μια πολύπαθη ιστορία. Το οικόπεδο μετά από εικοσαετία -η προηγούμενη Κυβέρνηση, δεν έχει σημασία, το ελληνικό κράτος έχει και συνέχεια- επανήλθε στο Δήμο Μονάχου. Το 2019 η συμβολαιογραφική πράξη δεν έχει καμμία δέσμευση χρονική. Σας το λέω γιατί είστε δικηγόρος και αντιλαμβάνεστε ότι η απουσία χρονικής δέσμευσης δημιουργεί κάποια θέματα. Το θέμα δεν ήταν τόσο απλό. Εγώ δεν είμαι αισιόδοξη και δεν θεωρώ ότι η λύση θα είναι γρήγορη. Πέρα από την χρονική δέσμευση που αρχικώς δεν υπήρχε και στη συνέχεια την άλλαξε ο Δήμος Μονάχου -ξεκίνησε από το έτος 2025 κι έφτασε στο 2029- πρότεινε ο δήμος να αλλάξει και η φύση των σχολείων και των προγραμμάτων σπουδών. Οι γονείς ανησυχούσαν και δεν το θέλανε αυτό. Δεν ήθελαν το σχολείο που πάνε τώρα τα παιδιά τους να λειτουργήσει σύμφωνα με τα γερμανικά πρότυπα. Εμείς τη λύση αυτή δεν την υιοθετούμε a priori, ούτε άνευ όρων. Τη διαπραγματευόμαστε. Και το συμφέρον της διαπραγμάτευσης είναι πάντοτε το συμφέρον των μαθητών. Αυτό είναι το δημόσιο συμφέρον και να βρεθεί και η καλύτερη δυνατή λύση.

Θέλω να σας πω πως πέραν της δικής μου επικοινωνίας που θα γίνει τάχιστα την επόμενη εβδομάδα ήδη η συντονίστρια του γραφείου του Μονάχου, μετά από εντολή που της έχω δώσει, συναντήθηκε στις 29 Ιανουαρίου 2024 με τον σύλλογο γονέων και κηδεμόνων. Τους ενημέρωσε, άκουσε τα δικά τους προβλήματα, τα μετέφερε στο δικό μου γραφείο.

Να σας πω και κάτι άλλο και με αυτό θα τελειώσω, κύριε Πρόεδρε. Να πάρω έναν έπαινο για την τήρηση του χρόνου. Δεν μου δώσατε κανέναν.

**ΠΡΟΕΔΡΕΥΩΝ (Αθανάσιος Μπούρας):** Μην έχετε κανένα πρόβλημα.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Αστειεύομαι.

Το συντονιστικό γραφείο του Μονάχου δεν είχε ποτέ υπάλληλο αρμόδιο να χειρίζεται τα συμβόλαια ενοικίασης. Ξέρετε τον νόμο. Να μην κουράζω επαναλαμβάνοντάς τον. Αρμόδιος είναι ο προξενικός υπάλληλος. Ο πρόξενος ο οποίος υπογράφει μετά από συνεννόηση με το δικό μας Υπουργείο.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κυρία Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 14.03΄ λύεται η συνεδρίαση για τη Δευτέρα 5 Φεβρουαρίου 2024 και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**